text:
ཁོ་བོའི་གྲོགས་པོ་འབྲས་ལྗོངས་རྒྱལ་སྲས་བླ་མ་ནས་ཕྲན་རྒྱ་གར་དུ་ཆོས་ཚོགས་སར་མགྲོན་འབོད་སླད་ལྷ་སར་དམིགས་བསལ་གྱིས་ཕེབས་པ་དེ་ནི། སེམས་རང་དབང་གི་རྣལ་དུ་གནས་ཤིང་། སེམས་འཁུར་ཆེ་བའི་འོད་སྣང་ཕྱི་རྒྱལ་ནས་འཕྲོས་པ་ཞིག་རེད། མགྲོན་འབོད་ཐོག་མར་གནང་མཁན་ནི་ལོ་བདུན་ཅུ་ཙམ་གྱི་གོང་ཚུགས་པ་སངས་རྒྱས་ཀྱི་ཆོས་ཁྱབ་སྤེལ་དང་། གནས་རྟེན་ཁག་ལ་བདག་གཉེར། གནས་སྐོར་བར་བདག་གཉེར་བྱེད་མཁན་གྱི་ཚོགས་པ་རྒྱ་གར་བྱང་ཆུབ་ཆེན་པོའི་ཆོས་ཚོགས་ཡིན། ཁོང་ཚོས་སངས་རྒྱས་མྱང་འདས་ཀྱི་ལོ་ཉིས་སྟོང་ལྔ་བརྒྱ་འཁོར་བའི་དྲན་གསོའི་དུས་ཆེན་སར་ཆེད་དུ་མགྲོན་འབོད་གནང་བ་ཡིན་ཅིང་།
ཆོས་སྲིད་ཀྱི་གནད་དོན་གང་ནས་གཞིགས་ཀྱང་དེ་ལ་འགྲོ་འདོད་ཆེན་པོ་བྱུང་། སངས་རྒྱས་ཀྱི་རྗེས་དྲན་དེ་ནི་ནང་པ་ཡོངས་ལ་ཤིན་ཏུ་གལ་ཆེའི་དུས་ཤིག་ཡིན་པ་དང་། བོད་མི་སུ་ཡིན་རུང་རྒྱ་གར་དུ་གནས་མཇལ་འགྲོ་རྒྱུའི་རེ་འདོད་ཆེན་པོ་ཡོད་པ་རེད། ཡུལ་དེ་ནི་ང་ཚོ་ཚང་མས་རྒྱ་གར་འཕགས་པའི་ཡུལ་ཞེས་ས་གནས་རྩ་ཆེར་འཛིན་པ་ཡིན། དེའི་རྒྱུ་མཚན་ནང་པའི་ཆོས་ཀྱི་སྟོན་པ་ཆེན་པོ་ཤཱཀྱ་ཐུབ་པའི་འཁྲུངས་ཡུལ་ཡིན་པ་དང༌། ལོ་བརྒྱ་ཕྲག་མང་པོའི་གོང་རྒྱ་གར་གྱི་གྲུབ་ཆེན་རྣམས་དང༌། མཁས་པ་ཚོས་རིན་ཐང་བྲལ་བའི་ཆོས་ཀྱི་སྐྱེས་མང་པོ་ང་ཚོའི་ཡུལ་ལྗོངས་ཆེས་མཐོའི་གངས་རིའི་ངོགས་སུ་བསྣམས་ཕེབས་པ་དེ་ལ་བརྟེན་ནས་བྱུང་བ་རེད། བོད་དང་རྒྱ་གར་སྤྱི་ཚོགས་ཀྱི་གནས་ཚུལ་ཐ་དད་ཕྱིན་ན་ཡང༌། བོད་ནི་རྒྱ་གར་གྱི་ཤེས་རིག་གི་གཅེས་ཕྲུག་ལྟ་བུ་ཡིན། སྲིད་ཕྱོགས་ནས་མཚོན་ན། རྒྱ་མི་དང་འབྲེལ་གཏུགས་རྟག་ཏུ་བྱས་ཏེ་དོན་མེད་གླེང་རྩོད་བྱེད་པ་དེ་ལས་དུས་ཡུན་ཐུང་ངུ་ལས་མ་བྱུང་ཡང་ཡུད་ཙམ་ཐར་བའི་གོ་སྐབས་ཤིག་ཡོང་རྒྱུ་མ་ཟད། སྐུ་ཞབས་ནེ་རུ་དང༌། རང་དབང་དམངས་གཙོའི་འགོ་འཁྲིད་གཞན་དག མཧཱ་ཏ་མ་གྷན་དྷིའི་རྗེས་འཇུག་པ་ཚོ་བཅས་ལ་སློབ་སྟོན་ཞུ་རྒྱའི་གོ་སྐབས་ཤིག་ཀྱང་ཐོབ་ཀྱི་རེད་སྙམ་བྱུང༌། བོད་སྲིད་དོན་གྱི་དབེན་གནས་ལྟ་བུར་བསྡད་པའི་དངོས་འབྲེལ་གནས་ཚུལ་དེར་ངས་མིན་ཞེས་ཧེ་བག་བརྗོད་མི་ཤེས། ཕྲན་ད་དུང་ཉམས་མྱོང་མེད་པ་དང༌། རྒྱལ་སྤྱིའི་སྲིད་དོན་སྐོར་གང་ཡང་མི་ཤེས་པ་ཞིག་ཡིན་ཅིང༌། ངའི་ཡུལ་མི་གཞན་དག་ཚོ་ཡང་མང་བ་དེ་བཞིན་རེད། རྒྱལ་ཁབ་གཞན་དག་ཚོར་ང་ཚོ་ལྟ་བུའི་གནས་ཚུལ་དེ་སྔ་བྱུང་ཡོད་རུང༌། ད་ཆ་དམངས་གཙོའི་འཛམ་གླིང་ནང་སྲིད་དོན་གྱི་ཡོན་ཏན་དང༌། ཉམས་མྱོང་ཆེན་པོ་ཐོབ་ཡོད་པ་ང་ཚོས་ཤེས་ཀྱི་ཡོད་ཀྱང༌། ད་བར་ང་ཚོར་དེ་འདྲ་གང་ཡང་མ་ཐོབ་པར། རིག་གསར་སློབ་སྦྱོང་མེད་པར་རང་བྱུང་གི་ཤེས་རིག་ཐོག་ནས་ལས་དོན་བྱས་པར་བརྟེན། ང་ཚོར་རླབས་ཆེའི་སློབ་སྟོན་མང་པོ་ཐོབ་དགོས་ཀྱི་ཡོད།
ད་དུང་ཕྲན་འགྲོ་དགོས་པའི་རྒྱུ་མཚན་གཞན་ཞིག་ནི། རྒྱ་གར་གྱི་དབྱིན་གཞུང་དང༌། ང་ཚོའི་དབར་མཛའ་གྲོགས་ཀྱི་འབྲེལ་བ་དུས་ཡུན་རིང་པོའི་བར་བྱུང་བ་དེ་ནི་ནུབ་ཕྱོགས་རྒྱལ་ཁབ་དང་བྱུང་བའི་འབྲེལ་བ་གཅིག་པུ་དེ་ཡིན། འོན་ཀྱང་རྒྱ་གར་གཞུང་ལ་དབང་ཆ་ཐོབ་པ་ནས་བར་དེར་སྲིད་དོན་གྱི་འབྲེལ་བ་དེ་ཕྲན་བུ་ཉམས་ཆགས་སུ་གྱུར། འཛམ་གླིང་མཛའ་མཐུན་རང་དབང་གི་སྲོག་འཛིན་ལྟ་བུར་ཡང་བསྐྱར་རྒྱ་གར་དང་ང་ཚོའི་བར་གྱི་འབྲེལ་བ་དམ་ཟབ་ངེས་པར་བཟོ་དགོས་པ་ཞིག་སྟེ།
ངེད་རང་འགྲོ་འདོད་ཡོད་པ་དེ་དག་ཁོ་བོ་གཅིག་པུའི་འདོད་པ་ཡང་མིན། མགྲོན་འབོད་ཀྱི་གནས་ཚུལ་བོད་མི་མང་གིས་ཤེས་རྟོགས་བྱུང་སྟེ་དེ་ལ་ཁས་ལེན་བྱ་དགོས་ཞེས་ཁོང་ཚོས་གཞུང་ཞབས་བརྒྱུད་ཞུ་བསྐུལ་ནན་ཆེ་བྱས་ཤིང༌། ངའི་བསམ་ཚུལ་རྒྱ་མིའི་སྲིད་དོན་རྙོག་ཟིང་ནས་ཐར་རེ་དེ་ཙམ་མ་གཏོགས། དེ་མིན་གོང་གི་རྒྱུ་མཚན་ཚང་མ་ཁོང་ཚོས་བརྗོད་ཀྱི་འདུག
དེ་ལྟར་ན་ཡང༌། འགྲོ་འདོད་ཡོད་པ་དེ་གཅིག་པུས་འགྲིགས་པ་མིན། གལ་ཏེ་རྒྱ་མིའི་འདོད་བབས་མ་བྱུང་ན་ཕྲན་འགྲོ་རྒྱུར་བཀག་འགོག་ལས་སླ་བོར་བྱེད་ཐུབ། དེར་བརྟེན་ཐོག་མར་རྒྱ་མིའི་བཀའ་འཁྲོལ་ཞུ་དགོས་པ་རེད།
བོད་དུ་རྒྱ་དམར་ཐོག་མར་འབྱོར་སྐབས་ནས་ཡོད་ཅིང༌། སྐབས་དེར་བོད་ནང་རྒྱ་ནག་གཞུང་གི་སྐུ་ཚབ་རྒན་པ་བྱེད་མཁན་དམག་དཔོན་ཕན་མིང་ལ་ངས་དེ་སྐོར་འདྲི་བསྡུར་བྱས་པ་ཡིན། ཁོང་གིས་ཐོག་མར་བརྗོད་གསལ། འཆར་ཅན་བརྗོད་སྲོལ་ལྟར། ངས་བསམ་འཆར་མ་གཏོགས་ཞུ་མི་ཐུབ་ཟེར་ཡང༌། དོན་དུ་བཙན་བཀའ་ནང་ལྟར་དེ་དོན་ཁས་ལེན་མ་བྱས་ཐབས་མེད་ཀྱི་རྣམ་འགྱུར་གསལ་པོ་འདོན་གྱི་འདུག ་ཁོང་ནས་རྒྱ་གར་དུ་བདེ་འཇགས་ཀྱི་འགན་འཁུར་ཇི་ཡོང་ཆ་མ་འཚལ་བས་ཕེབས་རྒྱུ་མ་གནང་ན་ལེགས་སྙམ། ཞེས་དང༌། གཉིས་ནས་རང་སྐྱོང་གྲྭ་སྒྲིག་ལྷན་ཚོགས་ཀྱི་ལས་དོན་སྣེ་མང་ཡོད་སྟབས་དབུ་བཞུགས་ལྷ་སར་བཞུགས་ན་ལེགས་པར་བསམ་གྱི་འདུག། ཅེས་ཟེར་ཞིང༌། ཁོང་གིས་གླེང་མོལ་དེ་ལྟར་བྱས་པ་དང་མཉམ་དུ་ངའི་རེ་བ་ཇེ་ཆུང་དུ་ཕྱིན་སོང༌། དེ་ནས་ཁོང་གིས་འཇམ་མཁས་ཀྱིས་བརྗོད་དོན། ད་ལམ་རྒྱ་གར་གྱི་གདན་ཞུ་ནི་ཆོས་ཚོགས་ཆུང་ངུ་ཞིག་མ་གཏོགས་རྒྱ་གར་གཞུང་གི་གདན་ཞུ་མིན་སྟབས་མཚན་མཐོངས་ཀྱི་བབས་ནས་སྐུ་ཚབ་ཅིག་བཏང་ན་དེ་གས་འགྲིགས་ཚུལ་ཟེར་འདུག་
ཕྲན་བློ་ཕམ་ཆེ་ཐོག་རེ་ལམ་འགག་པ་ལྟ་བུ་དེ་ལྟར་ཡང༌། རེ་བ་རྩ་མེད་དུ་འཇོག་ཐབས་མ་བྱུང་སྟབས་ངའི་སྐུ་ཚབ་མིང་འབོད་གཏན་འཁེལ་བྱེད་རྒྱུ་ཕར་འགྱངས་སུ་བཞག་སྟེ་བྱང་ཆུབ་ཆོས་ཚོགས་ལ་ཕྲན་ཡོང་མི་ཐུབ་པའི་གནས་ཚུལ་མ་སྤྲད་པར་ངང་སྒུག་བྱས་པ་ཡིན། ཟླ་བ་བཞི་ལྔའི་རྗེས་ ༡༩༥༦ ཟླ་བཅུ་པའི་ཚེས་དཀྱིལ་ལ་དམག་དཔོན་དེས་ངའི་ངོ་ཚབ་མིང་གསལ་གཏན་འཁེལ་དགོས་ཚུལ་དང༌། རྒྱ་གར་དུ་མིང་ཐོ་སྔོན་ཚུལ་གཏོང་དགོས་པའི་བསམ་འཆར་བརྗོད་ཀྱི་འདུག དེར་བརྟེན་ཁོ་བོའི་སྐུ་ཚབ་ཚོགས་པའི་དབུ་བཞུགས་སུ་ཡོངས་འཛིན་སྐུ་གཞོན་པ་ཕེབས་རྒྱུའི་གྲྭ་སྒྲིག་བྱས་པ་ཡིན། ཟླ་བཅུ་གཅིག་པའི་ཚེས་ཤར་ལ་སྐུ་ཚབ་ཚོགས་པ་ཐོན་མཇལ་གྱི་སྔ་ཉིན་དེར་ཕན་མིང་ཁོང་ཕྲན་སར་གློ་བུར་དུ་ཡོང་སྟེ་བརྗོད་གསལ། རྒྱ་གར་གཞུང་ནས་རྒྱ་ནག་གཞུང་ལ་སྤྱི་ཟླ་བཅུ་པའི་ཚེས་གཅིག་ཉིན་རླུང་འཕྲིན་བཏང་འབྱོར་དུ། ཕྲན་དང༌། པཎ་ཆེན་རིན་པོ་ཆེ་སངས་རྒྱས་དྲན་གསོའི་དུས་ཆེན་གྱི་སྐུ་མགྲོན་དུ་གདན་ཞུ་ཕུལ་ལུགས་དང༌། རྒྱ་ནག་གཞུང་གིས་ཕྱོགས་གང་ཅིའི་གནས་ཚུལ་ལ་བསམ་གཞིགས་ཀྱིས་ཕྲན་རང་འགྲོ་འདོད་ཡོད་ན་ཕྱིན་ན་འགྲིག་འཐུས་ཞེས་བརྗོད་འདུག་པར་ཧ་ཅང་དགའ་པོ་བྱུང༌། རྒྱ་མིས་གདན་ཞུའི་ཁས་ལེན་ཕྱིས་སྐྱོན་མ་བྱུང་བར་གསང་བ་བྱེད་རྩིས་ཡིན་ཚོད་ཀྱང༌། སྐབས་དེར་རྒྱ་མིའི་དམག་དཔོན་གྱིས་ཕྲན་ལ་མ་བརྗོད་གོང་གནས་ཚུལ་དེ་སྐོར་ལྷ་སྡོད་རྒྱ་གར་སྐུ་ཚབ་པས་བོད་མི་འགའ་ཞིག་ལ་བརྗོད་ཡོད་ཚོད་ཀྱིས་གླེང་ཐོན་དེ་ལྟར་བྱུང་སྟབས་ཁོང་ཚོས་ཐག་གཅོད་མི་བྱེད་ཐབས་མེད་བྱུང་བ་ལྟ་བུར་མངོན། གང་ལྟར་ཁོ་བོ་འགྲོ་བསྐྱོད་བྱ་གཏན་མཚམས་ལྷ་ས་སོགས་རྒྱ་ཁྱབ་ཀྱི་མི་མང་རྣམས་དགའ་སྤྲོ་ཆེན་པོ་བྱས་འདུག
དེ་ནས་ཐོན་རྒྱུའི་གྲྭ་སྒྲིག་བྱས་ཤིང༌། ལྷ་ས་ནས་མ་ཐོན་གོང་རྒྱ་མིའི་གཏན་སྡོད་སྐུ་ཚབ་ཆེ་ཤོས་ཀྲང་ཅིན་ཨུ་རྒྱ་ནག་ནས་བྲེལ་སྟབས་སུ་ལྷ་འབྱོར་ཟིན་འཕྲལ་ཕྲན་སློབ་ཕྲུག་ཅིག་ཡིན་པ་ལྟ་བུའི་སློབ་སྟོན་གླེང་མོལ་རིང་པོ་ཞིག་བྱས་བྱུང༌། དེ་ལ་ངོས་རང་དོ་སྣང་ཆེན་པོ་བྱུང་སྟེ། རྒྱུ་མཚན་ནི་ཁོང་རང་གི་བསམ་ཚུལ་ལྟར་མིན། དེ་ཡང༌། ཁོང་ནས་བརྗོད་གསལ། ཉེ་ཆར་ནུབ་གླིང་ཧང་ག་རི་དང༌། སྤོ་ལན་ལ་རྙོག་ཁྲ་ཕྲན་བུ་བྱུང་བ་དེ་ཕྱི་རྒྱལ་བཙན་རྒྱལ་རིང་ལུགས་པས་ངན་བསླབ་བརྒྱུད་བསྐུལ་གྱིས་མི་ཉུང་ཤས་ཤིག་གིས་བྱས་པ་རེད། འོན་ཀྱང༌། ཧང་ག་རི་དང༌། སྤོ་ལན་མི་མང་གིས་རུ་སུར་རོགས་རམ་འབོད་བསྐུལ་བྱས་པ་ལ་རུ་སུ་རྒྱལ་ཁབ་ཀྱིས་ལམ་སེང་བདག་སྤྲོད་ཐོག། ལོག་སྤྱོད་པ་རྣམས་དེ་འཕྲལ་མགོ་གནོན་བྱས་པ་རེད། ལོག་སྤྱོད་པ་དེ་དག་གིས་སྤྱི་ཚོགས་རིང་ལུགས་ཀྱི་རྒྱལ་ཁབ་ནང་རྙོག་ཁྲ་བཟོ་རྒྱུའི་གོ་སྐབས་དུས་རྟག་ཏུ་འཚོལ་གྱི་ཡོད་ཀྱང༌། སྤྱི་ཚོགས་རིང་ལུགས་པའི་རྒྱལ་ཁབ་ཚོའི་མཉམ་འབྲེལ་ཟབ་རྒྱ་ཆེ་སྟབས་སུ་ཞིག་ལ་རོགས་རམ་དགོས་ཀྱི་ཡོད་ཀྱང་ལམ་སེང་སྤྲོད་ཀྱི་རེད་ཅེས་སོགས་ཁོང་གི་གླེང་མོལ་ཡུན་རིང་བྱས་པ་དེས་བོད་ལ་ཡུལ་གཞན་སུས་ཀྱང་ཐེ་བྱུས་བྱེད་མི་འཇུག་པར་དོགས་ཟོན་དགོས་པའི་རྣམ་འགྱུར་གསལ་པོ་བསྟན་གྱི་འདུག
དེ་ནས་ཕྲན་རྒྱ་གར་དུ་འགྲོ་རྒྱུའི་སྐོར་གླེང་མོལ་བརྗོད་གསལ། སངས་རྒྱས་དྲན་གསོའི་སྐོར་འདི་ནི་ཆོས་དོན་ཁོ་ན་ཡིན་ཀྱང༌། མཉམ་འབྲེལ་རྒྱལ་ཚོགས་ཀྱི་ཡུ་ན་སི་ཁོ་དང་འབྲེལ་བ་ཕྲན་བུ་ཡོད་ཐོས་བྱུང༌། ཡུ་ན་སི་ཁོ་ཟེར་བ་མཉམ་འབྲེལ་རྒྱལ་ཚོགས་ཁོངས་དཔལ་འབྱོར། སྤྱི་ཚོགས། ཤེས་རིག་བཅས་ཀྱི་རྟོག་ཞིབ་ཚོགས་པའི་མིང༌།རྒྱ་ནག་དབུས་གཞུང་གིས་སྐུ་ཚབ་ཚོགས་པ་ཞིག་གཏོང་གི་རེད། ཕལ་ཆེར་ཕོར་མོ་ས་ནས་གོ་མིང་ཏང་གིས་ཀྱང་ཚོགས་པ་ཞིག་གཏོང་རྒྱུའི་ཐབས་ཤེས་བྱེད་འཆར་ལ་གལ་ཏེ་ཁོ་ཚོའི་ཚོགས་བརྫུས་ཚོགས་འདུར་ཞུགས་ཚུད་བྱུང་ན། ངེད་ཚོའི་ཚོགས་འཐུས་ཚོགས་འདུ་ནས་འགྲོ་རྒྱུར། དེ་དོན་རྒྱ་གར་གཞུང་ལ་ཡང་ལབ་ཟིན་པ་ཡིན་ན ཕོར་མོ་ས་ནས་སུ་ཞིག་ཡོད་རུང་དེ་མ་ཐག་ཁོ་བོ་ཡང་འགྲོ་ཐལ་མེད་པ་དགོས། འདི་སྐོར་རྒྱ་གར་དུ་ཕེབས་འཕྲལ་རྒྱ་མིའི་གཞུང་ཚབ་ཆེ་མོ་ནས་སྐབས་འཕྲལ་གནས་ཚུལ་ཞུ་རྒྱུར་དེ་དོན་འགལ་མེད་གནང་དགོས།
དེ་རྗེས་ཁོང་ནས་ཕྲན་ལ་བསྡིགས་མངགས་བྱེད་དོན་དུ། ཡང༌། རྒྱ་གར་འགོ་འཁྲིད་ཚོས་བོད་ཀྱི་ས་མཚམས་སྐོར་གླེང་མོལ་བྱས་ན་དེ་སྐོར་པི་ཅིང་ཕྱི་འབྲེལ་ལས་ཁུངས་ཀྱི་ལས་དོན་ཡིན་ལུགས་ཁོ་ན་བརྗོད་དགོས་ཞེས་དང༌། བོད་ནང་གི་གནས་ཚུལ་དྲི་བ་བྱུང་ན། གསར་འགྱུར་འགོད་མཁན་དང༌། འགོ་ལས་ཆུང་ཁག་ལ་བོད་ནང་རྙོག་ཁྲ་གང་ཡང་མེད་ལུགས་དང༌། ཚང་མ་རྣམ་ཀུན་ལྟར་ཡར་རྒྱས་སུ་ཡོད་ཚུལ་བརྗོད་དགོས། སྲིད་བློན་ནེ་རུ་དང༌། འགྲོ་འཁྲིད་ཆེ་ཁག་ལ། བོད་ས་ཁུལ་འགའ་ཤས་སུ་ཟིང་ལངས་ཡོད་པའི་སྐོར་ཕྲན་བུ་མང་བ་བཤད་ཆོག་ཟེར་འདུག
ཁོང་གི་གླེང་མོལ་མཇུག་སྡུད་དུ་བསམ་འཆར་ཞིག་བཏོན་གསལ། དུས་ཆེན་དེར་གསུང་གླེང་གནང་དགོས་ཡོང་རྒྱུར་གསུང་བཤད་ལྷ་སར་བཟོས་ན་ལེགས་ཚུལ་ཟེར་འདུག སངས་རྒྱས་ཀྱི་རྗེས་དྲན་དེར་གླེང་མོལ་ཞིག་བྱེད་དགོས་པར་ཁོ་བོ་ཡང་བསམ་གྱི་ཡོད། དེ་རྗེས་ཁོ་བོའི་བཀོད་མངགས་ལྟར་གྲྭ་སྒྲིག་ལྷན་ཁང་གི་དྲུང་ཆེ་ང་ཕོད་ནས་རྒྱ་མིར་གོ་བསྡུར་བྱས་ཏེ་གསུང་བཤད་ཟིན་བྲིས་བྲིས་འདུག་ཀྱང༌། རྒྱ་གར་དུ་འབྱོར་རྗེས་སླར་ཡང་གནས་ཚུལ་ལ་གཞིགས་པའི་བསམ་ཞིབ་ཀྱིས་བསྐྱར་བྲིས་བྱས་པ་ཡིན།
དེ་སྐབས་གྲོ་མོ་བར་འཁོར་ལམ་བཟོས་ཟིན་འདུག་ཅིང༌། གྲོ་མོ་ནས་ས་མཚམས་བར་ཉིན་གཉིས་ཀྱི་ལམ་བགྲོད་འགོར་ཞིང༌། ལམ་བཟོ་དེ་ནི་རྒྱ་མིས་མི་ཟོག་ལ་ལྟོས་མེད་ངལ་ཚེགས་ཆེན་པོས་དྲ་བ་ལྟ་བུའི་ལམ་བཟོ་བྱེད་པའི་ཆ་ཤས་ཤིག་ཡིན་པ་དང༌། ང་ཚོའི་ཡུལ་ལུང་རྒྱ་མིའི་དམག་སྒར་གྱིས་བརྟན་ཁྱབ་ཐུབ་པ་བཟོ་རྒྱུའི་དོན་དུ་རེད། འོན་ཀྱང་རྣམ་ཀུན་ལྷ་ས་ནས་རྒྱ་གར་བར་བདུན་གཉིས་གསུམ་ཙམ་འགོར་བའི་འགྲུལ་ལམ་དེ་དག་ཉིན་གསུམ་བཞིར་བགྲོད་ཐུབ་པ་བྱུང༌། ལྷ་ས་ནས། གྲོ་མོ་བར་རླངས་འཁོར་ནང་ཉིན་གསུམ་ཐོག་འབྱོར། ལམ་བར་གཞིས་ཀ་རྩེའི་ཉེ་འགྲམ་སྟག་གྲུ་ཁར་གཙང་པོའི་ཐོག་རླངས་འཁོར་འདོན་རྒྱུའི་གྲུ་ཟམ་ཞིག་རྒྱ་མིས་བཟོས་འདུག་ཅིང༌། གཞིས་རྩེ་ནས་ཀུན་གཟིགས་པཎ་ཆེན་རིན་པོ་ཆེ་ཡང་ང་ཚོ་མཉམ་དུ་ལྷན་ཕེབས་མཛད།
ཆོས་འཁོར་དཔལ་གྱི་ལྷ་ས་ནས་འཕགས་ཡུལ་ཆོས་ཀྱི་ཞིང་སར་གནས་བསྐོར་མཇལ་ཆེད་དུ་འགྲོ་བའི་ལམ་འགྲུལ་དེ་ནི་ཡིད་དུ་འོང་བ་ཞིག་ཡིན། མལ་ལེ་ལྔ་བཅུ་ཙམ་གྱི་རི་བརྒྱུད་ཐོག་བསྐྱོད་སྐབས་ཇོ་མོ་ལྷ་རིའི་གངས་རིའི་བརྒྱུད་རྣམས་མུ་ཏིག་གི་དོ་ཤལ་སྟར་ལ་བརྒྱུས་པ་ལྟ་བུའི་མུ་འབྲེལ་གྱིས་ཆགས་ཡོད་ཅིང༌། ཕག་རི་གདང་ལའི་ཉེ་མཚམས་ཡོང་སྐབས་ཇོ་མོ་ལྷ་རིའི་རྩ་བ་ནས་ཡོང་དགོས། དེ་དུས་སྲིད་པའི་གངས་རི་ཤེལ་དཀར་གྱི་ཕུང་པོ་བརྩེགས་པ་འདྲ་བའི་གཟི་འོད་དེ་མཐོང་གི་འདུག ་རོང་ས་ཟིན་མཚམས་ཐུར་བགྲོད་ཀྱིས་སྟག་མ་དང༌། ཤུག་པ་སོགས་རྩི་ཤིང་ནགས་ཚལ་གྱིས་གང་བའི་ཆུ་འབིའི་རོང་དུ་སླེབས། ཁུལ་དེར་རང་བཞིན་མཛེས་སྡུག་ཅན་གྱི་མེ་ཏོག་མང་པོས་ཡུལ་ཕྱུར་པོར་གཏམས་ཤིང༌། འགྲུལ་པ་ཚོ་དེ་ཁུལ་སླེབས་དུས་བསམ་ངོ་ན་འཛམ་གླིང་གཞན་དག་ཐ་དད་ཅིག་ཏུ་འགྲོ་བའི་སྣང་བ་ཤར་གྱི་རེད། རྒྱ་གར་གྱི་ས་ཆ་ཚ་དྲོད་ཆེ་ཞིང༌། ཐ་གྲུ་ཡངས་ཤིང་རྒྱ་ཆེའི་རྒྱ་ཐང༌། ནོར་དང་སྐྱེ་བོས་གང་བའི་གྲོང་དང༌། གྲོང་བརྡལ་མང་པོ་ཀུན་ཏུ་དཀྲིགས་པ། ཕ་མཐའ་མི་མངོན་པའི་རྒྱ་མཚོས་ཡོངས་སུ་བསྐོར་བའི་ཡུལ་ལྗོངས་ཀྱི་བཀོད་པ་རྒྱ་ཆེ་དེ་ཚོ་ནི་བོད་མི་ཉུང་ཤས་ཀྱིས་མ་གཏོགས་མཐོང་མྱོང་ཆེར་མེད། ད་དུང་རྣ་ཐོད་ལ་ཟེར་བའི་མཛེས་སྡུག་ཅན་གྱི་ལ་གཅིག་བརྒལ་རྒྱུ་བསྡད་ཡོད། དེ་ནི་འཕགས་བོད་ཀྱི་ད་ལྟའི་ས་མཚམས་ཀྱི་འདུས་མཚམས་ཡིན། དེའི་བགྲོད་ལམ་ནི་ནགས་ཚལ་སྟུག་པོའི་ཁྲོད་ནས་གྱེན་འཛེགས་ཀྱིས་འགྲོ་དགོས། རི་བརྒྱུད་དེ་དག་འཛེགས་ཏེ་ཐུར་བགྲོད་མ་བྱས་གོང་བོད་ཀྱི་རི་སྟོངས་ནང་དུ་འབྱོར་གྱི་ཡོད།
ཆུ་འབིའི་རོང་བརྒྱུད་འགྲོ་ལམ་དེ་རྒྱ་གར་དང་བོད་དབར་བགྲོད་ལམ་གྱི་རྒྱལ་སྒོ་ལྟ་བུ་ཡིན་ཅིང༌། དེ་ནི་ ༡༩༠༣ ནང་དབྱིན་ཇི་བོད་དུ་ཡོང་མཁན་ཚོ་ཁག་དེ་ཡོང་ས་ཡིན་ཅིང༌། ༡༩༠༤ ལོའི་གྲོས་མཐུན་གཞི་བཟུང་ཚོང་རིགས་ཚོས་བགྲོད་ལམ་དེ་རྒྱལ་རྩེ་བར་བེད་སྤྱོད་བྱེད་ཆོག ཕྱི་རྒྱལ་ཚོས་བོད་ནང་བགྲོད་ལམ་དེའི་ཐོག་རྒྱལ་རྩེ་བར་འགྲོ་བའི་དབང་ཆ་ཡོད། ཆུ་འབིའི་རོང་ཁུལ་དེར་གྲོ་མོའི་གྲོང་ཚོ་དག་ཡོད། ས་ཁུལ་དེ་ནི་ ༡༩༥༠ ལོ་རྒྱ་མིས་བོད་དུ་ཐོག་མར་བཙན་འཛུལ་སྐབས་ཕྲན་སྤོ་སྡོད་བྱེད་ས་དེ་ཡིན། དེ་དུས་ཀྱི་གནས་ཚུལ་ལས་འགྱུར་བ་མང་པོ་བྱུང་འདུག སྔོན་མའི་སྐབས་རོང་ཁུལ་དེར་རྟ་བགྲོད་ཀྱིས་ཡོང་ཡང༌། ད་ཆ་རྒྱ་མིའི་འཁོར་ལམ་ཐོག་རྒྱ་མིའི་རླངས་འཁོར་ནང་ཡོང་ཞིང༌། དེ་ནི་བཅུ་འགྱུར་ཙམ་གྱིས་མགྱོགས་སྟབས་བདེ་ན་ཡང༌། བོད་མི་བྱིངས་ལྟར་སྔར་བཞིན་རྟ་བགྲོད་ཀྱིས་བགྲོད་རྒྱུའི་འདོད་པ་བྱུང༌། ལོ་བརྒྱ་ཕྲག་གི་རིང་བོད་མི་ཚོ་རྟ་དྲེའུ་དང༌། རྐང་བགྲོད་ཀྱིས་བདེ་བར་བག་ཕེབས་ཀྱིས་འགྲོ་བའི་ཕག་རིའི་ཉེ་སྐོར་གྱི་འགྲུལ་ལམ་ཐོག་སྐབས་ཤིག་རྒྱ་མིས་འཇིབ་འཁོར་ནང༌། དབུགས་རླུང་བསགས་པའི་འགྱིག་དམ་ཨོག་སི་ཇིན་བེད་སྤྱོད་བྱེད་འདུག དེ་ནི་སྐབས་རེ་རྒྱ་མིས་གླེན་རྟགས་ཡ་མཚན་བྱེད་པའི་དཔེ་སྟོན་ཞིག་ཡིན་པ་དང༌། ཁོང་ཚོས་ས་མཐོར་དབུགས་མི་ལྡེང་བའི་གནས་ཚུལ་ཞིག་མཐོང་ཐོས་བྱུང་ཡོད་ཚོད་རེད།
ཕྲན་གྱི་མཐོང་སྣང་ལ་གྲོ་མོ་ཕར་ཕྱོགས་ཀྱི་ཡུལ་ལྗོངས་ལེགས་པོ་འདུག ་ལྷ་ས་ནས་ཐོན་ཏེ་ཉིན་བཞི་པའི་ཐོག་ང་ཚོས་རླངས་འཁོར་བཞག་སྟེ་རྣ་ཐོད་ལར་རྟ་བགྲོད་ཀྱིས་ཕྱིན་པ་ཡིན། ཧི་མ་ལ་ཡའི་རི་བརྒྱུད་བརྒལ་བར་ད་དུང་རྟ་ཐོག་བསྐྱོད་དགོས་པ་རེད།
རྒྱ་མིའི་དམག་དཔོན་དྲིན་མིང་ཡིའི་ཆུ་འབི་ཐང་བར་ཁོ་བོའི་སྐྱེལ་མར་མཉམ་བསྡེབས་སུ་ཡོད་ཅིང༌། ཁོང་ནི་རྒྱ་མིའི་བོད་དམག་ཁུལ་གྱི་དམག་སྤྱི་གཞོན་པ་གཅིག་ཡིན། བོད་མི་གནས་སྡོད་ཀྱི་ས་གནས་མཐའ་མ་ཆུ་འབི་ཐང་ནས། ཁོང་ཕྱིར་ལོག་འགྲོ་ཁར་ཕྲན་ལ་ཡང་བསྐྱར་གླེང་མོལ་ཐུང་ཙམ་ཞིག་བྱས་བྱུང་ཞིང༌། ཁོང་གིས་བློ་གཡེང་དང་བཅས་བརྗོད་གསལ། རྒྱ་གར་ནང་ལོག་སྤྱོད་པའི་བསམ་སྤྱོད་འཁྱེར་མཁན་མང་པོ་ཡོད་པས་དེ་གྲས་དང་གསུང་མོལ་སྐབས་བརྟན་པོ་གནང་དགོས་ཞེས་དང༌། ད་དུང་དྲན་སྐུལ་བྱས་དོན། ཁྱེད་ནི་རྒྱ་ནག་མི་མང་འཐུས་མི་ཚོགས་ཆེན་རྒྱུན་ལས་ཁང་གི་དབུ་བཞུགས་གཞོན་པ་ཡིན་སྟབས་བོད་ཙམ་མིན་པར་རྒྱ་ནག་གི་སྐུ་ཚབ་ཀྱང་གནང་དགོས། དེར་བརྟེན་ཚང་མར་རྒྱ་ནག་གི་ཡར་རྒྱས་དང༌། ས་གཏེར་ཡར་རྒྱས། མི་མང་གི་འཚོ་བ་ཡར་རྒྱས་ཇི་ཡོད་སོགས་གསུང་དགོས་ཞེས་དང༌། མི་སུ་ཞིག་ཐུག་འཕྲད་བྱུང་ཡང་རྒྱ་ནག་དང༌། མེས་རྒྱལ་བོད་ནང་ཆོས་དད་རང་མོས་དང༌། ཚང་མར་རང་དབང་ཡོད་པའི་སྐོར་འགྲེལ་བཤད་ཀྱིས་ཡིད་དྭོགས་མེད་པ་བཟོ་དགོས། ཡིད་ཆེས་མེད་པའི་མི་ཚོར་རྒྱ་ནག་ཏུ་གཟིགས་བསྐོར་ནམ་ཕེབས་ལ་དགའ་བསུ་ཡོད་ཅེས་གསུང་དགོས་ཞེས་ཟེར་འདུག ་གོང་གི་སློབ་སྟོན་དེ་ནི་ས་མཚམས་བརྒལ་ཁའི་སློབ་སྟོན་རྗེས་མ་དེ་ཡིན།
དེ་ནས་རྒྱ་མིའི་བཀོད་བྱུས་བྱེད་མཁན་མེད་ཅིང༌། ཁོ་བོ་བྱིས་པའི་གནས་སྐབས་མ་གཏོགས་བྱུང་མ་མྱོང་བའི་དགའ་ཚོར་དང་རིངས་འཚབས་བྱུང༌། ང་ཚོས་ལ་རྩེར་འཛེགས་སྐབས་ཐོག་མར་གནམ་གཤིས་གསལ་དྭངས་ལེགས་པོ་འདུག་ཀྱང༌། རིམ་བཞིན་ན་བུན་དང་ཆར་སྤྲིན་ཀུན་ཏུ་འཐིབས་ཏེ་སྨག་རུམ་ནང་བསྐྱོད་ཅིང༌། མཐའ་མའི་ལ་ཚུགས་མཐོ་ཚད་ཕི་ཀྲི་སྟོང་ཕྲག་འགའ་ཤས་སར་བརླན་གཤེར་མང་ཞིང༌། གྲང་ངད་ཆེན་པོའི་ཤིན་ཏུ་བསིལ་བའི་རེག་བྱ་མྱོང་ཡང༌། རི་རྩེར་དངོས་འབྲེལ་མཛའ་སེམས་འཁོལ་ཞིང༌། བློ་སྤོབས་སྐྱེ་བའི་རྣམ་འགྱུར་གྱིས་ཁེངས་པ་དེས་ང་ཚོར་དཀའ་ངལ་གྱི་སྣང་བ་སེལ་ཞིང༌། དགའ་དྲོད་ཀྱི་སྣང་བ་ཆེ་ཆེར་རྒྱས་པ་བྱུང༌། ས་མཚམས་སུ་དང་པོར་མཐོང་བ་ནི། འབྲས་ལྗོངས་རྒྱལ་སྲས་མཆོག་ནས་མཚམས་འདྲི་སྣེ་ལེན་གནང༌། མུ་མཐུད་རྒྱ་གར་གཞུང་ནས་ཆེད་བཙུགས་འབྲས་ལྗོངས་ཁུལ་སྲིད་དོན་ལས་བྱེད་ནས་རྒྱ་གར་གྱི་སྲིད་འཛིན་བགྲེས་གཞོན་དང༌། སྲིད་བློན། རྒྱ་གར་གཞུང་བཅས་ཀྱི་མགྲིན་ཚབ་ཀྱི་ཐོག་ནས་མཚམས་འདྲི་གནང་ཞིང༌། ཕྲན་ལ་བོད་ལུགས་ཀྱི་ཁ་བཏགས་དང༌། རྒྱ་གར་གྱི་ལུགས་སྲོལ་བཞིན་མེ་ཏོག་གི་ཕྲེང་བ་བསྟར། དེ་ནས་མར་ཙམ་རྐང་བགྲོད་ཀྱིས་ས་གདེང་ཞིག་ཏུ་སྲུང་དམག་གིས་ཆེ་བསྟོད་བྱས་ཏེ་ངེད་ཚོ་མཉམ་དུ་རྟ་ཐོག་ཏུ་འབྲས་ལྗོངས་ཕྱོགས་ཡོང་སྟེ་མཚོ་འགོར་ནུབ་གཅིག་སྐྱིད་སྡོད་བྱས།
ཕྱི་ཉིན་འབྲས་ལྗོངས་རྒྱལ་ས་སྒང་ཏོག་ཏུ་ཐོན། འབྲས་ལྗོངས་དང༌། རྒྱ་གར་བྱང་ཕྱོགས་སུ་འགྲུལ་ལམ་རིམ་ཞུགས་སྐབས་ས་གནས་སོ་སོ་ནས་གློ་བུར་གྱི་དགའ་བསུ་བྱེད་མཁན་ཇེ་མང་དུ་སོང་ཞིང༌། ཁོ་བོའི་བསམ་པར་ངེད་རང་རང་ཡུལ་དུ་ཡོད་པ་ལྟ་བུ་ལས་ཕྱི་རྒྱལ་དུ་ཡོད་པའི་སྣང་བ་བརྗེད་པ་ལྟ་བུར་གྱུར། མལ་ལེ་བཅུ་ཙམ་ནས་ང་ཚོས་བཞོན་རྟ་བཞག་སྟེ་འཇིབ་འཁོར་ནང་ཕྱིན། དེ་ནས་རྒྱ་གར་དུ་ཡོད་པའི་རྒྱ་མིའི་གཞུང་ཚབ་ང་ཚོའི་འགྲུལ་ཁོངས་སུ་ཞུགས། གྲོང་ཁྱེར་གྱི་ཟུར་མཐའ་ནས་འབྲས་ལྗོངས་རྒྱལ་པོ་དང༌། ཁོང་གི་བློན་པོ་ཚོས་སྣེ་ལེན་གནང་བྱུང་བས། ཕྲན་འཇིབ་འཁོར་ནས་ཐོན་ཏེ་ཁོང་གི་རླངས་འཁོར་ནང་ལྷན་དུ་ཕྱིན། རླངས་འཁོར་དེས་སྐོར་གནས་ཚུལ་ཡ་མཚན་ཞིག་བྱུང་བ་ནི། དེའི་ཟུར་གཅིག་ལ་འབྲས་ལྗོངས་དང༌། ཟུར་གཅིག་ལ་བོད་ཀྱི་དར་ཆ་བཙུགས་འདུག་ཅིང༌། ང་ཚོ་གྲོང་ཁྱེར་གྱི་འགག་གཅིག་ཏུ་མི་ཚོགས་ཆེན་པོས་རླངས་འཁོར་ཤར་བགྲོད་མ་ཐུབ་པར་ཁྱུག་ཙམ་འགོར་སོང་བར་མི་མང་གིས་དགའ་བསུའི་དོན་དུ་རླངས་འཁོར་ཐོག་མེ་ཏོག་དང༌། ཁ་བཏགས་མང་པོ་ཕྱོགས་ཐམས་ཅད་ནས་འཐོར་བའི་ཟིང་ལོང་ཆེ་བའི་ངང༌། རྒྱ་མི་གཅིག་མི་ཚོགས་དཀྱིལ་ནས་གློ་བུར་དུ་ཐོལ་གྱིས་བྱུང་སྟེ། དེ་མ་ཐག་བོད་ཀྱི་དར་ཆ་ཕབ་སྟེ་རྒྱ་མིའི་དར་ཆ་ཞིག་བཙུགས་སོང༌། འབྲས་ལྗོངས་རྒྱལ་ཁང་དུ་འབྱོར་སྐབས་ད་ཅིའི་རྒྱ་མི་དེ་རྒྱ་ནག་གི་གཞུང་ཚབ་ཆེན་མོའི་སྐད་བསྒྱུར་བྱེད་འདུག་པས། ཁོ་པ་སྐད་བསྒྱུར་ཡིན་པ་ཤེས་ཏེ་ངེས་པ་ལྷག་པོ་སྐྱེས་བྱུང༌། དེ་ལ་རྒྱ་གར་གྱི་གྲོགས་པོ་འགས་ཀྱང་དོ་སྣང་བྱུང་སོང༌། གནས་ཚུལ་ཡ་མཚན་ཅན་དེ་རྒྱ་གར་བས་ཀྱང་མཐོང་བ་ཁོ་བོ་དགའ་བོ་བྱུང༌།
མཐའ་མའི་ལམ་འགྲུལ་ནི། དམིགས་བསལ་གྱི་གནམ་གྲུ་ཞིག་ནང་ཕྱིན་ཏེ་ནིའུ་ལྡི་ལིའི་ཕྱོགས་སླེབས་སྐབས་དབྱིན་ཇི་ཕྱིར་ལོག་སྐབས་རང་དབང་ཅན་གྱི་རྒྱ་གར་གསར་པར་སྤྲད་པའི་རྒྱལ་ས་ནིའུ་ལྡི་ལི་གྲོང་སྡེ་རྒྱ་ཆེ་ཡིད་དུ་འོང་བ་དེ་དག་མཐོང་བྱུང༌། གནམ་གྲུའི་ཐང་དུ་སྲིད་འཛིན་སྐུ་གཞོན་ཌོག་ཀྲོར་ར་དྷ་ཁིར་ཤི་ན་མཆོག་དང༌། སྲིད་བློན་སྐུ་ཞབས་ནེ་རུ་རྣམ་གཉིས་དགའ་བསུར་ཆེད་དུ་ཕེབས་འདུག ང་དང་མཉམ་དུ་གནམ་གྲུའི་ནང་ཡོད་པའི་རྒྱ་མིའི་གཞུང་ཚབ་པས་སྲིད་འཛིན་བློན་རྣམ་གཉིས་དང༌། ཕྱི་རྒྱལ་གཞུང་ཚབ་ཚོར་ངོ་སྤྲོད་བྱེད་རྒྱུ་ཡིན་ལུགས་ཨུ་ཚུགས་རྒྱག་གི་འདུག ཁོང་ནས་སྣེ་འཁྲིད་ཀྱིས་རྒྱལ་ཁབ་མང་པོའི་དཔོན་རིགས་ཚོ་ངོ་སྤྲོད་རིམ་བྱས་ཀྱིས་མཚམས་ཤིག་ཏུ་དབྱིན་ཡུལ་སྐུ་ཚབ་མདུན་སླེབས་འདུག ་ཁོ་བོའི་བསམ་པར་ཨ་རིའི་སྐུ་ཚབ་ཡོད་དམ་མེད། ཡོད་ན་དེ་མདུན་སླེབས་སྐབས་གནས་ཚུལ་ཇི་འདྲ་ཞིག་ཡོང་གི་ཡོད་དམ། དེ་ནི་གཞུང་ཚབ་པའི་སྲིད་དོན་ཕྱི་འབྲེལ་བྱེད་སྟངས་ཀྱི་གནད་གལ་ཆེན་པོ་ཞིག་རེད་སྙམ་པའི་ངང༌། རྒྱ་མིའི་གཞུང་ཚབ་པ་མིག་འཕྲུལ་ལྟ་བུར་ཡལ་ཏེ་ངོ་སྤྲོད་བྱེད་མཁན་མེད་པར་ནུབ་ཕྱོགས་པའི་ཕྱི་འབྲེལ་པ་ཞིག་གི་མདུན་དུ་བཞག་འདུག སྐབས་དེར་རྒྱ་གར་ཕྱི་འབྲེལ་ལས་ཁུངས་ཀྱི་མི་ཞིག་མངོན་མེད་དུ་ཡོང་སྟེ་འདི་ནི་ཨ་རིའི་གཞུང་ཚབ་པ་རེད་ཅེས་ངོ་སྤྲོད་བྱས་བྱུང༌།
ངས་ཌོག་ཀྲོར་ར་དྷ་ཁིར་ཤི་ན་ལྷན་དུ་རླངས་འཁོར་ཐོག་གྲོང་ཁྱེར་ནང་མི་ཚོགས་ཀྱི་དགའ་བའི་སྒྲ་སྐད་ཤིན་ཏུ་ལྡིར་བའི་ཁྲོམ་གཞུང་ནང་རིམ་བསྐྱོད་སྐབས་ཁོང་ནས་ང་ཚོ་མཇལ་བར་དགྱེས་སྤྲོ་བྱུང་ཚུལ་དང༌། ང་ཚོའི་ཡུལ་གཉིས་དབར་འབྲེལ་བ་ཡུན་རིང་བྱུང་བའི་གནས་ལུགས་སྙན་ཟབ་ཅན་གསུང་གི་འདུག ལམ་སྲང་རྣམས་སུ་དགའ་སྤྲོའི་རྣམ་པ་འཕྱུར་བའི་མི་ཚོགས་ཆེན་པོའི་ཁྲོད་དུ་སངས་རྒྱས་རྗེས་དྲན་གྱི་དུས་དྲན་མཚོན་ཕྱིར་ཕྱོགས་ཚང་མར་འཇའ་ཚོན་གྱི་དྲ་བ་ལྟ་བུ་དང༌། ལི་ཁྲིའི་མདངས་ཅན་དར་གྱི་ཅོད་པན་མང་པོ་ལྷབ་ལྷུབ་ཏུ་གཡོ་བཞིན་འདུག ཁོ་བོ་རྒྱ་གར་སྲིད་འཛིན་བཞུགས་ཡུལ་ར་ཅ་ཏར་པ་ཏི་བྷ་ཝན་ཞེས་པའི་ཁང་བཟང་དུ་ཕྱིན་པར། སྲིད་འཛིན་ཌོག་ཀྲར་ར་ཇིན་དྷར་པར་ས་ད་མཆོག་དགྱེས་འཛུམ་བཞད་པའི་ཉམས་དང་ལྡན་པས་ཚོམས་ཆེན་འགག་ནས་སྣེ་ལེན་མཛད། སྲིད་འཛིན་རྣམ་གཉིས་ནས་དགའ་སྤྲོ་ཆེན་པོའི་ཉམས་སྣང་ཐོབ་ཅིང༌། ཁོང་གཉིས་ནི་ལྷག་བསམ་དང༌། མཁྱེན་ཡོན་ཟབ་རྒྱ་ཆེ་བས་རྒྱ་གར་མི་མང་གི་སེམས་ནུས་མཚོན་པའི་རྟགས་མཚན་ལྟ་བུ་ཡིན་པར་བསམ་བྱུང༌།
ལྡི་ལིར་འབྱོར་པའི་ཕྱི་ཉིན་སྔ་དྲོར། ར་ཇི་གྷ་ཊི་ཞེས་པའི་ས་ཆར་མཧཱ་ཏ་མ་གྷན་དྷིའི་སྐུ་གདུང་བསྲེགས་ས་དེར་མཇལ་སྨོན་དུ་ཕྱིན། འཇའ་མུ་ན་གཙང་པོའི་ཉེ་ལོགས་ནིའུ་གསིང་སྔོ་ལྗང་ཅན་གྱིས་བསྐོར་བའི་མི་རྟག་པའི་སྣང་ཚུལ་ལམ་ལམ་ཡིད་ལ་འཆར་བའི་གནས་དེར་སྨོན་ལམ་འདེབས་སྐབས་སེམས་འགུལ་གཏིང་ཟབ་ཅིག་ཐེབས་བྱུང༌། ཚེ་སྒང་འཛམ་གླིང་འདིའི་སྟེང་ཁོང་དང་མཇལ་བའི་དུས་སྐབས་ཤིག་བྱུང་ན་ཅི་མ་རུང་སྙམ་པའི་དུང་དུང་ཡིད་ཀྱི་ཤེས་པ་རྣལ་དུ་མི་གནས་པ་ཞིག་བྱུང༌། འོན་ཀྱང་ས་གནས་དེར་ལངས་སྡོད་སྐབས་བློ་ཆེན་ཁོང་གི་ཉེ་འགྲམ་དུ་སླེབས་པའམ། མདུན་དུ་སླེབས་པ་ལྟ་བུའི་སྣང་བ་ཤར་ཞིང༌། དེ་ཉིད་འཚོ་བཞུགས་སྐབས་ང་ཚོའི་དུས་རབས་ནང་ཡོངས་སུ་གྲགས་པའི་སྙིང་སྟོབས་ཆེ་ཤོས་ཤིག་ཡིན་གྱི་རེད། ཁོང་མ་གཤེགས་བར་རྒྱ་གར་དང༌། མིའི་རིགས་སྙོམ་ཆུང་ཀུན་གྱི་སེམས་ཤུགས་གཅེས་འཛིན་གནང་ཞིང༌། ཁོང་ནི་སྟོན་པ་སངས་རྒྱས་ཀྱི་རྗེས་འཇུག་བཟང་པོ་ཞིག་དང༌། མིའི་རིགས་ཀུན་ལ་ཞི་བདེ་དང་མཛའ་མཐུན་ཡོང་བར་དོན་དམ་འབད་བརྩོན་གནང་མཁན་ཞིག་ཏུ་སྣང༌། གལ་ཏེ་མཧཱ་ཏ་མ་གྷན་དྷི་ད་ལྟ་འཚོ་བཞུགས་ཡོད་ན་ཁོ་བོར་ཟབ་ཅིང་དཀྱིལ་ཆེའི་ཐབས་བྱུས་སློབ་སྟོན་ཇི་འདྲ་ཞིག་གནང་ཡོང་སྙམ་པ་དང༌། ཁོང་ནས་ངོས་ལ་འཚེ་བྲལ་ཞི་བའི་ལམ་དུ་བགྲོད་དགོས་པའི་སློབ་སྟོན་དུས་རྟག་དུ་གནང་རྒྱུ་གོར་མ་ཆག ཞི་བའི་ལམ་ནས་བོད་མི་མང་གི་རང་དབང་ཐོབ་པ་ལ་ནུས་ཤུགས་གང་ཡོད་འདོན་གྱི་རེད་སྙམ་པ་བྱུང༌། ཁོང་གིས་གསུངས་ཤིང༌། ཕྱག་ལེན་དུ་བཀལ་བ་འཚེ་བྲལ་ཞི་བའི་ཐབས་ལམ་དེར་ཁོ་བོ་ཡིད་ཆེས་སྔར་ནས་ཡོད་པ་མ་ཟད། ད་དུང་ཡང་འཕོ་འགྱུར་མེད་པར་གནས་ཡོད་ཅིང༌། དྲག་ཤུལ་གྱི་བྱ་སྤྱོད་དུ་མ་ཞུགས་པར་ཁོང་གིས་ལམ་སྟོན་དེར་བགྲོད་རྒྱུར་ངོས་རང་སེམས་ཐག་བཅད་པ་ཡིན།
གནས་སྐོར་གྱི་རྗེས་སུ་ཉིན་ཤས་རིང་སངས་རྒྱས་རྗེས་དྲན་གྱི་མཛད་སྒོའི་བྲེལ་ཟིང་ཆེན་པོ་བྱུང༌། དེ་སྐབས་བཙན་དབང་གིས་མ་ནོན་ཞིང༌། འཛམ་གླིང་ཞི་བདེའི་དོན་དུ་སྟོན་པ་སངས་རྒྱས་ཀྱི་ཆོས་ཁྱབ་སྤེལ་གནང་མཁན་འཛམ་གླིང་ས་ཕྱོགས་གང་ས་ནས་ཕེབས་པའི་མཁས་པ་སྙན་གྲགས་ཅན་ཚོ་དང་གླེང་མོལ་བྱེད་རྒྱུའི་འདོད་མོས་ཡོད་པ་ལྟར་སྐབས་དེར་དུས་སྐབས་ཕྲན་བུ་ཐོབ་བྱུང༌། རྒྱལ་ཁབ་མཆོག་དམན་ཕན་ཚུན་ཚང་མ་ཆེ་ཆུང་ཐུབ་ཚོད་རིགས་མ་བྱས་པར་མཛའ་མཐུན་ཞི་བདེ་ཞིག་བྱུང་ན་སྙམ་པའི་ཀུན་སློང་གིས་ཚོགས་འདུར་གླེང་མོལ་སྐབས་ཀྱང་ནང་པའི་ཆོས་ཀྱི་ཞི་བདེའི་རྣམ་པའི་སྐོར་ནན་ཏན་གྱིས་བརྗོད་ཅིང༌། དུས་སྟོན་མཛད་སྒོ་དེ་ལྟ་བུ་ལ་བརྟེན་ནས་སངས་རྒྱས་ཀྱི་ལམ་དང༌། ཡོན་ཏན་རྣམས་ཨེ་ཤ་ཡའི་ས་ཁུལ་ཙམ་དུ་མ་ཟད། ནུབ་ཕྱོགས་པའི་ཡུལ་དུ་ཡང་དར་ཁྱབ་ཡོང་བའི་རེ་འདུན་བྱས་པ་ཡིན། དེ་ཡང༌། སངས་རྒྱས་ཀྱི་ཆོས་ཀྱི་མཐུ་ལས་ཆོས་བྱེད་ཀྱི་མི་རང་རང་གི་འཕྲལ་ཡུན་གྱི་རེ་འདོད་འགྲུབ་ཅིང༌། གཏན་གྱི་ཞི་བདེའི་དཔལ་ཡོན་ཐོབ་པ་མ་ཟད། རྒྱལ་ཁབ་ཕན་ཚུན་འཁོན་འཛིན་གྱིས་འཁྲུག་རྩོད་བྱེད་པ་ཡང་མཚམས་ཆོད་ཅིང༌། བྱམས་བརྩེའི་མཛའ་བ་བརྟན་པོར་ཡོང་རྒྱུ་དང༌། མདོར་ན་འགྲོ་བའི་རིགས་སོ་ཅོག་སྡུག་བསྔལ་ལས་གྲོལ་བའི་ལམ་ནི་སངས་རྒྱས་ཀྱི་ཆོས་ནས་རྙེད་ཐུབ་ཅིང༌། དེར་མ་ཟད། སྟོན་པ་སངས་རྒྱས་ཀྱི་ཆོས་ལས་གཞན་པའི་ཆོས་ལུགས་ཇི་འདྲ་ཞིག་ཡིན་ཡང༌། མིའི་འགྲོ་བ་རྣམས་དངོས་བརྒྱུད་ཅི་རིགས་པའི་སྡུག་བསྔལ་ལས་ཐར་བའི་ཐབས་རེ་ཡོད་པས། ཆོས་དད་ཀྱི་བསམ་ཚུལ་ལ་བཙན་གནོན་བྱེད་པ་ནི་སྐྱེ་རྒུའི་འཕྲལ་ཡུན་གྱི་ཞི་བདེ་འཇོམས་པའི་གདུག་ཅན་ཡིན།
དུས་སྟོན་མཛད་སྒོ་རྣམས་ཟིན་རྗེས་སྐུ་ཞབས་ནེ་རུ་མཆོག་དང་སྲིད་དོན་གྱི་གླེང་མོལ་དངོས་གཞི་བྱེད་པའི་གོ་སྐབས་བྱུང༌། སྐབས་དེར་ངེད་རང་གི་བསམ་ཚུལ་ཅུང་ཟད་མཐོ་རུ་ཕྱིན་ཡོད། ཕྲན་རྒྱ་གར་དུ་ཡོང་འདོད་བྱུང་བའི་རྒྱུ་མཚན་རྣམས་གོང་དུ་བརྗོད་ཟིན་ཅིང༌། ད་ཆ་རྒྱ་ནག་གཞུང་གིས་བོད་སྐོར་སྲིད་བྱུས་ལ་སྒྱུར་བཅོས་ངེས་བརྟན་ཞིག་མ་བྱུང་བར་རང་ཡུལ་དུ་ཕྱིར་ལོག་མི་བྱེད་པར་རྒྱ་གར་དུ་སྡོད་རྒྱུའི་ཐག་གཅོད་གསར་པ་ཞིག་མི་བྱེད་ཐབས་མེད་བྱུང༌། དེ་ནི་མཧཱ་ཏ་མ་གྷན་དྷི་དང་ཉེ་བར་གནས་པའི་སྣང་བ་བྱུང་བ་དང༌། ཤ་ཚ་ཤེས་ཡོན་ཅན་གྱི་མི་སྣ་མང་པོ་ཐུག་འཕྲད་བྱུང་བ་དེས་ཤུགས་རྐྱེན་ཐེབས་པ་ཡིན་སྲིད། ཕྱི་རྒྱལ་མི་སྣ་ཐོག་མར་ཐུག་འཕྲད་བྱུང་བ་ཚོ་བོད་པ་མིན་ཡང་བོད་དུ་དངོས་འབྲེལ་གྱི་ཤ་ཞེན་བྱེད་མཁན་ཤ་སྟག་འདུག ཁོང་ཚོས་ངའི་ཡུལ་ནང་དུ་མི་མང་ལ་གྲོགས་ཕན་ལམ་སེང་བྱེད་ཐབས་མེད་པ་དང༌། རྒྱ་དམར་གྱི་དྲག་སྤྱོད་འཕྲལ་འགོག་མི་ཐུབ་ཅིང༌། ད་བར་བོད་ནང་གི་ཞི་བའི་ཐབས་ཤེས་ཇི་བྱས་འབྲས་མེད་དུ་འགྱུར་གྱི་ཡོད་རུང༌། རྒྱ་གར་ནས་མ་མཐའ་ཡང་ཁོ་བོ་ཅག་གི་མི་མང་གི་འདོད་ཚུལ་རྣམས་འཛམ་གླིང་དུ་གསལ་པོར་བརྗོད་དེ་རྒྱབ་སྐྱོར་ཐོབ་ཐབས་བྱེད་ཐུབ་རྒྱུ་དང༌། དེས་རྒྱ་ནག་གི་སྲིད་བྱུས་གདུག་རྩུབ་ཅན་དེར་འགྱུར་བ་ཡོང་སྲིད་ཀྱི་རེད་སྙམ་པ་བྱུང་།
དེའི་སྐོར་སྲིད་བློན་ནེ་རུར་ནང་མོལ་ཞིབ་གླེང་ཞིག་བྱུང་ན་གང་ཅིར་དགེ་མཚན་ཆེ་སྟབས་ཁོང་གི་བོད་སྐད་སྒྱུར་པ་པོ་མ་གཏོགས་གཞན་དག་མེད་པར་ཁེ་གཙང་ལྷོད་མཇལ་ཐོག ཐོག་མར། རྒྱ་གར་དུ་སངས་རྒྱས་ཀྱི་རྗེས་དྲན་ལ་ཡོང་ཐུབ་པར་དགའ་སྤྲོ་བྱུང་ཚུལ་སྐོར་ཞུས་རྗེས། བར་ལམ་བོད་ཤར་ཕྱོགས་ནང་འུ་ཐུག་གི་གནས་ཚུལ་ཇི་བྱུང་དང༌། ད་དུང་ས་གནས་གཞན་དག་ཏུ་ཁྱབ་འཕེལ་ཇི་ཡོང་བློ་གཡེང་ཆེ་ཚུལ། རྒྱ་མིས་ང་ཚོའི་ཆོས་དང༌། རིག་གཞུང་དངོས་སུ་སྟོར་རྐྱེན་དང༌། ལོ་རྒྱུས་ཐོག་ཡོད་པའི་འཕགས་བོད་འབྲེལ་བའི་འབྲེལ་མཚམས་གཅོད་རྩིས་ཡོད་ལུགས་སྐོར་བཅས་ཞིབ་ཞུས་ཐོག ་བོད་མི་ཚོས་རེ་བའི་ལྷག་མ་རྒྱ་གར་གཞུང་དང་མི་མང་ཐོག་བྱེད་ཚུལ། ང་ཚོར་ཞི་བའི་ཐོག་ནས་རང་དབང་མ་ཐོབ་བར་རྒྱ་གར་དུ་སྡོད་འདོད་ཡོད་པའི་གནས་ལུགས་བཅས་ཁུངས་གསལ་གླེང་མོལ་ཞུས་པ་ཡིན་་
ཁོང་ནས་དེ་རྣམས་བཟོད་སྲན་ངང་རིང་གིས་གསན་སོང་བའི་མཐར་གསུང་ལན་དུ། འཕགས་བོད་གནའ་རབས་ཆོས་རིག་གི་འབྲེལ་བ་ཆེ་བས་བོད་དུ་གནས་ཚུལ་ཐབས་རྡུགས་ཇི་བྱུང་ལ་བློ་ཕམ་གདུང་སེམས་ཆེ་ན་ཡང༌། ད་ལྟའི་ཆར་བོད་ཕན་བྱེད་ཐབས་ཤིན་ཏུ་དབེན་པ་དང༌། བོད་ཡུལ་གྱི་རང་དབང་རང་བཙན་སྐོར་རྒྱལ་སྤྱིའི་ཁྲིམས་ལུགས་དང་འབྲེལ་བའི་ཁས་ལེན་སུས་ཀྱང་བྱས་ཡོད་པ་མ་རེད་ཅེས་དང༌། ཕྲན་གྱི་བསམ་ཚུལ་བཞིན། རྒྱ་ནག་དང་དྲག་འཐབ་བྱེད་རྒྱུར་དགེ་མཚན་མེད་པ་དང༌། གལ་སྲིད་བོད་མིས་དྲག་འཐབ་བྱས་ན་རྒྱ་མིས་དཔུང་སྣོན་བཏང་སྟེ་དཀའ་ཚེགས་མེད་པར་ཡུལ་ཁམས་བསྟོར་བཅོམ་གཏོང་རྒྱུར་བརྟེན། ཁྱེད་རང་བོད་དུ་ཕྱིར་ཕེབས་ཐོག་སྔར་བཞིན་ཞི་བའི་ལམ་ནས་ཐབས་ཤེས་ཀྱིས་གྲོས་མཐུན་དོན་ཚན་བཅུ་བདུན་ནས་རང་ཁེ་ཅི་ལོན་གྱི་ལག་ལེན་འཁེལ་ཐབས་བྱ་དགོས་ཞེས་སློབ་སྟོན་གནང་བྱུང༌།
དེའི་ལན་དུ། ཕྲན་ནས་དེ་སྐོར་ལག་ལེན་འཁེལ་ཐབས་ལན་དགུ་ཆད་མཐུད་ཀྱི་འབད་བརྩོན་མ་བྱས་པ་མེད་ཀྱང༌། རྒྱ་མིའི་ངོས་ནས་ཕྱོགས་གཅིག་འདོད་པས་བརྩི་སྲུང་ཇི་བཞིན་མ་བྱུང་ཞིང༌། ཁོང་ཚོའི་བསམ་ཚུལ་ལ་འགྱུར་བ་ཡོང་རེ་ཡང་མ་མཐོང་ཚུལ་བརྗོད་པར། སང་ཉིན་ཀྲོའུ་ཨན་ལན་རྒྱ་གར་དུ་འབྱོར་རྒྱུར་འཕྲོས་མོལ་བྱས་འཐུས་གསུངས་ཏེ་མཇལ་འཕྲད་གྲོལ་བ་ཡིན། དེའི་ཕྱི་ཉིན་ཁོ་བོ་ལྡི་ལི་གསར་པའི་པ་ལམ་གནམ་གྲུ་བབས་ཚིགས་སར་ཀྲོའུ་ཨན་ལན་ཕེབས་བསུར་བསྐྱོད་ཅིང༌། དེ་ནུབ་ཁོང་དང་མཉམ་དུ་གླེང་མོལ་ཡུན་རིང་བྱུང་བར། ང་ཚོའི་ཤར་ཕྱོགས་ས་ཁུལ་གྱི་གནས་ཚུལ་ཇེ་སྡུག་ཏུ་འགྲོ་ཚུལ་དང༌། ས་གནས་དེའི་གནས་ཚུལ་དང༌། མི་མང་གི་རེ་འདོད་དང་མ་བསྟུན་པར་རྒྱ་རིགས་ལས་བྱེད་པས་བཙན་དབང་གིས་བསྒྱུར་བཅོས་བྱས་ལུགས་སྐོར་བརྗོད་པར། ཁོང་ནས་བློ་ཕམ་གྱི་རྣམ་པས་བརྗོད་དོན། ས་གནས་དེ་ཁུལ་རྒྱ་མིའི་འགོ་བྱེད་ཚོས་ནོར་འཁྲུལ་བྱུང་ཚུལ་དང༌། ཁོ་བོས་གང་བཤད་པ་རྣམས་མའོ་ཙེ་ཏུང་ལ་ཞིབ་གསོལ་ཞུས་འཐུས་ཟེར་བ་ཙམ་ལས་ཡར་རྒྱས་སུ་གཏོང་ཐབས་ཁས་ལེན་འདི་ཡིན་མ་བྱུང༌།
ཉིན་ཤས་རྗེས་ཀྲོའུ་ཨན་ལན་ནས། རྒྱ་ནག་གཞུང་ཚབ་ཁང་དུ་གཅེན་པོ་ཐུབ་བསྟན་ནོར་བུ་དང༌། རྒྱལ་ལོ་དོན་གྲུབ་གཉིས་དགོང་མོའི་གསོལ་སྟོན་ཞིག་ཏུ་མགྲོན་འབོད་ཐོག ཁོང་གཉིས་དང༌། ཀྲོའུ་ཨན་ལན་མཉམ་དུ་གླེང་མོལ་བྱུང་དོན་ཕྲན་བུ་ངོ་དཀར་ཞིང༌། གསལ་ཁ་དོད་པ་བྱུང་འདུག ་གཅེན་པོ་གཉིས་ང་ཚོའི་གཞུང་གི་ལས་བྱེད་པ་མིན་སྟབས་བོད་ནང་གླེང་རྙོག་ཇི་བྱུང་ལ་མཛེས་ཟོན་མེད་པར་གནད་དོན་གསལ་པོ་བཤད་དེ རྗེས་སུ་སྐབས་དེར་གླེང་མོལ་ཇི་བྱུང་ཕྲན་ལ་བརྗོད་གསལ། དུས་རབས་མང་པོའི་རིང་བོད་ནས་རྒྱ་ནག་ལ་གལ་ཆེའི་ཁྱིམ་མཚེས་རྒྱལ་ཁབ་ཅིག་ཏུ་བརྩི་འཇོག་བྱས་ན་ཡང༌། ད་ཆ་བོད་ནང་རྒྱ་མི་ཚོས་བོད་མི་རྣམས་དགྲའི་གཙོ་བོར་ངོས་འཛིན་བྱེད་ལུགས། ཁོང་ཚོས་བོད་ནང་ཕུང་དཀྲོལ་བཟོ་ཆེད་བོད་མི་ཐ་ཆད་དག་ལ་བེད་སྤྱོད་ཀྱིས་བོད་རྒྱའི་འབྲེལ་ལམ་ཡར་རྒྱས་གཏོང་ཐུབ་མཁན་གྱི་བོད་མི་ཚོར་བདག་སྤྲོད་མ་བྱས་ཤིང༌། གཞུང་གི་སྲིད་དབང་སྟོར་རྐྱེན་བཟོ་ཆེད་ཏཱ་ལའི་བླ་མ་སྐུ་གོང་མ་དང༌། པཎ་ཆེན་སྐུ་གོང་མ་མི་མཐུན་པ་བྱུང་བ་དེ་དག་ཡང་བསྐྱར་གླེང་སློང་གིས་པཎ་ཆེན་བླ་མར་སྲིད་དོན་གྱི་རྒྱབ་སྐྱོར་བྱས་ལུགས། བོད་དང༌། ལྷག་པར་ལྷ་སའི་ནང་དགོས་གལ་མེད་པའི་དམག་འབོར་ཆེན་པོ་ཉར་གསོག་གིས་བོད་ཀྱི་དཔལ་འབྱོར་ལ་གནོད་སྐྱོན་དང༌། དངོས་རིན་འཕར་ཚད་མཐོ་བས་བོད་མི་བཀྲེས་ལྟོགས་ཀྱི་ནང་མུ་གེའི་གནས་སུ་གྱར་བ། རྒྱ་ནག་གིས་བོད་དབང་བསྒྱུར་བྱེད་པ་དེར་མི་འདོད་པ་བྱེད་མཁན་ནི་བོད་ཀྱི་དབང་འཛིན་གྲལ་རིམ་པ་རྣམས་མིན་པར་བོད་མི་མང་དཀྱུས་མ་རྣམས་ཡིན་ཚུལ། རྒྱ་མིའི་དམག་དཔུང་བོད་ནས་ཕྱིར་འཐེན་དགོས་ལུགས་དང༌། ཕན་ཚུན་འདྲ་མཉམ་ཐོག་ནས་གྲོས་མཐུན་གསར་པ་ཞིག་ལ་མིང་རྟགས་འགོད་དགོས་ཚུལ་ཟེར་མཁན་ཡང་མི་མང་ཚོ་ཡིན་ལུགས། འོན་ཀྱང་ལྷ་སའི་ནང་གི་རྒྱ་མི་ཚོས་མི་མང་གི་བསམ་ཚུལ་དྭང་ལེན་བྱེད་ཀྱི་མེད་པ་སོགས་སྐྱོན་བརྗོད་གསལ་པོ་བྱས་འདུག གླེང་མོལ་དེ་ལྟར་བྱེད་སྐབས་ཀྲོའུ་ཨན་ལན་དགའ་མོས་མ་བྱུང་ཡང༌། རྣམ་འགྱུར་མཁས་པོའི་ཐོག་ནས་གཅེན་པོ་ཟུང་ལ་བརྗོད་གསལ། ཏཱ་ལའི་བླ་མའི་དབང་ཆ་སྟོར་རྐྱེན་དང༌། བོད་ནང་ཕུང་དཀྲོལ་བཟོ་ཆེད་བོད་མིའི་འདོད་པར་མེད་པའི་མི་རིགས་སམ། ཡང་ན་པཎ་ཆེན་བླ་མར་རྒྱ་ནག་གཞུང་གིས་བེད་སྤྱོད་བྱེད་འདོད་མེད། བོད་ཀྱི་ལས་དོན་ནང་ཐེ་བྱུས་བྱེད་འདོད་དང༌། བོད་ཀྱི་དཔལ་འབྱོར་ཐོག་གནོན་ལྗིད་འགེལ་འདོད་མེད་ཅེས་དང༌། གཅིག་བྱས་ན་ས་གནས་ཀྱི་ལས་བྱེད་པས་གནས་ཚུལ་མ་རྟོགས་པའི་རྐྱེན་གྱིས་དཀའ་ངལ་འགའ་ཤས་བྱུང་ཡོད་སྲིད་ཅིང༌། ལྷ་སའི་ནང་གི་བཟའ་བཅའི་རིགས་ལེགས་བཅོས་བྱེད་རྒྱུ་དང༌། བོད་མིས་བོད་ཀྱི་ལས་དོན་རང་འགོ་ཐོན་འཕྲལ་རྒྱ་མིའི་དཔུང་དམག་རིམ་བཞིན་ཕྱིར་འཐེན་བྱས་འཐུས། གནས་ཚུལ་རྣམས་མའོ་ཙེ་ཏུང་ལ་སྙན་སེང་གིས་རྙོག་ཁྲ་འབྱུང་གཞི་རྣམས་ལ་རྟོག་ཞིབ་བྱེད་རྒྱུ་ཡིན་ཞེས་དང༌། ད་དུང་ཁོང་ནས་བརྗོད་གསལ། ངས་ཁས་ལེན་བྱས་པ་རྣམས་ཁ་ཚིག་ཙམ་མིན་པར་ལག་ལེན་དུ་འགེལ་གྱི་ཡིན། ཁྱེད་ཚོ་རྒྱ་གར་དུ་བཞུགས་འདོད་ཡོད་ཚེ་བཞུགས་ན་འགྲིགས། ང་ཚོས་ལག་ལེན་ཇི་བྱས་ལ་གཟིགས་དགོས། གལ་ཏེ་ང་ཚོས་ལག་ལེན་ཇི་བཞིན་མ་བྱས་ན་རྒྱ་ནག་གཞུང་ལ་སྐྱོན་བརྗོད་ཇི་བྱེད་ཁྱེད་ཚོར་རང་དབང་ཡོད་ཅེས་བརྗོད་འདུག་ཅིང༌། མཇུག་མཐར་ཁོང་གིས་བརྗོད་དོན་ངས་ཀྱང་ཁྱེད་ཚོར་རེ་འདུན་ཞུ་རྒྱུ་གཅིག་ཡོད། ངས་གོ་ཐོས་སུ་ཏཱ་ལའི་བླ་མ་རྒྱ་གར་དུ་བཞུགས་རྩིས་ཡོད་ཚོད་ལ་ཁྱེད་ཚོས་བོད་དུ་ཕྱིར་ཕེབས་དགོས་པའི་བསྐུལ་མ་ཞུ་དགོས། གལ་སྲིད་ཏཱ་ལའི་བླ་མ་བོད་དུ་མ་ཕེབས་ན། ཏཱ་ལའི་བླ་མ་དང༌། ཏཱ་ལའི་བླ་མའི་མི་མང་ལ་གནོད་སྐྱོན་ཡོང་གི་རེད་ཅེས་བརྗོད་འདུག
ཀྲོའུ་ཨེན་ལན་ཐུག་འཕྲད་རྗེས་ངས་རྒྱ་གར་ནང་ཁུལ་ནང་གལ་དུ་ཡོད་པའི་ཆུ་ཤུགས་གློག་འདོན་ཁང་སོགས་བཟོ་ལས་ཀྱི་འཆར་གཞི་ཆེན་པོ་དེ་ཚོར་བལྟ་སྐོར་དུ་ཕྱིན་ཏེ། གུང་བྲན་རིང་ལུགས་དང༌། རང་དབང་དམངས་གཙོའི་རིང་ལུགས་འོག་ལས་དོན་བྱེད་སྟངས་མི་འདྲ་བའི་ཁྱད་པར་ཆེན་པོ་དེ་དག་ཐོག་མར་མཐོང་བྱུང༌། དེ་གཉིས་ཀྱི་ཁྱད་པར་ནི་ལས་ཀ་བཙན་བསྐུལ་བྱེད་པ་དང༌། རང་མོས་དྭང་བླངས་ཀྱིས་བྱེད་པ་དེ་རེད། ཁོ་བོའི་འགྲིམས་འགྲུལ་འཆར་གཞི་གཙོ་བོ་རྒྱ་གར་ནང་ལོ་རྒྱུས་ཐོག་ཡོད་པའི་ཆོས་ཕྱོགས་ཀྱི་གནས་ཆེན་ཁག་ལ་གནས་བསྐོར་བྱེད་རྒྱུ་དེ་ཡིན་ཅིང༌། དེ་ལ། སན་ཅི། ཨ་ཇན་ཏ། ཝཱ་ར་ཎཱ་སི། རྡོ་རྗེ་གདན་སོགས་བྱིན་རླབས་གཟི་འོད་ཆེས་ཆེར་འབར་བའི་གནས་མཆོག་རྣམས་ཞིབ་མཇལ་ཐོག སྤྱི་བྱེའི་བསོད་ནམས་ཀྱི་དངོས་པོ་འདུ་བྱ་བའི་སླད་དུ་ཕྱག་མཆོད་ཀྱི་ལས་འཚམས་པ་རེ་བྱས་ཏེ་རིམ་བསྐྱོད་བྱས། གནའ་རབས་རྒྱ་གར་གྱི་བཟོ་བཀོད་རིག་རྩལ་རྣམས་ཡིད་འཕྲོག་པ་འདུག་ཀྱང༌། ཕ་མེས་ཀྱི་ཁྱད་ནོར་དེ་དག་ལ་སྔ་དུས་ལས་རིགས་འདྲ་མིན་ནང་ཁུལ་འཁོན་འཁྲུག་གིས་ཉམས་ཆག་གང་འཚམས་བྱུང་འདུག་ཀྱང༌། རྒྱ་གར་རང་དབང་ཐོབ་རྗེས་རྩ་ཁྲིམས་ནང་ཆོས་ལུགས་ཚང་མར་རང་དབང་གཏན་འབེབས་བྱས་པ་དེས་གོང་གི་གནས་ཚུལ་ཞི་བདེའི་ཕྱོགས་སུ་འགྱུར་བ་བྱུང་འདུག
ཝཱ་ར་ཎཱ་སི་དང༌། རྡོ་རྗེ་གདན་སོ་སོར་བོད་མི་གནས་བསྐོར་བ་སྟོང་ཕྲག་མང་པོ་ངོས་ཐུག་འཕྲད་ཆེད་སྒུག་སྡོད་བྱས་འདུག་པར་འདོད་ཆོས་སྙིང་པོ་བསྡུས་པ་རེ་འཆད་སྤེལ་བྱས་ཏེ། ཡང་དག་པར་རྫོགས་པའི་སངས་རྒྱས་ཀྱི་བསྟན་པ་དྲི་མ་མེད་པ་ཞི་བསིལ་གཏན་བདེའི་གོ་འཕང་ཡངས་པོར་བགྲོད་པའི་ལམ་བཟང་འདི་ལ་ཞུགས་དགོས་ཚུལ་ནན་བརྗོད་བྱས།
གནས་ཆེན་སྤྱི་དང༌། ཁྱད་པར་རྡོ་རྗེ་གདན་དུ་ཕྱིན་པ་དེས་བློ་སྐྱེད་ཆེན་པོ་བྱུང༌། ནང་པ་ཚང་མས་རྡོ་རྗེ་གདན་ནི་ཆོས་དང༌། ཤེས་རིག་གང་གི་ཆ་ནས་ཆེས་ཤིན་ཏུ་རྩ་ཆེར་འཛིན་པ་ཡིན། གནས་མཆོག་འདི་མཇལ་འདོད་ཕྲན་ཆུང་ངུའི་དུས་ནས་ཡོད། དེ་ཡང༌། བཟང་པོའི་ཐུགས་བསྐྱེད་དུས་སུ་སྨིན་པས་འགྲོ་ཀུན་བྱང་ཆུབ་ཆེན་པོའི་རྒྱལ་སར་འགོད་པའི་ཐུགས་བསྐྱེད་ཅིང༌། བརྩོན་པ་ཆེན་པོས་རང་གཞན་གྱི་རྒྱུད་སྨིན་པར་བྱེད་པའི་གྲངས་མེད་གསུམ་གྱི་ཚོགས་གཉིས་ཀྱི་སྤྱོད་པར་རིམ་གྱིས་བསླབས་ནས་རང་ཉིད་མངོན་པར་རྫོགས་པར་སངས་རྒྱས་ཏེ། ཐུགས་རྗེ་ཆེན་པོའི་གཞན་དབང་དུ་གྱུར་པའི་མཁྱེན་པའི་སྟོབས་ཀྱིས་གདུལ་བྱའི་བློ་དང་འཚམས་པའི་ཐེག་པ་གསུམ་གྱི་ཆོས་ཀྱི་ཚུལ་ཀུན་ནས་གསལ་བར་སྟོན་ཏེ་འགྲོ་ཀུན་རང་གིས་རྙེད་པའི་གོ་འཕང་མཆོག་ལ་རིམ་གྱིས་འགོད་པར་མཛད་པའི་སྟོན་པ་མཆོག་དེའི་སྣང་བརྙན་གང་གི་མདུན་དྲུང་དུ་སྒོ་གསུམ་གུས་པས་བཏུད་ཏེ་གནས་པའི་སྐབས་དེར་སྟོན་པའི་ཡོན་ཏན་དང༌། གསུང་གི་བཀའ་དྲིན་ལྷག་པར་དྲན་པའི་དད་གུས་ཀྱིས་ལུས་ཀྱི་སྤུ་ལོང་གཡོ་བ་དང༌། སྟོན་པ་སངས་རྒྱས་ཀྱི་བྱིན་རླབས་ཀྱིས་ཚིམས་པའི་སྣང་བ་བྱུང༌།
སཱ་ར་ནཱ་ཐར་འབྱོར་སྐབས་ནིའུ་ལྡི་ལིའི་རྒྱ་མིའི་གཞུང་ཚབ་ཁང་ནས་བང་མི་ཞིག་བཏང་འབྱོར་བྱུང་བ་དེའི་གདོང་ལྷ་སྡོད་རྒྱ་ནག་སྐུ་ཚབ་དམག་དཔོན་ཀྲང་ཅིང་ཨུ་ནས་བཏང་བའི་རླུང་འཕྲིན་ཞིག་འཁྱེར་འདུག་པའི་ནང་བོད་ནང་གནས་ཚུལ་ཛ་དྲག་ཆེ་ཞིང༌། སོ་ཉུལ་བ་དང་མཉམ་ལས་བྱེད་མཁན་ཚོས་ངོ་ལོག་གི་འཆར་གཞི་རྒྱ་ཆེན་པོ་ཞིག་གདིང་གི་འདུག་པས་ངེད་འཕྲལ་དུ་ཕྱིར་ལོག་དགོས་ཚུལ་གསལ་འདུག རྡོར་གདན་དུ་འབྱོར་སྐབས་མཉམ་ཡོད་རྒྱ་མིའི་ལས་བྱེད་པ་ཞིག་ནས་ཀྲོའུ་ཨན་ལན་ལྡི་ལིར་འབྱོར་རྒྱུར་ངེད་འཕྲད་འདོད་ཆེན་པོ་ཡོད་ལུགས་བརྗོད་འདུག ་དེར་བརྟེན་ཉིན་ཤས་རྗེས་མི་མཐུན་པ་དང༌། ཡིད་ཆེས་མེད་པ། བཀའ་རྙོག་ཅན་གྱི་སྲིད་དོན་བཅས་ཀྱི་འདམ་རྫབ་ནང་རང་ཉིད་མི་འདོད་བཞིན་དུ་དྲུད་འཐེན་བྱེད་དགོས་པ་བྱུང༌།
ནིའུ་ལྡི་ལིར་འབྱོར་སྐབས་གནས་ཁང་དུ་བསྐྱོད་ལོང་ཙམ་མེད་པར་མེ་འཁོར་ནས་བབས་མ་ཐག་ཀྲོའུ་ཨན་ལན་ཡོད་སའི་རྒྱ་ནག་གཞུང་ཚབ་ཁང་དུ་ཐད་བསྐྱོད་བྱེད་དགོས་བྱུང་སྟེ། དེ་སྐབས་ཀྲོའུ་ཨན་ལན་ནས་ཕྲན་ལ་བོད་ནང་གནས་ཚུལ་ཇེ་སྡུག་ཏུ་སོང་འདུག་པས་འཕྲལ་དུ་ཕྱིར་ལོག་བྱས་ན་ལེགས། གལ་སྲིད་ཟིང་ལངས་བྱུང་ན་འཕྲལ་མར་དྲག་གནོན་བྱེད་རྒྱུ་ཡིན། རྒྱ་གར་ནང་གི་བོད་མི་ཚོས་རྙོག་སློང་བྱེད་རྩིས་ཡོད་འདུག་གཤིས། ཁྱེད་རང་དོན་གནད་ལམ་ཕྱོགས་གང་དུ་འགྲོ་མ་ནོར་བར་ཟབ་ཟབ་ཀྱིས་སྔོན་ཚུད་སེམས་ཐག་གཅོད་དགོས་ཟེར་བར། ཕྲན་ནས་རྒྱ་མི་བོད་དུ་འབྱོར་ནས་དཀའ་ངལ་བྱུང་ཚུལ་ཁ་སྔོན་བརྗོད་པ་རྣམས་བསྐྱར་བརྗོད་ཀྱིས་ངས་ཐག་གཅོད་ཇི་བྱེད་ད་ལྟ་ལམ་སེང་བརྗོད་སྟབས་བདེ་མིན་ཞེས་དང༌། ཡང༌། ད་ཕན་ང་ཚོར་མ་འགྲིགས་པ་ཇི་བྱུང་བརྗེད་དུ་འཇུག་རྒྱུར། ད་ཕྱིན་ང་ཚོར་མི་མང་གི་བློ་དང་མ་འཚམས་པའི་དཀའ་ངལ་འབྱུང་གཞིའི་རིགས་མཚམས་འཇོག་བྱ་དགོས་ཞེས་བརྗོད་ལན་དུ ཁོང་ནས་གསུངས་དོན་སྙིང་པོར། བོད་ནང་བཅོས་བསྒྱུར་བྱེད་རྒྱུ་རྣམས་བོད་མིའི་བསམ་འདོད་དང་བསྟུན་ནས་མ་གཏོགས་མི་བྱེད་པ་མའོ་ཙེ་ཏུང་གིས་བཀའ་གསལ་པོར་བྱུང་ཚུལ་ཟེར་ཞིང༌། ཁོང་གིས་བརྗོད་ཕྱོགས་ལ་གཞིགས་ན་བོད་མིས་རྒྱ་མིར་དགའ་བསུ་མི་ཞུ་བའི་གནས་ཚུལ་ད་དུང་ཤེས་ཀྱི་མེད་པའི་ཟོལ་དུ་འདུག ཁོང་ནས་བརྗོད་གསལ། ཀ་སྦུག་ཁུལ་ནས་ཁོ་བོར་གདན་ཞུ་ཕུལ་ཡོད་ཚོད་ལ་ཁུལ་དེར་བོད་མིས་རྙོག་སློང་བྱེད་རྒྱུར་བརྟེན་མ་བསྐྱོད་ན་ལེགས་ཚུལ་ཟེར་ཞིང༌། ངས་དེ་སྐོར་བསམ་གཞིགས་བྱས་འཐུས་ཙམ་ལས་མ་བརྗོད། ཀ་སྦུག་ནི་རྒྱ་གར་བྱང་བརྒྱུད་བོད་ཀྱི་ས་མཚམས་ཡིན། ཁུལ་དེར་བོད་མི་གང་འཚམས་ཡོད་པ་དང༌། འགའ་ཤས་རྒྱ་མིའི་དབང་བསྒྱུར་འོག་ནས་བྲོས་བྱོལ་ཡོང་བ་རེད། མཐར་ཁོང་ནས་ཕྲན་ལ་སློབ་སྟོན་ལྟ་བུར་བརྗོད་གསལ། རྒྱ་གར་གྱི་དཔོན་རིགས་འགའ་ཤས་ཧ་ཅང་ཡག་པོ་ཡོད་ཀྱང༌། འགའ་ཤས་ཡ་མཚན་ཅན་ཡོད་སྟབས་ཤིན་ཏུ་བརྟན་པོ་བྱེད་དགོས་སོགས་བརྗོད་དེ་གླེང་མོལ་ཐག་གཅོད་དཀའ་བ་བྱུང་ཞིང༌། དེ་མུར་ཕྱིར་ལོག་ཡོང་བ་ཡིན། དེའི་ཕྱི་ཉིན་སྔ་དྲོ་རྒྱ་ནག་སྲིད་བློན་དང་ལྷན་ཕེབས་སྲིད་བློན་གཞོན་པ་དམག་དཔོན་ཧོ་ལུང་ཟེར་བ་ཕྲན་སར་ཡོང་སྟེ་ངེད་བོད་ལ་འཕྲལ་དུ་ཕྱིར་ལོག་དགོས་ལུགས་ཀྲོའུ་ཨན་ལན་གྱི་སློབ་སྟོན་དེ་ཡང་བསྐྱར་བྱས་བྱུང་ཞིང༌། ད་དུང་ཁོང་གིས། སེངྒེ་གངས་ལ་གནས་ན་སེངྒེ་དང༌། སེངྒེ་ཀླུང་དུ་བབས་ན་སྒོ་ཁྱིར་བེད་སྤྱོད་བྱེད། ཅེས་པའི་རྒྱ་མིའི་གཏམ་དཔེ་ཞིག་བཤད་བྱུང་བ་ཡང་དྲན་གྱི་འདུག སྐབས་དེར་ངས་གླེང་རྩོད་བྱེད་འདོད་མ་བྱུང༌། དེ་སྐབས་ངས་ནེ་རུའི་སློབ་སྟོན་དང༌། ཀྲོའུ་ཨན་ལན་ནས་ངོས་དང༌། ངོས་ཀྱི་གཅེན་པོ་ཟུང་ལ་ཁས་ལེན་བྱས་པ་རྣམས་ལ་བསམ་གཞིགས་བྱས་ཟིན་ཏེ། ཁོ་བོ་བོད་དུ་ཕྱིར་ལོག་བྱེད་རྒྱུ་ལམ་གཏན་འཁེལ་ཟིན་སྐབས་དེ་དོན་ཁས་ལེན་གནང་བ་རྣམས་སོར་གནས་ཡོང་རེ་ཡོད་ལུགས་བརྗོད་པ་ཡིན།
ནིའུ་ལྡི་ལི་ནས་མ་ཐོན་གོང་ནེ་རུ་དང་མཐའ་མའི་མཇལ་འཕྲད་བྱུང༌། ཀྲོའུ་ཨན་ལན་དང༌། ངེད་ཐུག་འཕྲད་བྱས་པའི་སྐོར་ནེ་རུས་ཕྱི་ལོ་ ༡༩༥༩ ལོ་གྲོས་ཚོགས་འོག་མར་གསུངས་དོན་ལྟར་བརྗོད་ན་འདི་ལྟར།
ལོ་གཉིས་གསུམ་གོང་སྲིད་བློན་ཀྲོའུ་ཨན་ལན་འདིར་ཕེབས་སྐབས་བོད་སྐོར་གོ་བསྡུར་དུས་ཡུན་རིང་པོ་ཞིག་བྱས་པ་ཡིན། གོ་བསྡུར་དེ་ནི་ཐད་ཀ་དང༌། ཆ་ཚང་བ་ཞིག་བྱུང༌། ཁོང་ནས་གསུངས་གསལ། བོད་ནི་དུས་ཡུན་རིང་པོའི་སྔོན་ནས་རྒྱ་ནག་གི་ཆ་ཤས་ཤིག་ཡིན་ཡང༌། རྒྱ་ནག་གི་ཞིང་ཆེན་ལྟ་བུར་ངོས་འཛིན་བྱེད་ཀྱི་མེད། མི་རིགས་ཀྱང་རྒྱ་ནག་གི་ཆ་ཤས་ཡིན་པའི་ས་གནས་རང་སྐྱོང་ཁག་ཏུ་ཡོད་པ་ཇི་བཞིན་རྒྱའི་མི་རིགས་དང་ཐ་དད་རེད། དེར་བརྟེན་བོད་འདི་ནང་གི་རང་དབང་ཡོད་པའི་ས་ཁུལ་ཞིག་ལ་ངོས་འཛིན་བྱེད་ཀྱི་ཡོད་ཅེས་དང༌། ད་དུང་ཁོང་གིས་གསུངས་གསལ། རྒྱ་ནག་གིས་བོད་ཐོག་དམར་པོའི་རིང་ལུགས་ནན་སྤེལ་བྱེད་ཀྱི་ཡོད་པའི་བསམ་ཚུལ་ཡོད་མཁན་ཚོ་ནི་སྙིང་པོ་ཡོད་པ་མ་རེད། རྗེས་ལུས་ཐེབས་པའི་ཡུལ་ལུང་ནང་དམར་པོའི་རིང་ལུགས་ནན་སྤེལ་དེ་ལྟར་བྱེད་མི་ཐུབ། ཁོང་ཚོར་དེ་འདྲའི་འདོད་པ་ཡང་ཡོད་པ་མ་རེད། འོན་ཀྱང་རིམ་བཞིན་བསྒྱུར་བཅོས་བྱེད་འདོད་ཡོད་པ་རེད་ཅེས་དང༌། ཁོ་བོ་ཐུག་འཕྲད་བྱུང་སྐོར་ནེ་རུས་གསུངས་གསལ། སྐབས་དེར་ཏཱ་ལའི་བླ་མ་ཡང་འདིར་ཡོད། ཁོང་དང་མཉམ་དུ་གླེང་མོལ་ཡུན་རིང་བྱུང༌། སྲིད་བློན་ཀྲོའུ་ཨན་ལན་གྱི་མཛའ་གྲོགས་ཀྱི་རྣམ་འགྱུར་དང༌། བོད་ཀྱི་ནང་རང་དབང་ལ་བརྩི་འཇོག་བྱེད་རྒྱུའི་ཁས་ལེན་བྱས་པའི་སྐོར་ཁོང་ལ་ཞུས་པ་ཡིན། ཁས་ལེན་དེ་ཚོར་ཡིད་ཆེས་གནང་དགོས་ཤིང༌། ནང་གི་རང་དབང་དེ་རྣམས་འཛིན་སྐྱོང་ཐུབ་པ་དང༌། བསྒྱུར་བཅོས་གང་འཚམས་བྱེད་ཆེད་ལས་དོན་མཉམ་དུ་གནང་དགོས་ཚུལ་སློབ་སྟོན་ཕུལ་བ་ཡིན། ཁོང་གི་ཡུལ་དེར་ཁོང་རང་ཕྱོགས་ནས་གཟིགས་ན། ཆོས་ཕྱོགས་ནས་ཡར་རྒྱས་ཕྱིན་ཡོད་ཀྱང༌། སྤྱི་ཚོགས་དང༌། དཔལ་འབྱོར་གྱི་ཆ་ནས་རྗེས་ལུས་ཡིན་སྟབས་བསྒྱུར་བཅོས་བྱེད་དགོས་པར་ཏཱ་ལའི་བླ་མས་མོས་མཐུན་གནང་སོང་ཞེས་གསུངས་འདུག
ནེ་རུ་མཇལ་འཕྲད་མཐའ་མའི་སྐབས། ངས་བོད་དུ་ཕྱིར་ལོག་བྱེད་རྒྱུའི་སེམས་ཐག་གཅོད་པར་རྒྱུ་མཚན་གཙོ་བོ་གཉིས་ཡོད་པ་ནི། ཁྱེད་རང་གིས་ཕྲན་ལ་སློབ་སྟོན་གནང་བ་དང༌། ཀྲོའུ་ཨན་ལན་གྱིས་ང་དང༌། ངའི་གཅེན་པོ་ཟུང་ལ་ཁས་ལེན་བྱས་ཡོད་པ་བཅས་ཀྱིས་ཡིན་ཞེས་ནེ་རུར་ཞུས་པ་དྲན་གྱི་འདུག
སྐུ་ཞབས་ནེ་རུའི་རྣམ་འགྱུར་དེས་ཕྲན་ལ་སེམས་འགུལ་ཆེན་པོ་ཐེབས་བྱུང༌། མཧཱ་ཏ་མ་གྷན་དྷིའི་སྙིང་རྗེ་དང༌། ཞི་བའི་རས་གཟན་དེ་དག་ཁོང་གི་ཕྲག་སྟེང་བབས་ཡོད་ཀྱང༌། ཁོང་ལ་ཆོས་དད་ཀྱི་རྣམ་པ་ཆེར་མ་མངོན། འོན་ཀྱང༌། རྒྱལ་སྤྱིའི་སྲིད་དོན་ལ་མཁྱེན་རླབས་ཆེ་ཞིང༌། ལག་ལེན་ཐོག་སྲིད་དོན་མཁས་པའི་ཕུལ་གྱུར་ཞིག་ཏུ་མཐོང་བ་མ་ཟད། ཁོང་རང་གི་ཡུལ་ལ་བརྩེ་ཞེན་ཆེན་པོ་དང༌། མི་མང་ལ་ཡིད་ཆེས་ཆེན་པོའི་རྣམ་པ་བསྟན་གྱི་འདུག ཁོང་ཚོ་ཡར་རྒྱས་དང་གོང་འཕེལ་དུ་འགྲོ་ཆེད་ཞི་བའི་བགྲོད་ལམ་འཛིན་རྒྱུར་འགྱུར་བ་མེད་པ་ཞིག་རེད། མཇལ་ཕྲད་དེ་སྐབས་ང་ཀ་སྦུག་ཁུལ་འགྲོ་འདོད་ཡོད་པའི་སྐོར་གླེང་མོལ་བྱུང་བ་དྲན་གྱི་འདུག ཀྲོའུ་ཨན་ལན་ནས་སློབ་སྟོན་ཇི་གནང་ཕལ་ཆེ་བ་ནེ་རུས་མཁྱེན་གྱི་ཡོད་པ་རེད། ཁུལ་དེའི་མི་ཚོས་རྙོག་སློང་བྱེད་པ་དང༌། ང་བོད་དུ་མི་ལོག་པའི་འབོད་བསྐུལ་བྱེད་སྲིད་ཀྱི་རེད་དགོངས་པ་རྒྱ་གར་སྲིད་བློན་གྱི་ཐུགས་ལ་འཁོར་འདུག ཁོང་ནས། རྒྱ་གར་ནི་རང་དབང་གི་ཡུལ་ཡིན་པར་བརྟེན། ཀ་སྦུག་གི་མི་ཚོས་བསམ་ཚུལ་བརྗོད་རྒྱུར་སུས་ཀྱང་འགོག་མི་ཐུབ་ཅེས་དང༌། གལ་སྲིད་ཁྱེད་ཀ་སྦུག་ཏུ་ཕེབས་འདོད་ཡོད་ན་རྒྱ་གར་གཞུང་ནས་སྐུ་སྲུང་གྲ་སྒྲིག་བལྟ་རྟོག་འཐུས་ཚང་བྱེད་ཀྱི་རེད་ཅེས་གསུང་གི་འདུག ཀྲོའུ་ཨན་ལན་གྱིས་སློབ་སྟོན་བྱས་ཡོད་ཀྱང༌། ཀ་སྦུག་ཏུ་འགྲོ་རྒྱུར་ཐག་གཅོད་བྱས་པ་ཡིན། དེ་དག་སྲིད་དོན་ཁོ་ན་མ་ཡིན་པར། ཁོ་བོའི་ཡུལ་གྱི་མི་མང་ཚོའི་སར་འགྲོ་དགོས་པར་ཆོས་ཕྱོགས་ཀྱི་ལས་འགན་ཞིག་ཕྲན་ལ་ཡོད་པས། དེའི་ཐོག་ཀྲོའུ་ཨན་ལན་ནས་སློབ་སྟོན་བྱེད་མི་ཐུབ་པར་བརྟེན། ཁུལ་དེར་ངོ་བསྐྱོད་ཀྱིས་ས་ཁུལ་དེའི་བོད་མི་ཚོ་ཐུག་འཕྲད་བྱས་པ་མ་ཟད། ལྷ་ས་ནས་ངའི་གཞུང་གིས་བཏང་བའི་ཕེབས་བསུའི་མི་སྣ་ཚོ་ཡང་ཀ་སྦུག་ཏུ་ཐུག་བྱུང༌། ཁོང་ཚོའི་བསམ་པར་ཁོ་བོ་རྒྱ་གར་དུ་བསྡད་ན་ལེགས་པའི་དགོངས་འཆར་འདུག་དོན་སླར་སྐྱོད་སྡོད་སྐོར་གླེང་མོལ་མང་ཙམ་བྱུང༌། གང་ལྟར་བོད་ནང་གི་གནས་ཚུལ་ཉེན་ཁ་ཆེ་ཞིང༌། འུ་ཐུག་ཏུ་གྱར་ཡོད་པ་དེ་ལྟར་ཡང༌། རྒྱ་ནག་གཞུང་གིས་ཁས་ལེན་བྱས་པ་རྣམས་ལག་ལེན་དུ་འགེལ་བའི་གོ་སྐབས་ད་དུང་ཐེངས་གཅིག་སྤྲོད་རྒྱུ་དང༌། ཞི་བའི་ལམ་ནས་བོད་ཀྱི་རང་དབང་སྒྲུབ་པའི་ཐབས་ཤེས་ད་དུང་ལན་གཅིག་བྱེད་རྒྱུར་སེམས་ཐག་གཙང་བཅད་བྱས་པ་ཡིན།
རྙོག་འཛིངས་ཆེན་པོའི་དཀའ་ངལ་དེ་དག་གིས་སྲིད་དོན་སྐོར་ཡིད་ཐང་ཆད་ཅིང༌། ལྡི་ལིར་སྡོད་ཡུན་གྱི་དུས་སྐབས་ཕལ་ཆེར་སྲིད་དོན་སྐོར་ལ་རྫོགས་ཏེ་ངའི་གནས་བསྐོར་གྱི་དུས་ཡུན་མང་ཆེ་ཆུད་ཟོས་སུ་ཐལ་སོང༌། ད་ཆ་དཀའ་རྙོག་ཆེ་ལ་འབྲས་བུས་སྟོངས་པའི་སྲིད་དོན་ལ་ཞེན་ལོག་སྐྱེས་ཤིང༌། གལ་སྲིད་བོད་ནང་ངའི་མི་མང་ཚོའི་ལས་འགན་མེད་ན་སྲིད་དོན་ནས་དགོངས་ཞུ་དགའ་པོའི་ངང་བྱེད་འདོད་བྱུང༌། ཀ་སྦུག་ཏུ་སྒོམ་སྒྲུབ་དང༌། ངེད་ཀྱི་དོན་དུ་འཛོམས་པའི་མི་མང་ཚོར་སྟོན་པ་སངས་རྒྱས་ཀྱི་ཆོས་འཆད་སྤེལ་ཐུབ་པར་དགའ་བོ་བྱུང༌།
རི་རྩེར་གངས་བབས་ཆེ་བས་རྣ་ཐོད་ལ་བརྒྱུད་བོད་ཀྱི་བགྲོད་ལམ་མ་ཕྱེ་བར་ཟླ་གཅིག་མིན་ཙམ་འབྲས་ལྗོངས་སྒང་ཏོག་ཏུ་རྒྱ་གར་དབུས་གཞུང་དང༌། འབྲས་གཞུང་གི་སྣེ་ལེན་ཟབ་རྒྱས་འོག་སྒུག་སྡོད་བྱེད་དགོས་བྱུང༌།། །།


c: text/html

text:
༢༠༡༧ ཟླ་ ༡༡ ཚེས་ ༢༨ རེས་གཟའ་མིག་དམར།
༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་༢༠༡༧ ཟླ་ ༡༡ ཚེས་ ༢༥ དང་ ༢༦ གཉིས་ཉིན་རིང་རྒྱ་གར་རྒྱལ་ས་ལྡི་ལིའི་ནང་རྟེན་གཞི་བྱས་ པའི་(HarichanSevakSangh)ཚོགས་པ་ཡིས་བདག་ཉིད་ཆེན་པོ་གྷན་དིའི་ཨ་ཤི་རམ་ (Gandhi Ashram) ནང་ (All India Gandhian Constructive Worker’s Conference) ཞེས་པའི་ལྷན་ཚོགས་ཤིག་གོ་སྒྲིག་གནང་བའི་ཐོག་དཔལ་ལྡན་ཚོགས་གཞོན་མཆོག་གདན་ ཞུས་ལྟར་ཆེད་ཕེབས་གནང་ཡོད།
དེ་ཡང་དཔལ་ལྡན་ཚོགས་གཞོན་མཆོག་ཕྱི་ཚེས་ ༢༤ ཉིན་རྒྱབ་རྒྱ་གར་རྒྱལ་ས་ལྡི་ལིར་འབྱོར་འཕྲལ། རྒྱ་གར་གྲོས་ཚོགས་བོད་དོན་རྒྱབ་སྐྱོར་ཚོགས་པའི་འབྲེལ་མཐུད་པ་སྐུ་ཞབས་ཤནྟཱ་ཀུ་མཱར་ (Shri.Shanta Kumar) མཆོག་གིས་བཀའ་མངགས་ལྟར་ལྡི་ལིར་ཁོང་གི་སྒེར་དྲུང་ས་ཏིཤདཱར་ (Shri.Satish Dhar) ལགས་དང་མཇལ་འཕྲད་གནང་ཡོད་འདུག ཕྱི་ཚེས་ ༢༥ ཉིན་གྱི་སྔ་དྲོ་ཆུ་ཚོད་ ༩ ཐོག་གྷན་དིའི་ཨ་ཤི་རམ་ལ་ཕེབས་འབྱོར་མཚམས། ལྷན་ཚོགས་གོ་སྒྲིག་གནང་མཁན་གྱི་ཚོགས་གཙོ་དང་། ཚོགས་པའི་རྒྱུན་ལས་ཁག་ཅིག་དང་མཇལ་འཕྲད་དང་ཕན་ཚུན་ངོ་སྤྲོད་གནང་བ་དང་སྦྲགས། འཕགས་བོད་འབྲེལ་མཐུད་ལས་ཁུངས་ནས་བོད་དོན་དང་འབྲེལ་བའི་པར་རིས་འགྲེམས་སྟོན་ དང་ཡིག་ཆ་འགྲེམས་སྟོན་སོགས་གོ་སྒྲིག་གནང་། ཆུ་ཚོད་ ༡༡ པའི་ཐོག་མཛད་སྒོའི་སྐུ་མགྲོན་གཙོ་བོ་རྒྱ་གར་སྲིད་འཛིན་གཞོན་པ་ཝེནཀ་ཡ་ནའེ་ཌུ་ (Shri.M.Venkaiah Naidu) མཆོག་དང་མཛད་སྒོ་དབུ་འཛུགས་མ་ཞུས་སྔོན་མཇལ་འཕྲད་གནང་ཡོད།
མཛད་སྒོའི་ཐོག་སྐུ་མགྲོན་གཙོ་བོར་རྒྱ་གར་ སྲིད་འཛིན་གཞོན་པ་མཆོག་ཕེབས་གནང་མཛད་པ་དང་། གཞན་ཉིན་གཉིས་ཀྱི་ལྷན་ཚོགས་ནང་གསུང་བཤད་གནང་མཁན་ཆོས་ལུགས་ཁག་གི་བླ་ཆེན་དང་། རྒྱ་གར་དབུས་གཞུང་གི་བློན་ཆེན། གྲོས་ཚོགས་འཐུས་མི། མཁས་དབང་དང་ལས་འགུལ་བ། དེ་བཞིན་ཕྱིའི་རྒྱལ་ཁབ་ཁག་ནས་ཆེད་དུ་ཕེབས་པའི་གསུང་བཤད་གནང་མཁན་སོགས་མི་སྣ་ ༡༠༠ ལྷག་ཕེབས་གནང་ཡོད་པ་མ་ཟད། རྒྱ་གར་རྒྱལ་ཡོངས་ནང་ཡོད་པའི་བདག་ཉིད་ཆེན་པོ་གྷན་དིའི་བསྟི་གནས་ཁང་ཁག་དང་། ཨཅཱརྱ་ཝི་ནོ་བ་མཆོག་གི་ཨ་ཤ་རམ་བསྟི་གནས་ཁང་ཁག དི་དི་ནིརྨལ་དེཤཔཎྜེ་( Smt.Nirmala Deshpande)མཆོག་གིས་རྗེས་འབྲང་པ་བཅས་ཚོགས་བཅར་བ་ཁྱོན་ ༦༠༠ ལྷག་མཉམ་ཞུགས་གནང་ཡོད་འདུག
དེ་ཡང་ལྷན་ཚོགས་ཀྱི་ཐོག་མར་རྒྱ་གར་སྲིད་ འཛིན་གཞོན་པ་མཆོག་གིས་ལྷན་ཚོགས་ཀྱི་དབུ་འབྱེད་གསུང་བཤད་གནང་ཡོད་པ་དང་། རིམ་བཞིན་ལས་རིམ་ལྟར་བླ་ཆེན་རྣམས་དང་། བློན་ཆེན་རྣམ་པ། གྲོས་ཚོགས་འཐུས་མི་བཅས་ནས་གསུང་བཤད་གནང་གྲུབ་མཚམས། འབྲི་གུང་ ༸སྐྱབས་མགོན་ཆེ་ཚང་རིན་པོ་ཆེ་མཆོག་ནས་གསུང་བཤད་གནང་ཡོད་འདུག དེ་ནས་མི་སྣ་གཞན་ཁག་ཅིག་གིས་གསུང་བཤད་གནང་གྲུབ་རྗེས། དཔལ་ལྡན་ཚོགས་གཞོན་མཆོག་ནས་ཚོགས་བཅར་བ་ཡོངས་ལ་འཚམས་འདྲི་ཞུས་གནང་བ་སྦྲགས་ གསུང་བཤད་གནང་དོན། གོང་དུ་གསུང་བཤད་གནང་མཁན་གྱི་མཁས་དབང་རྣམས་པས་བདག་ཉིད་ཆེན་པོ་གྷན་དིའི་ མཆོག་དང་། ཨཱཅཱརྱ་ཝི་ནོ་བྷ་བྷ་ཝེ་ (VinobaBhave) མཆོག དེ་བཞིན་དི་དི་ནིར་མ་ལ་དེ་ཤས་པན་ཌའི་མཆོག་བཅས་ནས་རྒྱ་གར་གྱིས་གཙོས་འཛམ་ གླིང་ནང་འཚེ་བ་མེད་པའི་ཐོག་ནས་སྤྱི་ཚོགས་ཕན་བདེའི་ཕྱག་ལས་གང་དང་གང་གནང་ཡོད་ པའི་སྐོར་དང་། དེ་བཞིན་ཁོང་རྣམས་ནས་ལམ་སྟོན་གང་གནང་བ་སོགས་ཞིབ་ཕྲ་གསུངས་གནང་སོང་བར་ངས་ བསྐྱར་ལྡབ་ཡང་ལྡབ་མི་དགོས་པ་ཞུ་རྒྱུ་ཡིན། སྤྱིར་སངས་རྒྱས་བཅོམ་ལྡན་འདས་ཀྱི་གསུང་ལྟར། བདག་ཉིད་ཆེན་པོ་གྷན་དིའི་མཆོག་ནས་འཚེ་མེད་ཞི་བའི་ལམ་ལ་བརྟེན་ནས་རྒྱ་གར་རང་ བཙན་འཐབ་རྩོད་གནང་ཡོད་སྟབས། ད་ཆ་འཛམ་གླིང་ས་ཕྱོགས་ཀུན་དུ་དམ་པ་ཁོང་གི་རྗེས་འབྲང་དུ་མ་ཡོད་པ་དང་། ལྷག་པར་དེ་རིང་ལྷན་ཚོགས་འདིར་ཕེབས་མཁན་རྣམས་ནི་ཁོང་གི་ལམ་སྟོན་གནང་བ་རྣམས་ ཉམས་ཞིབ་དང་། ཉམས་ལེན་གནང་མཁན་ཤ་སྟག་ཡིན་པས་ངས་དམིགས་བསལ་འགྲེལ་བརྗོད་ཞུ་མི་དགོས་པ་ཞིག་ ལ་ངོས་འཛིན་ཞུ་ཡི་ཡོད། བོད་ཀྱི་འཐབ་རྩོད་ཐོག་ལ་ཆ་མཚོན་ན། སྤྱི་ནོར་ ༸ གོང་ས་ ༸ སྐྱབས་མགོན་ཆེན་པོ་མཆོག་གིས་བདག་ཉིད་ཆེན་པོ་གྷན་དིའི་འཚེ་མེད་ཞི་བའི་ལམ་ སྟོན་ལྟར། བོད་རྒྱའི་དཀའ་རྙོག་སེལ་ཐབས་སླད་འཚེ་བ་མེད་པའི་ཐོག་ནས་ཞི་མོལ་གྱི་ཐབས་ལམ་ ཉག་ཅིག་ལ་བརྟེན་གནང་བཞིན་ཡོད་པ་རེད།
དེ་རིང་ཁྱེད་རྣམས་རང་དབང་ལུང་པའི་ནང་མཛད་ རྗེས་ཅན་དམ་པ་ཁོང་རྣམས་ཀྱི་ལམ་སྟོན་གང་གནང་བའི་ཐོག་བགྲོ་གླེང་གནང་བ་ཙམ་མ་ ཡིན་པར། དེ་དག་དངོས་སུ་ནམ་རྒྱུན་འཚོ་བའི་ཁྲོད་ཉམས་ལེན་ཇི་ལྟར་གནང་དགོས་པ་དེ་གལ་ཆེན་ པོ་མཐོང་གི་འདུག བདག་ཉིད་ཆེན་པོ་གྷན་དིའི་མཆོག་དང་། ཨརྱ་ཝི་ནོ་བ་མཆོག་རྣམ་གཉིས་དངོས་སུ་མཇལ་རྒྱུའི་གོ་སྐབས་མི་བྱུང་ཡང་། ཕྱི་ལོ་ ༡༩༩༧ ལོར་བོད་ཀྱི་རྩ་དོན་ཐོག་རཱ་ཇ་གྜ་རུ་ཟླ་དྲུག་ལས་འགུལ་ཞིག་སྤེལ་བའི་མཇུག་ སྡོམ་མཛད་སྒོའི་སྐུ་མགྲོན་དུ་དམ་པ་ཁོང་གཉིས་ཀྱི་ཉེ་བའི་རྗེས་འབྲང་དི་དི་ ནིར་མ་ལ་དེ་ཤས་པན་ཌ་མཆོག་གདན་ཞུས་གནང་སྐབས་མཇལ་རྒྱུ་བྱུང་བ་དང་། སྐབས་དེར་ཁོང་ནས་བོད་ཀྱི་འཐབ་རྩོད་ཐོག་རྒྱབ་སྐྱོར་གྱིས་བཀའ་སློབ་གསུང་བཤད་ གནང་བ་མ་ཟད། དེ་ནས་བཟུང་བོད་ཀྱི་རྩ་དོན་ཐོག་རྒྱབ་སྐྱོར་གནང་ཡོད། ལྷག་པར་༸ གོང་ས་ ༸ སྐྱབས་མགོན་ཆེན་པོ་མཆོག་དང་ཡང་ཡང་མཇལ་འཕྲད་གནང་བ་དང་། བོད་མི་མང་སྤྱི་འཐུས་ལྷན་ཚོགས་ཀྱི་སྐུ་ཚབ་ཚོགས་ཆུང་ལྡི་ལར་ཕེབས་སྐབས་ཁོང་ དང་མཇལ་འཕྲད་གནང་རྒྱུའི་གོ་སྐབས་བྱུང་ཡོད།
ཁོང་ནས་རྒྱ་གར་གྲོས་ཚོགས་ནང་དབུ་མའི་ལམ་གྱི་ཐབས་ལམ་ཐོག་ནས་བོད་རྒྱའི་ དཀའ་རྙོག་སེལ་ཐབས་སླད་རྒྱ་གར་གཞུང་ནས་རྒྱབ་སྐྱོར་གནང་དགོས་པའི་གྲོས་འཆར་ རྒྱ་གར་གྲོས་ཚོགས་འཐུས་མི་ཁག་ཅིག་གིས་རྒྱབ་སྐྱོར་ས་རྟགས་བཀོད་པ་གྲོས་ཚོགས་ སུ་ཕུལ་གནང་ཡོད་པ་མ་ཟད། དམ་པ་ཁོང་སྐུ་འཚོ་ཞུགས་སྐབས་དཀའ་ངལ་ཅན་གྱི་མི་རིགས་དང་དེ་བཞིན་བོད་ཀྱིས་ གཙོས་རྒྱལ་ཁབ་གཞན་ལའང་རྒྱབ་སྐྱོར་གནང་མཁན་ཞིག་ཡིན་པ་དང་། དུས་དང་རྣམ་པ་ཀུན་དུ་ཁོང་གི་གཟིམ་ཤག་ནི་མི་མང་གི་ནང་ལྟ་བུ་ཞིག་ཏུ་མཇལ་རྒྱུ་ ཡོད།
ང་བཙན་བྱོལ་བོད་མིའི་གྲོས་ཚོགས་འཐུས་མི་ཞིག་ཡིན་པས། ངས་བོད་ཀྱི་ད་ལྟའི་གནས་སྟངས་ཡོངས་རྫོགས་དེ་རིང་ཞུས་ཐུབ་ཐབས་ཡོད་མ་རེད་ལ། དུས་ཚོད་ཀྱིས་ཀྱང་འདང་གི་མ་རེད། འོན་ཀྱང་རྒྱ་གར་གཞུང་མང་གཉིས་ཀྱིས་བོད་དོན་ཐོག་ད་བར་རྒྱབ་སྐྱོར་གང་མང་གནང་ བར་དེ་རིང་གོ་སྐབས་འདིིའི་བརྒྱུད་ཐུགས་རྗེ་ཆེ་ཞུ་རྒྱུ་དང་། སླད་མར་ཡང་མུ་མཐུད་ཁྱེད་རྣམས་ནས་སོ་སོའི་ས་གནས་སུ་བོད་དོན་ཐོག་རྒྱ་ཆེ་གོ་ རྟོགས་སྤེལ་གནང་ཡོང་བའི་རེ་སྐུལ་ཞུ་རྒྱུ་ཡིན་ ཞེས་སོགས་ཀྱི་གསུང་བཤད་གནང་ཡོད།
དེ་རྗེས་དཔལ་ལྡན་ཚོགས་གཞོན་མཆོག་ནས་གྲོས་ཚོགས་འཐུས་མི་ཁག་ཅིག་དང་མཇལ་འཕྲད་གནང་བ་བཅས། །

robotstxt: allowed

filter: keep


text:
(ནང་དོན་གནད་བསྡུས།) བོད་མིའི་དམངས་ཁྲོད་ཀྱི་གོམས་སྲོལ་སོགས་ཕྱོགས་མང་པོའི་ཐད་ལ་བན་དེ་དང་བོན་པོ་གཉིས་ཀྱི་ཆོས་ལུགས་ཀྱི་ཤན་ཞུགས་ཡོད་ལ། ལྷག་པར་ཏུ་བོན་ཆོས་ཀྱིས་དངོས་པོ་ཐམས་ཅད་ལ་སེམས་ཡོད་པར་ངོས་འཛིན་གྱིན་ཡོད། ཁོ་བོས་དེ་དག་གཞིར་བཟུང་ནས་ཡུལ་བླ་བྲང་གི་ཐབ་ལྷའི་འཛེམ་བྱ་ཐད་ལ་བློ་རྩིང་བོའི་རགས་ཙམ་དཔྱད་པར་བྱའོ།
(བརྡ་ཆད་གཙོ་བོ།) འཛེམ་བྱ། རིག་གནས། དེའི་དགེ་མཚན།
ཁ་བ་ཅན་གྱི་ཡུལ་འདིར་འཚོ་ཞིང་གནས་པའི་བོད་མི་རིགས་ནི་ལོ་རྒྱུས་ཀྱི་ཆུ་རྒྱུན་རིང་བའི་མི་རིགས་ཤིག་དང་མཚར་སྡུག་འོད་སྟོང་འབར་བའི་རིག་པའི་གནས་ཀྱི་མ་ལག་ཕུན་སུམ་ཚོགས་པོ་གྲུབ་ཡོད་པའི་མི་རིགས་ཤིག་ཡིན་ལ། ཀྱག་ཀྱོག་ལོ་ཟླ་རིང་མོའི་ཁྲོད་རང་ཅག་གི་ཕ་མེས་ཡང་མེས་ཚོས་བློ་གྲོས་ཀྱི་རྩལ་དང་དཔའ་མཛངས་ཀྱི་བློ་སྟོབས་ལས་ང་ཚོའི་མི་རིགས་འདིའི་སྲོལ་རྒྱུན་རིག་གནས་དང་རྣམ་གྲངས་ཀྱིས་ཕྱུག་པའི་དམངས་ཁྲོད་རིག་གནས་དེ་དར་ཁྱབ་བྱུང་ཡོད། འདིར་བརྫོད་གཞིར་གྱུར་བའི་འཛེམ་བྱའི་རིག་གནས་འདི་ནི་བོད་རང་གི་འཚོ་བ་དངོས་དང་འབྲེལ་འདྲིས་ཆེ་བའི་དམངས་ཁྲོད་རིག་གནས་ཀྱི་ཡན་ལག་ལྟ་བུར་གྱུར་ཡོད་ལ། ད་སྔ་འདིའི་ཐད་ལ་སྤྱིའི་ཆ་ནས་ཞིབ་འཇུག་བྱེད་པ་མང་མོད། འོན་ཀྱང་བྱེ་བྲག་གཅིག་དམིགས་སུ་བཟུང་ནས་ཞིབ་འཇུག་བྱེད་པ་ཅུང་ཉུང་ཉུང་གི་ཚུལ་དུ་གདའ་བས། ཁོ་བོས་ཕྱོགས་གཅིག་ནས་དེའི་ཁ་སྐོང་དོད་དུའམ། ཕྱོགས་གཞན་ཞིག་ནས་ཡུལ་བླ་བྲང་གི་ཐབ་ལྷའི་འཛེམ་བྱ་ངོ་སྤྲོད་ཀྱི་ཕྱིར་དུ་རྩོམ་ཐུང་འདི་གུས་པས་སྦྱར་བའོ། །
དང་པོ། ཡུལ་གྱི་མཚམས་སྦྱོར་མདོར་བསྡུས།
བླ་བྲང་ཞེས་པའི་དེང་གི་ས་ཆ་འདི་ནི་གནའ་དུས་ནས་བཟུང་མདོ་དབུས་མཐོ་སྒང་གི་བྱང་ཤར་རྒྱུད་དུ་བོད་དང་། རྒྱ། སོག་པོ་སོགས་མི་རིགས་གཞན་བར་རིག་གནས་དང་ཚོང་ལས་སོགས་འབྲེལ་འདྲིས་བྱེད་པའི་ཟམ་པ་ལྟ་བུར་གྱུར་ཡོད་པས་ལོ་རྒྱུས་སྟེང་དུ་ས་གནས་གལ་འགངས་ཆེ་བ་ཞིག་ཡིན། གནས་འདི་ནི་ཀན་སུའུ་ཞིང་ཆེན་གྱི་ལྷོ་ཕྱོགས་སུ་ཆགས་ཡོད་ལ། ཀན་ལྷོ་བོད་རིགས་རང་སྐྱོང་ཁུལ་གྱི་ནུབ་བྱང་ཁུལ་ཏུ་ཡོད། ས་དེའི་ཤར་དང་ལྷོ་ནི་གཙོས་གྲོང་ཁྱེར་དང་ཀན་ལྷོའི་ཀླུ་ཆུ་རྫོང་དང་ཉེ་ཞིང་། བྱང་ཕྱོགས་ནི་སྔོན་གྱི་ཡ་རྫི་མཁར་ཏེ་དེང་གི་མཚོ་སྔོན་གྱི་ཞོན་ཧྭ་ས་ཆ་དང་རེ་གོང་གསེར་མོ་ལྗོངས་དང་འབྲེལ། ནུབ་ཁུལ་ནི་མཚོ་སྔོན་གྱི་རྩེ་ཁོག་ས་ཆ་དང་འབྲེལ་ཡོད་པ་ཞིག་ཡིན་ལ། ས་ཆ་སྤྱིའི་རྒྱ་ཁྱོན་ལ་སྤྱི་ལེ་གྲུ་བཞི་མ༨༠༣༧.༧དང་། མི་འབོར་ལ་ཁྲི༨༥༠༠ལྷག་ཡོད་པའི་རྫོང་ཞིག་ཡིན། བླ་བྲང་ཞེས་པའི་མིང་འདི་ལ་བསང་གཞུང་དང་སྤྱང་ཁོག་ཟེར་བ་སོགས་བཞེས་པ་མི་མཐུན་པ་རེ་འགའ་ཡོད་དེ། 《བླ་བྲང་བཀྲ་ཤིས་འཁྱིལ་གྱི་གདན་རབས་ལྷའི་རྔ་ཆེན》ལས། “གནའ་བོའི་གེ་སར་རྒྱལ་པོའི་བསང་བཏང་བའི་དབང་གིས་བསང་གཞུང་དུ་མིང་ཆགས་པ་ཡིན”ཞེས་ཆོས་ལུགས་བྱེད་སྒོའི་མིང་ས་མིང་དུ་སྦྱར་བར་བཤད་ལ། དེ་སྔོན་ས་མིང་རྒྱ་ཡིག་གི“夏河县”དེ་ཐད་ཀར་རྒྱ་བསྒྱུར་བགྱིས་ཏེ“ཞཱ་ཧོ་རྫོང”དུ་འབོད་མོད། འོན་ཀྱང་ལོ་ཉེ་འགའི་སྔོན་དུ་མིང་བརྗེས་ཏེ“བསང་ཆུ་རྫོང”ཞེས་གསར་དུ་བཏགས། དེང་སང་རྒྱུན་འབྱམས་དུ་གྱུར་ཏེ་བསང་ཆུ་རྫོང་ཞེས་འབོད་བཞིན་ཡོད།
གཉིས་པ། འཛེམ་བྱའི་གོ་དོན་དང་སྤྱིའི་གྲུབ་ཚུལ་བརྗོད་པ།
འཛེམ་བྱ་ནི་མིའི་རིགས་ཀྱི་སྤྱི་ཚོགས་ཁྲོད་དུ་ཡོངས་ཁྱབ་ཏུ་གནས་པའི་རིག་གནས་ཀྱི་སྣང་ཚུལ་ཞིག་ཡིན་ལ། དེ་ཡང“འཛེམ་བྱ་ཞེས་པ་ནི་ཕྱི་གླིང་གི་མིའི་རིགས་རིག་པ་དང་། དམངས་སྲོལ་རིག་པའི་ཞིབ་འཇུག་ཁྲོདtobooཞེས་བརྗོད་ཀྱིན་ཡོད་པ་དེ་ནི་ཞི་བདེ་རྒྱ་མཚོ་ལྷོ་མའི་ཐང་གའི(tonga)གླིང་ཕྲན་གྱི་ཡུལ་མིའི་སྐད་ཡིན”ཞེས་བརྗོད་ཀྱི་ཡོད། གཞན《བླ་བྲང་དམངས་སྲོལ་རིག་གནས་དཔྱིད་དཔལ་ཀུན་རྫོགས》 ལས“འཛེམ་བྱ་ལ་གོ་དོན་གཉིས་ཡོད་དེ། གཅིག་ནི་གཙིགས་སུ་བཀུར་བའི་དངོས་པོ་དེ་དག་ལ་ཁྱད་འཕགས་ཅན་གྱི་རང་བཞིན་ལྡན་པས་རང་དགར་དུ་བཀོལ་སྤྱོད་བྱེད་མི་ཆོག་ལ། དེ་ལས་ལྡོག་སྟེ་དེ་དག་ལ་ཕོག་ཐུག་བཏང་ན་བཀྲ་མི་ཤིས་པར་བརྩི་བ་དང་། དེ་དག་ལ་མཐུན་པར་བྱས་ཚེ་བདེ་ལེགས་འབྱུང་སྲིད་པ། ཅིག་ཤོས་ནི་བཀྲ་མི་ཤིས་པ་དང་མི་གཙང་བ། ཉེན་ཁ་ཅན་གྱི་དངོས་པོ་ལ་ལག་པ་སོགས་ཀྱིས་རེག་མི་ཆོག་པ་སྟེ་བཀྲ་མི་ཤིས་པའི་རྟགས་སུ་འདོད་ནས་འཛེམ་དགོས”ཞེས་འཁོད་ཡོད། ངེད་ཅག་བོད་མི་རིགས་འདི་ནི་སྲོལ་རྒྱུན་རིག་གནས་ཀྱི་རྨང་སྟུག་ཅིང་། མི་རྣམས་ཆོས་ལ་དད་ཞེན་ཆེ་བ་བཅས་ཀྱི་རྐྱེན། བོད་མིའི་གོམས་གཤིས་ཁྲོད་དུ་འཛེམ་བྱའི་རིགས་སྣ་ཚོགས་ཤིག་གིས་ཁྱབ་ནས་ཡོད། ལྷག་པར་དུ་གཡུང་དྲུང་བོན་ལ་དད་མོས་བྱེད་པ་ནི་བོད་ཀྱི་གདོད་མའི་དུས་ཀྱི་རིག་གནས་ཀྱི་གྲུབ་ཆ་གཙོ་བོ་ཞིག་ཡིན་ཏེ། དེ་ནི་གདོད་མའི་དུས་སུ་མི་རྣམས་ཀྱིས་རང་བྱུང་ཁམས་དང་འཐད་རྩོད་བྱེད་པའི་ཁྲོད་དུ་མིའི་བསམ་བློའི་འདུ་ཤེས་སུ་ཕྱི་སྣོན་ཀྱི་གནས་ས་རི་ཀླུང་གི་ཆགས་གནས་འཇིག་སྟོང་དང་ནང་བཅུད་ཀྱི་སེམས་ཅན་ཐམས་ཅད་ཀྱི་སྐྱེ་རྒ་ན་འཆིའི་སྡུག་བསྔལ་སོགས་རང་བྱུང་གི་ཆོས་ཉིད་དག་བློས་དཔྱད་མ་ནུས་པར། དེ་དག་ཡོད་ཚད་ནི་རང་བྱུང་ཁམས་ཀྱི་མི་མངོན་པའི་སྟོབས་ཤུགས་ཤིག་གིས་ཁ་ལོ་བསྒྱུར་བར་འདོད་ཀྱིན་ཡོད། དེང་སང་མང་ཆེ་བས་འཛེམ་བྱ་ནི་ཚན་རིག་རང་བཞིན་མ་ལྡན་པའི་རྨོངས་པ་ཞིག་ཏུ་བརྩི་བཞིན་ཡོད་མོད། འོན་ཀྱང་ལེགས་པར་བརྟག་ན་དེ་ཡང་མ་ཡིན་ཏེ། “འཛེམ་བྱ་ནི་མིའི་རིགས་ཀྱི་སྤྱི་ཚོགས་དུས་རིམ་ངེས་ཅན་ཞིག་ལ་འཕེལ་རྒྱས་ཟིན་པའི་ཐོན་རྫས་ཤིག་ཡིན་ལ། དེ་ནི་གདོད་མའི་མི་རྣམས་ཀྱིས་རང་བྱུང་གི་སྣང་ཚུལ་འཇིགས་སུ་རུང་བ་དག་ནི་རང་བྱུང་ལས་འདས་པའི་སྟོབས་ཤུགས་ཤིག་གིས་བཀོད་འདོམས་བྱེད་པར་འདོད་པའི་བསམ་བློའི་རྨང་གཞིའི་སྟེང་དུ་བྱུང་བ་ཞིག་ཡིན།” དེ་བས་འཛེམ་བྱ་ནི་མིའི་རིགས་ཀྱི་སྤྱི་ཚོགས་འཚོ་བའི་དགོས་མཁོ་ངེས་ཅན་ཞིག་དང་བསྟུན་ནས་བྱུང་བ་ཞིག་ཡིན་པ་ནི་ངེས་པར་དུ་ཤེས་དགོས་པའི་གནད་ཅིག་ཡིན། བོན་ཆོས་ནི་གདོད་མའི་དུས་ནས་བྱུང་བ་ཞིག་ཡིན་ལ། དེས་འཇིག་རྟེན་ཁམས་ཀྱི་འགྲོ་བ་མིའི་རིགས་འདི་ནི་ལྷ་ཀླུ་གཉན་གསུམ་སོགས་ཀྱིས་དབང་བསྒྱུར་བ་དང་། ང་ཚོས་དེ་དག་གི་གཅིག་ལ་གནོད་པ་བྱས་ན་ཅིག་ཤོས་ལ་གནོད་པ་ཐེབས་པར་བཤད་པ་དང་། འཇིག་རྟེན་གྱི་དངོས་པོ་ཀུན་ལ་སེམས་ཡོད་པར་ངོས་འཛིན་བྱེད་ཀྱི་ཡོད། དངོས་པོ་ཀུན་ལ་སེམས་ཡོད་པར་ངོས་འཛིན་བྱེད་པ་འདི་ནི་འཛེམ་བྱ་རིག་གནས་སྤྱི་ལ་མངའ་བའི་དམིགས་བསལ་གྱི་ཁྱད་ཆོས་ཤིག་ཏུ་མཐོང་། གདོད་མའི་མི་རྣམས་ཀྱིས་རང་བྱུང་ཁམས་ཀྱི་སྣང་ཚུལ་སྐྱི་གཡའ་བ་དེ་དག་དང་དེའི་སྟོབས་ཤུགས་ལ་ཡང་དག་པའི་ངོས་འཛིན་བྱེད་མ་ཐུབ་པར། དངོས་པོ་ཀུན་ལ་རྣམ་ཤེས་ཡོད་པའི་ལྟ་ཚུལ་གྱིས་བཅིངས་ཏེ་ལྷ་ཀླུ་གཉན་བཙན་སོགས་ལ་སྐྱབས་བཅོལ་བ་དང་མཆོད་ཅིང་བསྟོད་པར་བྱེད་པ། བོད་མིའི་འདུ་ཤེས་སུ་ཆུ་ལ་ཆུ་ལྷ་དང་ཞིང་ལ་ཞིང་ལྷ། རི་ལ་རི་ལྷ། བྲག་ལ་བྲག་ལྷ་ཞེས་ལྷའི་རིགས་ནི་གནས་གང་ས་གང་དུ་གཞི་སྡོད་བྱས་ཡོད་པས་ལྷ་ལ་བཀུར་ཞིང་མཆོད་ཅིང་། རང་བྱུང་ཁམས་ནི་ཆོས་ལུགས་ཀྱི་ཆེས་ཐོག་མའི་དམིགས་བྱ་ཡིན་ལ་འཛེམ་བྱའི་ཆེས་ཐོག་མའི་དམིགས་བྱའང་ཡིན། གདོད་མའི་དད་མོས་ཀྱི་ལྟ་སྟངས་ཟབ་མོ་དེ་འདྲའི་གནས་ཚུལ་འོག་ཆེས་གནའ་བོའི་འཛེམ་བྱ་རྣམས་གྲུབ་ནས་རིམ་བཞིན་དར་ཞིང་འཕེལ་བ་ཡིན། དེས་ཤུགས་རྐྱེན་ནི་དེ་རིང་གི་དུས་འདིར་ཡང་བོད་མིའི་འཚོ་བ་དངོས་དང་འདུ་ཤེས་ཀྱི་ཁྲོད་དུ་གནས་ཡོད་དེ། བོད་མི་རྣམས་ཀྱིས་ཕྱིའི་འབྱུང་བའི་གནད་དང་ནང་སེམས་ཁམས་ཀྱི་ནད་སོགས་ལྷ་འདྲེ་གདོན་བགེགས་ལས་བྱུང་བའི་ནད་རིགས་ཡིན་པར་བསམ་པ་དང་། མི་གཙང་བའི་དུག་རྫས་སོགས་བསྲེགས་ནས་ཡུལ་ལྷ་ལ་མནོལ་གྲིབ་ཕོག་པ་དང་། ཡུལ་ལྷ་གནས་རིའི་ས་ནས་ས་བརྐོ་རྡོ་སློག་སོགས་ཀྱི་བྱ་སྤྱོད་ལས་ཡུལ་ལྷར་ཕོག་ཐུག་བྱུང་བར་བསམ་ནས་ཡུལ་ལྷ་ལ་བསང་གསོལ་བ་དང་ཐུགས་དམ་བསྐང་བ། འགྱོད་བཤགས་སོགས་བྱེད་ཀྱི་ཡོད། “འཛེམ་བྱ་ནི་སྤྱི་ཚོགས་ཀྱི་ཀུན་སྤྱོད་དང་། དད་པའི་བྱ་སྤྱོད་བཀག་རྒྱའམ་ཚོད་འཛིན་བྱེད་པའི་འདུ་ཤེས་སམ་བྱ་ཐབས་སྤྱིའི་མིང་ལ་ཟེར”བ་ནང་བཞིན། “གདོད་མའི་མི་རྣམས་ཀྱིས་རང་བྱུང་ཁམས་ཀྱི་སྟོབས་ཤུགས་རིགས་ལ་དད་བཀུར་དང་གཡོལ་གང་ཐུབ་བྱེད་པ་ལས་ལྡོག་ཐབས་བྲལ་ཞིང་། ཐ་ན་གནོད་འཚེ་གཏོང་མཁན་གྱི་སྟོབས་ཤུགས་དེ་རིགས་ཀྱི་མིང་འབོད་པ་དང་། དེ་ཚེའི་སྐད་སྒྲའམ་སྟངས་སྟབས་ཀྱི་ལད་མོ་བྱས་ནས་མཐའ་འཁོར་གྱི་སྐྱེ་བོ་གཞན་རྣམས་སྐྲག་སྟེ་གདོང་མདོག་ལོག་འགྲོ་བར་བྱེད་པ་དེ་རིགས་ལ་ཁ་རྡུང་གཏོང་བ་དང་། བྱ་སྤྱོད་དེ་རིགས་བཀག་སྡོམ་གྱི་སྲོལ་ཆགས། དེ་ནི་གདོད་མའི་འཛེམ་བྱའི་སྣང་ཚུལ་དུ་གྲུབ་ཡོད”ཅེས་པ་ལྟར། འགྲོབ་མིའི་རིགས་ཀྱིས་རང་བྱུང་ཁམས་དང་འབྲེལ་འདྲིས་བྱེད་པའི་དུས་ཡུན་རིང་བོའི་ནང་དུ་ལག་ལེན་དངོས་ཀྱི་ཐོག་ནས་བྱ་བ་གང་བྱས་ན་འབྲས་བུ་ངན་པ་ཅི་འཁོར་བ་དང་། ཟ་མ་གང་ཟས་ན་གཟུགས་གཞིའི་བདེ་ཐང་ལ་གནོད་ཀྱི་ཡོད་པའི་ཆོས་ཉིད་ལ་ཕྱོགས་བསྡོམས་བྱས་ཤིང་། གནོད་འཚེ་དང་བགེགས་བར་ཆད་མི་ཡོང་བའི་ཆེད་ཆ་རྐྱེན་གང་གི་འོག་གཏམ་སྤྱོད་གང་དང་ཅི་བཤད་མི་རུང་བ་དང་། བྱ་མི་རུང་བའི་བཀག་རྒྱ་ཆུང་བ་དེ་དག་ཕྱིས་སུ་དར་ཁྱབ་ཇེ་ཆེར་ཕྱིན་ནས་ཀུན་གྱིས་སྲུང་བར་བྱ་བའི་འཛེམ་བྱ་ཆགས། དེ་བས་འཛེམ་བྱའི་རིག་གནས་དེ་རྗེས་སུ་ཆ་ཇེ་ཚང་དང་འཐུས་སྒོ་ཇེ་རྒྱས་ཇེ་ལེགས་སུ་སོང་སྟེ་ཁྲིམས་ལུགས་ཀྱི་མ་ཕྱི་ལྟ་བུར་གྲུབ་བོ། །
གསུམ་པ། ཐབ་ལྷའི་སྐོར་གྱི་འཛེམ་བྱ།
༡.ཐབ་ལྷའི་འཛེམ་བྱ་དེ་འཛེམ་བྱའི་རིགས་གང་གི་ཁོངས་སུ་གཏོགས་པར་བཤད་པ། འཛེམ་བྱ་ནི་ང་ཚོ་བོད་མིའི་དམངས་སྲོལ་རིག་གནས་ཀྱི་ཡན་ལག་ལྟ་བུ་ཞིག་ཡིན་ལ། དེ་ལའང་རྣམ་གྲངས་གང་མང་བོ་ཡོད་དེ། དབྱེ་ན་རིགས་བཞི་ཡི་ཁོངས་སུ་བསྡུས་ཆོག དེ་དག་ནི། ཆོས་ལུགས་སྐོར་གྱི་འཛེམ་བྱ། ཐོན་སྐྱེད་སྐོར་གྱི་འཛེམ་བྱ། སྐད་ཆ་སྟེ་ངག་གི་བྱེད་སྒོའི་སྐོར་གྱི་འཛེམ་བྱ། འཚོ་བའི་སྐོར་གྱི་འཛེམ་བྱ་དང་བཅས་སོ། ། རྩོམ་ཐུང་འདིའི་བརྗོད་གཞིར་གྱུར་བའི་ཐབ་ལྷའི་འཛེམ་བྱ་འདི་ནི་ཆོས་ལུགས་སྐོར་གྱི་འཛེམ་བྱའི་ཁོངས་ལ་གཏོགས་པར་སྙམ་སྟེ། རྒྱུ་མཚན་ནི་ཆོས་ལུགས་སྐོར་གྱི་འཛེམ་བྱ་ནི་འཛེམ་བྱའི་རིགས་གཞན་དག་ལས་བྱུང་བར་སྔ་ཤོས་ཡིན་ལ་འཚོ་བའི་ཁྲོད་དུའང་དར་ཁྱབ་ཀྱང་ཆེ་བ་ཡིན། ལྷག་པར་དུ་བོན་པོའི་ཆོས་ལུགས་ཀྱིས་རི་ལ་རི་ལྷ་དང་ཆུ་ལ་ཆུ་ལྷ། ཤིང་ལ་ཤིང་ལྷ། ཡུལ་ལ་ཡུལ་ལྷ། དེར་མ་ཟད་ཕོ་ལྷ། མོ་ལྷ། དགྲ་ལྷ་སོགས་དང་། ཐ་ན་ཁྱོམ་ཚང་ལ་ཡང་ཁྱིམ་ལྷའམ་སྲུང་མ་ཡོད་པར་བཤད་པ་དང་། དངོས་པོ་ཡོད་དོ་ཅོག་ལ་སེམས་ཡོད་པར་བཞེད་ཀྱི་ཡོད། དེ་བས་ཁྱིམ་ཚང་གི་འཚོ་བའི་རྟེན་གཞི་ཐབ་ཀ་ལའང་ཐབ་ལྷ་ཡོད་པ་ནི་སྨོས་མ་དགོས་པ་ཞིག་རེད། ཡུལ་བླ་བྲང་ས་ཆའི་བོད་མི་མང་ཆེ་བའི་ཐབ་ལྷ་དེ་རང་ཁྱིམ་གྱི་སྲུང་མར་ངོས་འཛིན་གྱི་ཡོད། ལོ་ཆུང་བྱིས་པ་གློ་བུར་དུ་བླ་འཁྱམས་པ་སོགས་བྱུང་ཚེ། ཁྱིམ་གྭི་ལོ་ན་བགྲེས་པའི་ཨ་མྱེས་དང་ཨ་ཡེ་སོགས་ཀྱིས་དགོང་ཁའི་དུས་སུ་རང་ཁྱིམ་གྱི་ཐབ་ཀའི་ནང་ལ་ཁ་གཏད་དེ། “ཨ་མ་ལྷ་མོ། ངའི་བུ×××འདི་སྐྲག་ནས་བླ་འཁྱམས་སོང་། ང་བུ་འདིའི་བླ་འབོད་དུ་ཡོང་བ་ཡིན ། ཨ་མ་ལྷ་མོ། ངའི་བུ×××འདིའི་བླ་ཕྱིར་རང་གི་ནང་ལ་དགུག་རིགས་ཞུ། ངའི་བུ×××འདི་མེ་ལ་མི་སྐྲག ཆུ་ལ་མི་སྐྲག”ཅེས་བླ་འབདོ་ཞོར་དུ་གྲི་ཆུང་ཞིག་གིས་ཐབ་ཚང་གི་སྒོ་ཐེམ་ལ་རྒྱག་པའི་སྲོལ་དུས་ད་ལྟའི་བར་དུ་གནས་ཡོད། བླ་བྲང་ས་ཆར་མཚོན་ན། ཡུལ་འཛེམ་བྱའི་རིག་གནས་དང་ཡུལ་ལུགས་གོམས་གཤིས། དད་གུས་སོགས་མང་ཆེ་བ་ཆོས་ལུགས་ཀྱི་ཆོ་ག་དང་དད་མོས་དང་འབྲེལ་བ་ཆེན་པོ་ཡོད། ལྷག་པར་དུ་ཡུལ་དེར་གནས་ཆགས་པའི་མཚན་སྙན་འཛམ་གླིང་ལ་གྲགས་བཞིན་པའི་བོད་ཀྱི་དགེ་ལུགས་པའི་དགོན་ཆེན་དྲུག་གི་ཡ་གྱལ་བླ་བྲང་དགོན་པ་གཙོར་གྱུར་པའི་དགོན་ལག་གང་མང་ཡོད་པས། ས་འདིར་ཆོས་ལུགས་དང་འབྲེལ་བའི་འཛེམ་བྱའི་སྐོར་འདི་དར་ཁྱབ་ཆེན་པོ་ཡོད་དེ། །
༢.ཐབ་ཀའམ་མེ་ཐབ་ཀྱི་བྱུང་བ། ང་ཚོས་ཤེས་གསལ་ལྟར་མེ་ནི་གནའ་ནས་ད་ལྟའི་བར་དུ་མི་རྣམས་ཀྱི་ཐོན་སྐྱེད་དང་འཚོ་བའི་ཁྲོད་དུ་ནུས་པ་གལ་ཆེན་འདོན་གྱིན་ཡོད་པ་དང་། ལྷག་པར་དུ་བོད་མི་རིགས་ཀྱིས་མེ་དེ་ཕྱིའི་དགྲ་བོ་དང་བགེགས་སོགས་ཀྱི་གནོད་པ་སྲུང་བྱེད་ཀྱི་རང་བྱུང་གི་མཚོན་ཆ་གལ་ཆེན་ཞིག་ཏུ་བརྩི་བཞིན་ཡོད། དཔེར་ན། བོད་ཀྱི་ཡུལ་སྡེ་ལུང་བ་མང་པོ་ཞིག་གིས་བུད་མེད་ཀྱིས་བྱིས་པ་བཙའ་བ་དང་། ཁྱིམ་དུ་ནད་པ་དྲག་ཆེན་ཡོད་གྱུར་ན། རང་ཚང་གི་སྒོ་ཡི་ཕྱི་རོལ་དུ་མེ་ཐོ་བསླངས་ཏེ་ཕྱི་ཡི་འགྲུལ་བ་འགོག་པ་དང་ཡང་ན་རྒྱ་སྒོའི་ངོས་སུ་ཤུག་པ་འཛེར་བའི་སྲོལ་ཡོད་པ་དང་། ཁྱིམ་གཅིག་གིས་མི་ཡིན་ཡང་ཕྱི་རོལ་ནས་ནང་ལ་ཡོང་ཚེ། ངེས་པར་དུ་མེ་ཐོ་བསླངས་ཏེ་མེ་ལ་འགོམས་རྗེས་ད་གཟོད་ནང་དུ་འཛུལ་ཆོག ལྷག་པར་དུ་མཚན་གུང་ལ་ནང་དུ་འཛུལ་བར་འཛེམ་གྱི་ཡོད། ད་དུང་ས་རུབ་པའི་རྗེས་སུ་ཕྱི་ཤ་སོགས་ནང་ལ་འཁྱེལ་བར་འཛེམ་པ་དང་། གལ་ཏེ་འཁྱེར་ན་སྔོན་ལ་མེ་ཕུང་སྦར་ཞིང་དེ་ལ་འགོམ་དགོས་པ་དང་། ཕྱི་ནས་འཁྱེར་ཡོང་བའི་ཤ་སོགས་ལ་མི་གཙང་བ་འགོས་ཡོད་པ་དང་། དགོང་མོ་ཕྱི་ཤ་ཡི་རྗེས་སུ་ཡི་དྭགས་སོགས་ངན་སོང་རྗེས་བསྙེགས་ཡོད་པས་ཐད་ཀར་ཁྱིམ་དུ་འཁྱེར་ན་བསམ་ཡུལ་ལས་འདས་པའི་ནད་འབྱུང་སྲིད་པ་སོགས་ཀྱིས་ངེས་པར་དུ་སྔོན་ལ་མེ་ལ་འགོམ་དགོས་པ་སོགས་ཀྱི་བཤད་རྒྱུན་ཁོ་བོའི་ཨ་མྱེས་ལགས་ཀྱིས་གསུངས་མྱོང་། ཁོང་རྒན་རབས་པ་ཚོ་ད་དུང་དེའི་སྐོར་ཀྱི་མྱོང་བ་དངོས་དང་གཏམ་རྒྱུད་སོགས་མི་ཉུང་བ་ཞིག་གསུངས་རྒྱུ་ཡོད་མོད་ཡིག་ཚོགས་མང་བོར་དོགས་ནས་ཞིབ་ཏུ་མ་བྲིས་སོ། ། དེ་ཡང་གདོད་མའི་སྤྲ་མི་རྣམས་རིམ་བཞིན་མི་རུ་འགྱུར་བའི་གོ་རིམ་ཁྲོད་དུ་མེ་བཀོལ་སྤྱོད་ཤེས་པ་ནས། མེ་དང་མི་གཉིས་ནམ་ཡང་ཁ་བྲལ་མ་མྱོང་ཞིང་། མེ་ལ་བརྟེན་ནས་དྲོད་འཚོལ་བ་དང་ཟས་འཚོལ་ཅིང་སྲེག་པ་སོགས་བྱེད། རྒན་ལྕགས་ཐར་རྒྱལ་གྱིས“མེ་སོན་ལ་རྡོ་བ་དང་འཇིམ་པ་སོགས་ཀྱིས་སྐོར་བ་བྱེད་པའམ་མེ་ཡི་གནས་མལ་དུ་གཤོང་བུ་བརྐོས་པ་ལས་མེ་ར་བྱུང་ཞིང་། མེ་རའི་ནུས་པ་ནི་མེ་ཕུང་མཉམ་དུ་བསྡུས་ཏེ་མེ་སོན་ཡུན་རིང་དུ་ཉར་འཇོག་བྱེད་པ་ལས་གཞན་དུ། མེ་དབལ་མཉམ་དུ་བསྡུས་པའི་སྟེང་དུ་ཁ་ཟས་འཚོད་བསྲེག་བྱེད་ཅིང་། མཚན་མོར་མི་རྣམས་མེ་རའི་མཐའ་རུ་ཉལ་བས་གྲང་བ་སྐྱོབ་པ་དེ་ཡིན་ཕྱིར། གནའ་དུས་སུ་མེ་རའི་མཐའ་སྐོར་ལ་བྱིས་པ་ཉལ་ས་བྱེད་པའི་སྲོལ་ཡོད་པ་དང་། མེ་ར་དང་མེ་གཞོང་། མེ་རྐོང་ཞེས་པའི་ཐ་སྙད་ད་དུང་མ་ཉམས་པར་གནས་པའི་ཁར། མེ་ཡི་འོད་ཀྱིས་འགྲོ་བ་མིའི་ཉིན་དཀར་གྱི་འཚོ་བའི་ཡུན་བསྲིངས་ཤིང་། མཚན་མོར་མུན་པའི་འཇིགས་པ་ལས་སྐྱོབ་པ་དང་། མེ་ར་ནི་མེ་སོན་དམངས་ཀྱི་སྡོད་ཁྱིམ་དུ་དྲངས་པའི་ཐབ་ཀའི་ཆེས་ཐོག་མའི་རྣམ་པ་ཞིག་ཏུ་འཁུམས”ཞེས་བརྗོད་པ་ལས། ང་ཚོས་ཐབ་ཀའི་ཐོག་མའི་རྣམ་པ་ཞིག་རགས་ཙམ་རྒྱུས་ལོན་ཐུབ་སོང་། དེ་ནས་ཐབ་ཀ་འཕེལ་འགྱུར་བྱུང་སྟེ་སུམ་ཐབ། འབྲོག་ཐབ། ཚ་ཐབ་སོགས་བྱུང་བ་དང་། དེང་སང་ཧ་ཅང་བཀོལ་བདེ་བོ་ཡོད་པའི་ལྕགས་ཐབ་སྣ་ཚོགས་ཡོད་པ་ལྟ་བུའོ། །
༣. ནམ་རྒྱུན་འཚོ་བའི་ཁྲོད་ཀྱི་ཐབ་ལྷའི་འཛེམ་བྱ། བོད་མི་རིགས་ཀྱི་ནམ་རྒྱུན་འཚོ་བའི་ཁྲོད་ནས་ལག་ལེན་བཀིལ་བཞིན་པའི་བྱ་སྤྱོད་དེ། རྟེན་འབྲེལ་དང་གུས་ལུགས། གཙང་སྦྲ། གྲིབ་ཁ། ངོ་ཚའི་རིགས་སོགས་དོ་སྣང་དང་འཛེམ་པའི་སྲོལ་ཡོད། དགོས་སུ་བླ་བྲང་ས་ཆར་བོད་རིགས་རིགས་མང་ཆེ་བའི་ཐབ་ལྷ་དེ་ཁྱིམ་ཚང་གི་སྲུང་མར་ངོས་འཛིན་པ་དང་དུས་རྟག་ཏུ་ཐབ་ཀའི་གཙང་སྦྲའི་ཐད་ལ་དོ་སྣང་གལ་ཆེན་པོ་བྱེད་ཀྱིན་ཡོད། ཐབ་ཚང་དང་ཐབ་ཀ ཐབ་ཀའི་ཐོག་གི་ཅ་ལག་སོགས་ལ་ཤིན་ཏུ་ནས་གཙང་མར་འབྱིད་དེ་ཐབ་ལྷ་ལ་བཀུར་ཅིང་བརྩི་བཞིན་ཡོད། བུད་མེད་དང་སྐྱེས་པ་སུ་ཞིག་ཡིན་རུང་ཐང་ཀའི་གཡང་གཡོན་ནས་སྐྲ་ཤད་པ་དང་སྐྲ་བཀྲུ་བ་སོགས་མི་བྱེད་ལ། ལས་དེ་དག་ནི་ཐབ་ཀ་མནོལ་གྲིབ་ཤོར་བའི་མི་གཙང་བར་བསམ་ཏེ་འཛེམ་གྱིན་ཡོད། ཐབ་ཀ་ནི་འགོམ་མནོལ་བྱ་སླ་བའི་གནས་ཤིག་ཡིན་ལ། གལ་ཏེ་ཐབ་ཀ་ལ་མནོལ་གྲིབ་ཐེབས་གྱུར་ན་དེ་ལས་ཐོན་པའི་མེ་ཡིས་བསང་ཕུལ་བ་དང་། ཚ་གསུར་གཏོང་བ བདུག་པ་བདུགས་ཚེ་མནོལ་དྲི་གཞན་ལ་ཐེབས་པར་དོགས་ནས། ཐབ་ཀ་མནོལ་གྲིབ་མི་ཕོག་པར་བྱེད་པ་ནི་རྒན་གཞོན་ཆེ་ཆུང་ཚང་མའི་ངེས་པར་དུ་བརྩི་དགོས་པའི་གོམས་སྲོལ་ཞིག་ཏུ་ཆགས་ཡོད། རང་ཁྱིམ་ནས་ཁ་ཟས་མ་གཡོས་གོང་ལ་ཤུག་པ་སོགས་མི་གཙང་བའི་མནོལ་གྲིབ་སེལ་བའི་ནུས་པ་ཡོད་པའི་རྫས་གང་རུང་ཞིག་གིས་ཐབ་ཀ་ལ་གདུག་པར་བྱེད་ཅིང་། མང་ཆེ་བར་ཤུག་པས་བདུགས་པར་བྱེད་ཀྱི་ཡོད། ཤ་ཡི་རིགས་ནི་དམར་ཟས་ཡིན་པས་ཐབ་ཀའི་སྟེང་དུ་མི་འཕེན། ཁྱིམ་མི་ཆེ་ཆུང་གི་གོན་པ་སྤྱི་དང་ཕྱིའི་མགྲོན་པོའི་ཅ་ལག་གང་ཡིན་ཡང་ཐབ་ཀའི་སྟེང་དུ་འཇོག་པར་མི་བྱེད། དེ་མ་ཟད་ཐབ་ཀའི་ནང་དུ་འགྱིག་ལྤགས་དང་ཤ་དང་རུས་པ་སོགས་མི་བསྲེགས་ཤིང་དྲི་ངན་བཟོ་བར་འཛེམ་པ་དང་། རང་ཁྱིམ་གྱི་ཐབ་ཀའི་སྟེང་དུ་རྐང་བ་མི་འཇོག་པ། དམར་གྱི་རིགས་སོགས་མེ་ནང་དུ་མི་ཤོར་བར་བྱེད་ཀྱི་ཡོད། ནམ་རྒྱུན་རང་གི་འགྲོ་འདུག་སྤྱོད་གསུམ་ལ་གཟབ་དགོས་ཏེ། ལྷམ་དང་རས་འབོག་སོགས་ཐབ་ཀའི་སྟེང་དུ་མི་འཇོག་པ། དེ་དག་གིས་ཐབ་ལྷ་མནོལ་བར་འཛེམ་གྱི་ཡོད། དེ་ལས་ད་དུང་། ཐབ་ཁུང་དུ་ཁ་ལུད་འཕེན་པ་དང་གད་སྙིགས་འཕེན་པ། ཐབ་ཀར་རྒྱབ་བསྟན་ནས་འདུག་པ། ཐབ་ཀ་ལ་འགོམ་ནས་འགྲོ་བ་སོགས་གང་ཡིན་ཡང་འཛེམ་གྱི་ཡོད། གཞན་དཀར་ཡོལ་དང་བཀོལ་སྣོད་ཁ་སྦུབ་ཏུ་འཇོག་པ། ཁྱིམ་གྱི་ནང་དུ་ཤུ་སྒྲ་རྒྱག་པ། སླེ་བོ་སྟོང་བ་འཁྱེར་ནས་ཁྱིམ་ཚང་གཞན་དུ་འགྲོ་བ་སོགས་ནི་གཏན་ནས་བྱེད་མི་རུང་བ་དང་། བུད་མེད་རྣམས་ནི་དུས་རྒྱུན་ཐབ་ཀ་དང་འབྲལ་མེད་དུ་གནས་ཕྱིར། ཉིན་གཅིག་ཐུན་རེར་ཟ་མ་སྐོལ་དུས། སྔོན་ལ་ཐབ་ཀ་ལ་གཙང་སྦྲ་བྱེད་པ་དང་། ཇ་དང་ཐུག་པ་སོགས་ཡར་འཕྱུར་ཏེ་བོབ་ན་འཕྲལ་འཕྲལ་དུ་འབྱིད་པར་བྱེད་དགོས་པ་དང་། དེ་ལས་ལྡོག་སྟེ་ཐབ་ཀ་ལ་ནག་ནོག་གིས་བགོས་ནས་ཟས་ལྷ་མི་འཁོར་བས་ཐབ་ཀ་ལ་གཙང་མ་བྱེད་རྒྱུ་གོམས་དགོས། གོང་ནས་སྤྲོས་པའི་མི་གཙང་བའི་ལས་དེ་དག་གིས་ཐབ་ལྷ་ཁྲོས་པའམ་ཕོག་ཐུག་ཤོར་ན་ཁྱིམ་ཚང་ལ་བསམ་ཡུལ་ལས་འདས་པའི་ནད་དང་གོ་ཆག་སོགས་ཡོང་བཞིན་ཡོད་པས། ཐབ་ལྷ་ལ་མི་གཙང་བ་བཟོ་བར་ཤིན་ཏུ་ནས་ཀྱང་འཛེམ་གྱིན་ཡོད། ཁྱིམ་ཚང་མང་ཆེ་བའི་ལོ་རེ་བཞིན་སྲུང་མའི་བསྐང་བ་སོགས་ཀྱི་རིམ་གྲོ་བསྒྲུབས་པ་དང་ཐབ་ཀ་ལ་དག་གཙང་བཟོ་བ་བཅས་བྱས་ཏེ། ཁྱིམ་ཚང་གི་བགེགས་བར་ཆད་བཟློག་ཐབས་བྱེད་པ་སོགས་ཆོ་ག་མང་པོ་སྤེལ་གྱི་ཡོད་དོ། །
བཞི་བ། འཛེམ་བྱ་རིག་གནས་ཀྱི་དགེ་མཚན།
“རིག་གནས་ཟེར་བ་ནི་ཤེས་བྱ། དད་མོས། སྒྱུ་རྩལ། ཀུན་སྤྱོད། ཁྲིམས་ལུགས། གོམས་སྲོལ་སོགས་མི་སྒེར་དང་སྤྱི་ཚོགས་ལ་ཆགས་ཤིང་གྲུབ་པའི་ཕྱོགས་བསྡོམས་ཀྱི་གཟུགས་ཅན་ཞིག་ཡིན།” གོང་ནས་གླེང་བའི་ཐབ་ལྷའི་སྐོར་གྱི་འཛེམ་བྱ་དག་ལས་ང་རང་ཚོས་བསམ་གཞིགས་ཤིག་བྱས་ན། འཛེམ་བྱའི་རིག་གནས་འདི་ལའང་དགེ་མཚན་བླ་ན་མེད་པ་ཡོད་པ་ཞིག་ཡིན། ང་ཚོའི་འཚོ་བའི་ཁྲོད་ཀྱི་འཛེམ་བྱ་མང་པོ་ཞིག་ལ་ཐུན་མོང་གི་དགེ་མཚན་གྱི་ཆ་ཞིག་ལྡན་པར་འདུག་སྟེ། གཅིག་ནི་འཛེམ་བྱའི་རིག་གནས་དེ་དག་གིས་མི་དང་རང་བྱུང་ཁམས་བར་གྱི་འབྲེལ་བའི་ཐད་ལ་ཞི་མཐུན་མཉམ་གནས་ཡོང་རྒྱུའི་ལྟ་སྟངས་ཤིག་དངཕན་ཚུན་མཐུན་སྦྱོར་ཡོང་བའི་དགེ་མཚན་ཞིག་ལྡན་ཡོད་དེ། དཔེར་ན། འཛེམ་བྱའི་རིག་གནས་ཏེ་ལྷག་པར་དུ་ཆོས་ལུགས་སྐོར་གྱི་འཛེམ་བྱའི་ཁྲོད་དུ་དགེ་བ་བཅུའི་ཁྲིམས་ཀྱི་སྲོག་རྩར་གྱུར་ཞིང་། རི་སྐྱེས་སྲོག་ཆགས་སོགས་ཀྱི་སྲོག་གཅོད་པར་འཛེམ་པ་དང་རྩྭ་དང་རྩི་ཤིང་ནགས་ཚལ་སོགས་གང་འདོད་འདོད་དུ་མི་གཅོད་པ། དེང་སང་འཛམ་གླིང་གི་མི་ཚང་མའི་རི་སྐྱེས་སྲོག་ཆགས་དང་ཁོར་ཡུག་སྲུང་སྐྱོབ་བྱེད་པའི་འདུ་ཤེས་དྲག་ཏུ་འཕྱུར་ཞིང་བྱེད་སྒོའང་མང་པོ་སྤེལ་མུར་མཆིས། ཕྱོགས་ཡོངས་ནས་འཆམ་མཐུན་སྤྱི་ཚོགས་འཛུགས་རྒྱུའི་ཐད་ལ་རང་ནུས་གང་ཡོད་འདོན་བཞིན་ཡོད་པས། འཛེམ་བྱའི་རིག་གནས་ཀྱིས་ཀྱང་དེ་དག་དང་མཐུན་སྦྱོར་ཡོང་བར་དགེ་མཚན་བླ་མེད་མཆིས་ཡོད། དགེ་མཚན་ཅིག་ཤོས་ནི་འཛེམ་བྱའི་རིག་གནས་ཀྱིས་ང་ཚོའི་མི་དང་མིའི་བར་ལའང་ཞི་མཐུན་མཉམ་གནས། ཕན་ཚུན་བརྩི་བཀུར་ཡོང་བའི་ཐད་ལ་དགེ་མཚན་ལྡན་ཡོད་དེ། དཔེར་ན། ཡུལ་མི་ཁྱིམ་མཚེས་སོགས་ལ་མི་ཤི་དོན་རྐྱེན་གྱི་ཆག་སྒོ་ཡོང་བ་དང་། ཡང་ན་སྡུག་བསྔལ་གྱི་རྒྱ་མཚོར་ལྷུང་ཡོད་དུས། གྲོང་པའི་གཡས་གཡོན་གྱི་མིས་རྟེན་འབྲེལ་གྱི་བྱེད་སྒོ་སོགས་མི་སྤེལ་བ་དང་། གླུ་ལེན་པ་དང་བྲོ་འཁྲབ་པ་སོགས་མི་བྱེད་པ། སྐད་ཤུགས་ཆེན་པོས་སྐད་ཆ་མི་བཤད་པ། ཤོག་སྦག་སྟེ་ཨམ་སྐད་དུ་དུག་ཤོག་སོགས་མི་རྒྱག་པ། མི་ཤི་ཆག་སྐྱོན་སོགས་བྱུང་བའི་ཁྱིམ་དེར་སོང་ནས་སེམས་གསོ་དང་མྱ་ངན་ཞུ་བ། རྒྱུ་ཤུགས་གང་རུང་གི་རོགས་རམ་བྱེད་པ་སོགས་བྱས་ཏེ་མཐུན་པའི་ལག་རྡང་སྦྲེལ་རྒྱུ་དང་སྐྱོད་སྡུག་མཉམ་རོལ་བྱེད་པ་བཅས་ལ་དགེ་མཚན་ལྡན་ཡོད་པ་ཡིན། མི་གཞན་དང་དགོས་སུ་རང་ལས་ལོ་ན་བགྲེས་པའི་རྒན་རབས་པ་རྣམས་ལ་ཞེ་ཚིག་སྦྱོར་བ། ངག་འཇམ་པོས་ངང་སྐད་ཆ་ཤོད་པ། ལོ་ན་བགྲེས་པ་དང་སེར་མོ་བའི་མགོ་ལ་ལག་པས་མི་རེག་པ། སྤུན་མཆེད་སོགས་ལ་འདོད་གཏམ་བཤད་པ་དང་ཕ་མའི་འཁྲིས་ནས་འདོད་གཏམ་སྨྲ་བ་སོགས་ལ་འཛེམ་པར་བྱས་ཏེ་མི་དང་མི་ཡི་བར་ལ་བརྩི་བཀུར་དང་མཛའ་མཐུན་ཡོང་བ་བཅས་ལ་དགེ་མཚན་མང་པོ་ཡོད་དོ། །
མཇུག་བསྡུ་བ།
མདོར་ན། འཛེམ་བྱའི་རིག་གནས་འདི་ནི་ངེད་ཅག་བོད་ཀྱི་ཤེས་རིག་གི་ལྡུམ་རྭའི་ནང་གི་ཁྱད་ཆོས་ལྡན་པའི་ཆ་ཤས་ཤིག་ཡིན་ལ། མི་རིགས་ཤིག་གི་རིག་གནས་དར་སྤེལ་དང་བརྒྱུད་འཛིན་བྱེད་དགོས་ན། རང་ལ་ཡོད་པའི་སྲོལ་རྒྱུན་རིག་གནས་ཀྱི་སྙིང་བཅུད་རྣམས་སྡུད་ལེན་དང་མི་རིགས་གཞན་དང་རྒྱལ་ཁབ་གཞན་གྱི་རིག་གནས་ཀྱི་ལེགས་པའི་ཆ་དེ་ནང་འདྲེན་གྱིས་རང་མི་རིགས་ཀྱི་རིག་གནས་འདི་གོང་འཕེལ་གཏོང་དགོས་པ་སྟེ། མཁས་པའི་དབང་བོ་དམུ་དགེ་བསམ་གཏན་མཆོག་གིས“ངས་ནི་བོད་རང་ལ་གཞན་ལ་ངོ་གནོང་མི་དགོས་པའི་རིག་གནས་ཤིག་ཡོད་པ་འདི། སྐུ་དྲིན་ཅན་སྲོང་བཙན་དང་བཀའ་དྲིན་ཅན་ཐོན་མི་སམ་བྷོ་ཊ་གཉིས་ནས་བཟུང་། རང་གི་བླ་མའི་བར་གྱི་མཁས་དབང་རྣམས་ཀྱི་དྲིན་རེར་བསམ་ཡོད། རིག་གནས་འདི་ལྟ་བུ་ཞིག་མེད་ན། མི་རིགས་ཅུང་ཟད་ཆེན་པོ་འགའ་ཞིག་ལྟར་རྒྱ་མིན་གཞན་མིན་དུ་འགྱུར་བ་དང་། ཡང་ན་མི་རིགས་ཁ་ཅིག་ལྟར་རིག་གནས་དཔལ་འབྱོར་གང་ཐད་ནས་རྗེས་ལུས་ཐ་ཆད་དུ་འགྱུར་བ་དང་། ཡང་ན་མི་རིགས་ཀྱི་མིང་ཙམ་ལས་ལྷག་མེད་རྒྱུ་རེད་སྙམ” ཞེས་གསུངས་འདུག རྩོམ་ཐུང་འདིར་ཐབ་ལྷའི་སྐོར་གྱི་འཛེམ་བྱའི་ཐད་ལ་རང་ནུས་ཅི་ལྕོགས་ཀྱིས་མདོ་ཙམ་བརྗོད་ཡོད་མོད། ནོར་འཛོལ་གྱི་ཆ་དང་མ་འདང་བའི་ཆ་ཡང་མང་པོ་ཡོད་ངེས་མཁྱེན་དཔྱོད་ཤེས་རྒྱ་ཡངས་པའི་མཁས་ལྡན་རྣམས་ཀྱིས་དགོངས་འཆར་ལྷུག་པོར་བསྩོལ་རོགས་ཞུ་ཞུ།
ཟུར་ལྟའི་དཔྱད་གཞི།
༡.དབལ་མང་པན་ཊི་ཏ། 《བླ་བྲང་བཀྲ་ཤིས་འཁྱིལ་གྱི་གདན་རབས་ལྷའི་རྔ་ཆེན》 ཀན་སུའུ་མི་རིགས་དཔེ་སྐྲུན་ཁང་། ༢༠༠༨ལོ། ཤོག་ངོས༦
༢. ཉི་མ་རྒྱལ་མཚན། 《བོད་ཀྱི་འཛེམ་སྤང་གི་རིགས་དང་དེའི་ཁྱད་ཆོས་སྐོར་བཤད་པ》 ཀན་སུའུ་མི་རིགས་དཔེ་སྐྲུན་ཁང་། ༢༠༡༢ལོ། ཤོག་ངོས༨པ་དང་༡༥༦ཅེས་སུ་གསལ།
༣.华锐东智:《拉卜楞民俗文化》甘肃民族出版社 2011年10月第一版,p/397.
༤ . 内玛才让:《略论藏族传统禁忌习俗》 ,中央民族大学硕士学位论文, p/8
༥. རྒྱང་འཁོར་ཚེ་ཕུན། 《བོད་ཀྱི་དམངས་སྲོལ་བླང་དོར་གསལ་བའི་སྒྲོན་མེ》ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༥ལོ། ཤོག་ངོས༢༦དང༢༨ཅེས་སུ་གསལ།
༦.ལྕགས་ཐར་རྒྱལ། 《སྐད་ཆ་དང་ལོ་རྒྱུས་ཞིབ་འཇུག་དཔྱོད་ལྡན་རིག་པའི་སྒོ་འབྱེད》 མཚོ་སྔོན་མི་རིགས་དཔེ་སྐྲུན་ཁང་། ༢༠༡༠ལོ། ཤོག་ངོས༣༡༣
༧.བྱ་མདོ་དོན་གྲུབ་ཚེ་རིང་གིས་བསྒྲིགས། 《མཁས་པའི་ཞལ་གདམས》 བོད་ལྗོངས་མི་དམངས་དཔེ་སྐྲུན་ཁང་། ༢༠༠༤ལོ། ཤོག་ངོས༣
《བོད་ཀྱི་དམངས་སྲོལ་རིག་གནས》སྟེང་བཀོད།
རྩོམ་སྒྲིག་པ། ཀླུ་མོ་མཚོ།


text:
སློབ་ལོ་མ་རན་པའི་བྱིས་པ་(学前儿童)ཞེས་པ་ནི་བྱིས་པ་ལོ་དྲུག་ལ་མ་སོན་པའམ། གྲངས་ཉུང་མི་རིགས་ཀྱི་ས་ཁུལ་དང་། དཔལ་འབྱོར་དང་འགྲིམ་འགྲུལ་སོགས་འཕེལ་རྒྱས་ཀྱི་ཚད་ཞན་པའི་ས་ཆ་རུ་་ལོ་བདུན་ལ་མ་སོན་པའི་བྱིས་པ་རྣམས་ལ་སློབ་ལོ་མ་རན་པའི་བྱིས་པ་ཟེར་གི་ཡོད། བྱིས་པ་དེ་དག་གི་སློབ་གསོ་དང་འབྲེལ་བའི་བྱ་གཞག་ལ་སློབ་ལོ་སྔོན་གྱི་སློབ་གསོའམ་ཁྱེའུ་དུས་སློབ་གསོ་་ཟེར། རང་རེའི་རྒྱལ་ཁབ་ཀྱི་རྩ་ཁྲིམས་དང་འོས་འགན་སློབ་གསོའི་ཁྲིམས་སོགས་ཀྱི་གཏན་འཁེལ་ལྟར་ན། སློབ་ལོ་མ་རན་པའི་བྱིས་པ་ཡིས་བྱིས་སྐྱོང་ཁང་སོགས་ལ་སོང་ནས་སློབ་སྦྱོང་བྱེད་དགོས་པའི་འོས་འགན་མེད་པས། བྱིས་པའི་ཕ་མས་ཀྱང་རང་ཉིད་ཀྱི་སློབ་ལོ་མ་རན་པའི་བྱིས་པ་བྱིས་སྐྱོང་ཁང་སོགས་ལ་བསྐྱལ་་ནས་རྒྱ་ཡིག་སོགས་སློབ་སྦྱོང་བྱེད་དུ་འཇུག་པའི་ཁྲིམས་ལུགས་ཀྱི་འོས་འགན་གང་ཡང་མེད། འོས་འགན་སློབ་གསོ་ཞེས་པ་ནི་ཁྲིམས་ལུགས་ཀྱི་ཐ་སྙད་ཅིག་ཡིན།
ཁྱིམ་བདག་གིས་སློབ་ལོ་རན་པའི་བྱིས་པ་(适龄儿童)སློབ་གྲྭ་ལ་མ་བསྐྱལ་་བ་ཡིན་ན་བྱིས་པའི་ཁྱིམ་བདག་འབྲེལ་ཡོད་ཀྱི་ཁྲིམས་དང་འགལ་ཡོད་པས། སྲིད་གཞུང་གིས་དེ་ལ་ཆད་པ་བཅད་ཆོག་པའི་སློབ་གསོའི་ལམ་ལུགས་ཤིག་ཡིན། ཡིན་ནའང་སློབ་ལོ་མ་རན་པའི་བྱིས་པའི་ཁྱིམ་བདག་ལ་སྲིད་གཞུང་གིས་དེ་ལྟར་ཆད་པ་བཅད་་མི་ཆོག་ལ་ཆད་པ་གཅོད་པའི་ཁྲིམས་ལུགས་ཀྱི་དབང་ཐང་ཡང་མེད། དེ་ནས་བྱིས་པ་དག་བོད་རིགས་ཡིན་པའི་བྱིས་སྐྱོང་ཁང་ནས་བོད་ཀྱི་བྱིས་པ་ཚོར་སྲིད་གཞུང་གིས་སྐད་གཉིས་སློབ་གསོའི་སྲིད་ཇུས་ལ་ཁ་གཡར་་ནས། རྒྱ་ཡིག་དང་རྒྱ་སྐད་ཁྲིད་དགོས་པའི་སྒྲིག་སྲོལ་བཟོས་ནས་ལག་བསྟར་བྱེད་པ་དེ་ནི་ཁྲིམས་དང་མི་མཐུན་པའི་སློབ་གསོའི་སྲིད་ཇུས་ནོར་འཁྲུལ་ཅན་ཞིག་རེད། སློབ་ལོའི་སྔོན་གྱི་སློབ་མའི་སློབ་གསོའི་ཐབས་ལམ་དེ་ལ་སྲིད་གཞུང་གིས་སྟངས་འཛིན་བྱས་ཆོག་པའི་ཁྲིམས་ལུགས་ཀྱི་དབང་ཐང་མེད།
ནང་ལོགས་ཀྱི་ཞིང་ཆེན་མང་པོའི་བྱིས་སྐྱོང་ཁང་ནས་བྱིས་པ་རྣམས་ལ་རྒྱ་ཡིག་གི་སྒྲའི་སྦྱོར་ཀློག་་༼拼音༽ཁྲིད་ནའང་ཁྲིམས་འགལ་ཡིན་པའི་གཏན་འཁེལ་བྱས་ཡོད། བྱིས་པའི་སྣོད་ལ་མ་བལྟས་བར་སྐད་གཉིས་སློབ་ཁྲིད་བྱས་ན་བྱིས་སྐྱོང་ཁང་གིས་སློབ་ཆུང་སློབ་གསོ་ལག་བསྟར་བྱས་པ་ཡིན་པས། ༢༠༡༠་ལོའི་རྒྱལ་སྲིད་སྤྱི་ཁྱབ་ཁང་གིས་གཏན་ལ་ཕབ་་པའི་སློབ་ལོ་སྔོན་གྱི་བྱིས་པའི་སློབ་གསོ་དེ་སློབ་ཆུང་སློབ་གསོའི་རང་བཞིན་ཅན་ཏུ་བསྒྱུར་མི་ཆོག་ཅེས་པའི་ཡིག་ཆའི་ནང་དོན་དང་འགལ་ཡོད། ཡིན་ནའང་རྒྱལ་སྲིད་སྤྱི་ཁྱབ་ཁང་གིས་ཁྱབ་བསྒྲགས་བྱས་པའི་༼༢༠༡༠་ནས་༢༠༢༠་བར་གྱི་རྒྱལ་ཁབ་ཀྱི་འཕྲལ་དང་ཡུན་གྱི་སློབ་གསོ་བཅོས་བསྒྱུར་དང་དར་སྤེལ་བཀོད་སྒྲིག་གི་རྩ་འཛིན།༽ཞེས་པའི་ཁྲིམས་ལུགས་རང་བཞིན་ཅན་གྱི་སྲིད་འཛིན་ཡིག་ཆ་ཡི་ནང་དུ། གྲངས་ཉུང་མི་རིགས་ས་ཁུལ་གྱི་སློབ་ལོ་མ་རན་པའི་སློབ་གསོའི་ལས་དོན་ཐད་ལ་སྐད་གཉིས་སློབ་གསོ་སྤེལ་དགོས་པའི་གཏན་འཁེལ་བྱས་ཡོད་པས། ཡིག་ཆ་དེ་ལ་རྒྱབ་རྟེན་བྱས་ནས། ༢༠༡༢་ལོ་ནས་བཟུང་། བོད་རང་སྐྱོང་ལྗོངས་སྲིད་གཞུང་གི་སློབ་གསོའི་ལས་ཁུངས་ཀྱིས་མ་དངུལ་རྒྱ་སྒོར་དུང་ཕྱུར་་༢༠་ལྷག་གི་འགྲོ་གྲོན་བཏང་ནས། ༢༠༡༥་ལོའི་བར་དུ་བོད་རང་སྐྱོང་ལྗོངས་ནས་བྱིས་སྐྱོང་ཁང་༦༠༠་ལྷག་བཙུགས་ཏེ། བྱིས་སྐྱོང་ཁང་དེ་དག་གི་ནང་དུ་སྐད་གཉིས་སློབ་གསོ་སྤེལ་བའི་ལས་གཞི་་དང་། དེ་བཞིན་མཚོ་སྔོན་ཞིང་ཆེན་སྲིད་གཞུང་གི་སློབ་གསོ་ལས་ཁུངས་ཀྱིས་༢༠༡༠་ལོར་བཟོས་བའི་སློབ་གསོའིསྐོར་གྱི་ཡིག་ཆ་སྟེ། ༼༢༠༡༠་ནས་༢༠༢༠་བར་གྱི་མཚོ་སྔོན་ཞིང་ཆེན་གྱི་འཕྲལ་དང་ཡུན་གྱི་སློབ་གསོ་བཅོས་བསྒྱུར་དང་དར་སྤེལ་བཀོད་སྒྲིག་གི་རྩ་འཛིན།༽ཞེས་པའི་ཡིག་ཆའི་ནང་དུ་བྱིས་སྐྱོང་ཁང་ནས་བྱིས་པས་སྐད་ཡིག་གཉིས་སྨྲ་ཐུབ་པར་་བསྐྱེད་བསྲིངས་བྱ་་རྒྱུ་ཞེས་པ་སོགས་ཀྱི་ལས་གཞི་རབ་དང་རིམ་པ་སྤེལ། ས་གནས་སྲིད་གཞུང་ཁག་གིས་སློབ་ལོ་མ་རན་པའི་བྱིས་པ་དག་ལ་སྐད་གཉིས་སློབ་གསོ་སྤེལ་བའི་ལས་གཞི་འདི་དག་ནི་མི་རིགས་ས་གནས་རང་སྐྱོང་གི་ཁྲིམས་ཀྱི་དོན་ཚན་༣༧་དང་འགལ་ཡོད་པ་མ་ཟད། བོད་རང་སྐྱོང་ལྗོངས་ཀྱི་བོད་སྐད་ཡིག་ལས་དོན་གྱི་སྲོལ་ཡིག་དང་། མཚོ་སྔོན་ཞིང་ཆེན་གྱི་བོད་རང་སྐྱོང་ཁུལ་དྲུག་བཅས་ཀྱི་རང་སྐྱོང་སྲོལ་ཡིག་ནང་དུ་སྐད་གཉིས་སློབ་གསོ་སློབ་ཆུང་གི་ལོ་རིམ་ནས་འགོ་འཛུགས་དགོས་ཞེས་གཏན་འཁེལ་བྱས་ཡོད་པའི་ནང་དོན་དང་མི་མཐུན།
ཀྲུང་གོ་རྒྱལ་ཁབ་ཀྱི་ཞིང་ཆེན་གཞན་གྱི་བྱིས་སྐྱོང་དག་གི་་སློབ་གསོའི་ཁྲིམས་སྲོལ་དང་ཐབས་ལམ་ཁག་དང་བསྡུར་ན། བོད་རང་སྐྱོང་ལྗོངས་དང་མཚོ་སྔོན་ཞིང་ཆེན་གྱི་སློབ་གསོ་ལས་ཁུངས་སོགས་ཀྱིས་རང་གི་དངོས་ཡོད་གནས་ཚུལ་ལ་མ་བལྟས་་བར། བོད་ཀྱི་ས་ཁུལ་སོ་སོར་བཅའ་སྡོད་བྱིས་སྐྱོང་ཁང་བཙུགས་ནས་བོད་ཀྱི་སློབ་ལོ་མ་རན་པའི་བྱིས་པ་དག་ལ་སྐད་གཉིས་སློབ་གསོ་སྤེལ་བཞིན་པའི་་སློབ་གསོའི་ཐབས་ལམ་ནི་བྱིས་པའི་ལུས་སེམས་གཉིས་བདེ་ཐང་གིས་ནར་སོན་པ་ལ་གནོད་ཅིང་ཁྱིམ་ཚང་ལ་ཡང་མི་ཕན་པའི་ཐབས་ལམ་ཐ་ཤལ་ཞིག་ཏུ་མཐོང་། འགྲོ་བ་མིའི་ཐོབ་ཐང་དང་འཛམ་གླིང་གི་སྤྱི་འགྲོས་ལྟར་ན་ཡང་། བྱིས་སྐྱོང་ཁང་ནི་སློབ་ལོ་མ་རན་པའི་བྱིས་པ་རྣམས་ཀྱིས་རང་གི་ཕ་སྐད་དང་རྩེད་ཆས་སོགས་ལ་བརྟེན་ནས་ལུས་སེམས་གཉིས་རྩེད་འཇོའི་ངང་ནས་ལག་ཆགས་ས་འམ་འཚར་ལོངས་བྱུང་ས་་ཞིག་ཡིན་པ་མ་གཏོགས། གྲངས་ཉུང་མི་རིགས་ཀྱི་བྱིས་པ་དག་ཕ་ཡུལ་དང་ཁ་ཐག་རིང་སའི་གནས་ཤིག་ཏུ་་བཅའ་སྡོད་བྱེད་དུ་བཅུག་ནས་རྒྱ་ཡིག་སྦྱངས་ས་ཞིག་གཏན་ནས་མིན། དེ་ལྟར་བཙན་གྱིས་བཅའ་སྡོད་སློབ་གྲྭར་མངགས་ནས་སྐད་གཉིས་ཀྱི་སློབ་སྦྱོང་སྤྲད་པ་ཡིན་ན་། དེ་ནི་བྱིས་པ་བདེ་ཐང་ངང་འཚར་ལོངས་བྱུང་བའི་ཆོས་ཉིད་དང་འགལ་བ་མ་ཟད། བྱིས་པ་དང་དེའི་ཕ་མ་དང་བཅས་པའི་ཁྱིམ་ཚང་གི་འབྲེལ་བ་ལའང་གནོད་པས། ང་ཚོས་བོད་ཀྱི་བྱིས་པ་རྣམས་ཀྱི་བདེ་ཐང་དང་། བོད་ཀྱི་དུད་ཚང་རེ་རེའི་་ཐོབ་ཐང་གི་ཆེད་དུ་བོད་ཁུལ་གྱི་བོད་རིགས་བྱིས་པའི་བྱིས་སྐྱོང་ཁང་ནས་རྒྱ་ཡིག་དང་རྒྱ་སྐད་སོགས་སློབ་ཁྲིད་བྱེད་དང་བྱེད་འགྱུར་གྱི་ཐབས་ལམ་དང་། རྒྱལ་ཁབ་ཀྱི་མི་རིགས་ས་གནས་རང་སྐྱོང་གི་ཁྲིམས་དང་གྲངས་ཉུང་མི་རིགས་ཀྱིས་བཟོས་བའི་སློབ་གསོའི་ཁྲིམས་སྲོལ་དང་འགལ་བ་ཡོད་པའི་རྒྱལ་སྲིད་སྤྱི་ཁྱབ་ཁང་གི་༼རྒྱལ་ཁབ་སློབ་གསོ་རྩ་འཛིན་༽གྱི་མི་རིགས་སློབ་གསོ་སྲིད་བྱུས་ཁག་ལ་ཡོ་བསྲང་་བྱེད་དུ་འཇུག་དགོས།
རྩོམ་འདིའི་སྒྲ་ཐག་ལ་འདིར་ཉོན།


text:
ངལ་རྩོལ་ལ་བརྟེན་ནས་ང་ཚོའི་དུས་རབས་གསར་པའི་ལེའུ་རྩོམ་དགོས།
སྤེལ་དུས 2018-05-03
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ།
རྩོམ་པ་པོ། སྒྲོལ་མས་བསྒྲིགས།
“ལྔ་གཅིག”རྒྱལ་སྤྱིའི་ངལ་རྩོལ་དུས་ཆེན་སྐབས་སུ་བྲིས།
“ངལ་རྩོལ་ནི་གཟི་བརྗིད་ཆེ་ཤོས་དང་། ཆེས་བླ་ན་མེད་པ། རླབས་ཆེ་ཤོས། ཆེས་མཛེས་སྡུག་ལྡན་པ་བཅས་རེད” ངལ་རྩོལ་གོང་དུ་བཀུར་བ་དང་ངལ་རྩོལ་བར་བསྔགས་བརྗོད་བྱེད་པའི་ད་ཆར་ང་ཚོས་རྒྱལ་ཡོངས་ཀྱི་བཟོ་པའི་གྲལ་རིམ་དང་རྒྱ་ཆེའི་ངལ་རྩོལ་མང་ཚོགས་ལ་ལྷག་བསམ་ཟོལ་མེད་ཀྱི་སྒོ་ནས་དུས་ཆེན་ལ་བཀྲ་ཤིས་བདེ་ལེགས་ཞུ་རྒྱུ་ཡིན།
“དམངས་ཀྱི་འཚོ་བ་ལས་ལ་བརྟེན། ལས་བརྩོན་བྱས་ན་རྒྱུ་ནོར་འཕེལ”རླབས་ཆེན་གྱི་འབད་འཐབ་སྙིང་སྟོབས་ལྡན་པའི་ཀྲུང་གོ་མི་དམངས་ཀྱིས་རྙིང་དོར་གསར་འཛུགས་དང་རང་སྟོབས་རང་འཕེལ་ཡོང་བ་ཐོག་མཐའ་བར་གསུམ་དུ་བྱས་ཡོད། འདི་ལོ་ནི་སྒྱུར་བཅོས་སྒོ་དབྱེ་བྱས་ནས་ལོ་40འཁོར་བའི་དུས་ཡིན་པ་དང་། ལོ་དེ་དག་གི་འཕོ་འགྱུར་རབ་ཏུ་ཆེ་བའི་བརྒྱུད་རིམ་ཁྲོད་ཞའོ་ཀང་གྲོང་ཚོའི་གྲོང་མི་ཚོས་ཐོན་སྐྱེད་དུད་ཚང་ལ་འགན་གཙང་སྤྲོད་པའི་ལག་རྗེས་དམར་པོ་བཞག་པ་དང་། “ཉིན་གསུམ་ནང་ཐོག་བརྩེགས་རེ་སློང་བའི”ཧྲེན་ཀྲེན་གྱི་མྱུར་ཚད་བཀོད་པ། ཞིང་པ་ལས་མི་དུང་ཕྱུར་དུ་མས་མེ་འཁོར་ལྗང་ཁུར་བསྡད་དེ་གྲོང་ཁྱེར་ནང་གླ་པ་རྒྱུག་པར་འགྲོ་བའི་གཟུགས་བརྙན་ཞིག་ངང་གིས་མངོན་པ། ཚན་རྩལ་ལས་དོན་པས་ལྐོག་གྱུར་གྱི་གནས་སུ་ཞུམ་པ་མེད་པར་འཚོལ་ཞིབ་བྱེད་པའི་སྤྱོད་ཚུལ་ཞིག་མངོན་ཡོད། ད་ཆ་ང་ཚོར་དབང་བ་ཚང་མ་ངལ་རྩོལ་བའི་སྤྱང་གྲུང་དང་བློ་གྲོས་ལས་བྱུང་བ་ཞིག་ཡིན་པ་སྨོས་ཅི་དགོས། དེ་དག་ནང་ངལ་རྩོལ་པའི་དཀའ་སྤྱད་རྔུལ་ཆུ་འདུས་པ་དང་ངལ་རྩོལ་པས་ཚེ་སྲོག་ལེགས་སྐྱེས་སུ་ཕུལ་ཡོད། ལྟོ་གོས་འཕྱིད་ཙམ་ནས་འབྱོར་འབྲིང་བར་དང་། བཀག་སྡོམ་ནས་སྒོ་དབྱེའི་བར། ཡར་ལངས་པ་དང་། ཕྱུག་པོ་ཆགས་པ། སྟོབས་ཆེར་གྱུར་པའི་བར་གྱི་རླབས་ཆེན་གྱི་འཕོ་འགྱུར་ཁྲོད་འགྱུར་ལྡོག་ཆེ་ཤོས་ནི་ངལ་རྩོལ་པ་ལས་བྱུང་བ་དང་། གྲུབ་འབྲས་ཆེ་ཤོས་ནི་ངལ་རྩོལ་པར་དབང་བ། ཕུགས་འདུན་བཟང་ཤོས་ནི་ངལ་རྩོལ་པ་ལས་བྱུང་བ་ཞིག་ཡིན། ངལ་རྩོལ་མང་ཚོགས་ཁྲི་སྟོང་དུ་མས་མཉམ་དུ་རླབས་ཆེན་བྱ་གཞག་གཏོད་པའི་ལེའུ་གསར་པ་བརྩམས་ནས་ཐུན་མོང་ཐོག་ཀྲུང་ཧྭ་མི་རིགས་ཀྱི་བླ་ན་མེད་པའི་གཟི་བརྗིད་ཐོབ་པར་བྱས་ཡོད།
རྒྱལ་ཁའི་གླུ་དབྱངས་བླངས་ནས་འབད་བརྩོན་བྱེད། རླུང་གཡོར་བསྒྲེངས་ནས་ཐག་རིང་ལམ་ལ་བཞུད། ད་ཆ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་རྒྱང་སྐྱོད་ཀྱི་ལམ་བུ་གསར་པར་ང་ཚོས་སྐྱོད་བཞིན་ཡོད་པས་ངལ་རྩོལ་གྱི་སྙིང་སྟོབས་ཀྱི་རིན་ཐང་དར་སྤེལ་གཏོང་བ་དང་ངལ་རྩོལ་གྱི་དུས་རབས་ཀྱི་བསྟོད་གླུ་ལེན་དགོས་པ་མ་ཟད། འབད་འབུངས་སྟོབས་བརྩོན་ངང་སྲོལ་རྒྱུན་རྒྱུན་འཛིན་དང་འབད་འཐབ་ལ་བརྟེན་ནས་འབྱུང་འགྱུར་གཏོད་དགོས།
ང་ཚོས་ངལ་རྩོལ་ལ་བརྟེན་ནས་དུས་རབས་གསར་པའི་ལེའུ་བརྩམས་ཏེ་འཕོ་འགྱུར་ཁྲོད་གྲུབ་འབྲས་གཏོད་ནས་རླབས་ཆེན་གྱི་ཕུགས་འདུན་འགྲུབ་པ་བྱེད་དགོས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། སྤྱི་ཚོགས་རིང་ལུགས་ཀྱི་དེང་རབས་ཅན་གྱི་སྟོབས་ལྡན་རྒྱལ་ཁབ་བསྐྲུན་པ། ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱེད་པ་བཅས་ཀྱི་ཐད་ཏང་གི་ཚོགས་ཆེན་བཅུ་དགུ་པའི་ཐོག་འབྱུང་འགྱུར་ཀྲུང་གོའི་བརྗིད་ཆེའི་འཆར་གཞི་བཀོད་ཡོད། འཆར་གཞི་དེ་སྒྱུར་བཅོས་སྒོ་དབྱེའི་བརྒྱུད་རིམ་ཁྲོད་མངོན་འགྱུར་ཐུབ་ངེས་རེད། རྒྱ་ཆེའི་བཟོ་པའི་གྲལ་རིམ་དང་ངལ་རྩོལ་མང་ཚོགས་ནི་སྒྱུར་བཅོས་ལ་བརྩི་བཀུར་ཞུ་མཁན་དང་། དེའི་ནང་ཞུགས་མཁན། སྐུལ་འདེད་གཏོང་མཁན། ཕན་པ་ཐོབ་མཁན་བཅས་ཡིན་པས། དར་ཆ་གསལ་སྟོན་ངང་སྒྱུར་བཅོས་ལ་རྒྱབ་སྐྱོར་དང་ནུས་ཤུགས་ཡོད་རྒུས་སྒྱུར་བཅོས་ནང་ཞུགས་ཏེ་བློ་ཁོག་ཆེན་པོས་ཚོད་ལྟ་བྱེད་ཕོད་པའི་སྙིང་སྟོབས་འཆང་བ་དང་། རང་ངོས་གསར་བརྗེས་ཀྱི་བློ་གྲོས་འཕེལ་བ། རང་གིས་མ་བྱས་ན་སུ་ཡིས་བྱེད་སྙམ་པའི་འགན་འཁྲི་འཁུར་ཕོད་པའི་བསམ་པ་འཆང་བ་བཅས་བྱས་ཚེ། གཞི་ནས་ངལ་རྩོལ་གསར་གཏོད་ཀྱི་ནུས་པ་རླབས་པོ་ཆེ་ཐོན་ཏེ་ཕུགས་འདུན་གྱི་གྲུ་གཟིངས་དུས་རབས་གསར་པའི་རླབས་རྒྱུན་ཁྲོད་རླབས་གཤགས་ངང་མདུན་དུ་བསྐྱོད་རྒྱུར་སྐུལ་མ་ཐེབས་ནས་བསམ་འདུན་འགྲུབ་ངེས་རེད།
ང་ཚོས་ངལ་རྩོལ་ལ་བརྟེན་ནས་དུས་རབས་གསར་པའི་ལེའུ་བརྩམས་ཏེ་འབད་འཐབ་ཁྲོད་མཛེས་སྡུག་ལྡན་པའི་འཚོ་བ་གཏོད་དགོས། འཛམ་གླིང་ཐོག་ལས་གང་ཡང་མི་བྱེད་པར་བྱ་བ་འགྲུབ་པ་གཏན་ནས་མེད་པས་རྒྱུ་མེད་རྐྱེན་མེད་ངང་དངོས་གྲུབ་ཐོབ་པ་མེད་རྐྱེན་འབད་འཐབ་བྱས་ཚེ་གཞི་ནས་བསམ་དོན་འགྲུབ་ཐུབ། ཁྱིམ་ཚང་ལ་མཚོན་ན། ངལ་རྩོལ་མ་བྱས་ཚེ་རྒྱུ་ནོར་གསོག་མི་ཐུབ་ལ་འཚོ་བའི་མཐུན་རྐྱེན་ཡང་ལེགས་སུ་གཏོང་ཐབས་བྲལ། མི་སྒེར་ལ་མཚོན་ན། ངལ་རྩོལ་གྱིས་གྲུབ་འབྲས་ཀྱི་རྨང་གཞི་བརྟན་པོ་ཞིག་འདིང་ཐུབ་ལ་བསམ་པའི་རྒྱུ་ནོར་ཕུན་སུམ་ཚོགས་པོ་ཞིག་ཀྱང་འོང་ཐུབ། དུས་རབས་གསར་པའི་ངལ་རྩོལ་བ་ཞིག་ཡིན་ཕྱིན་སྦྱོང་ཕོད་པ་དང་། སྒྲུབ་ཕོད་པ། བརྩོན་ཞིབ་ཕོད་པ་བཅས་བྱས་ནས་འཇོན་ཐང་ངོ་མ་ཞིག་འཕེལ་བ་དང་ལག་རྩལ་བཟང་པོ་ཞིག་ཁོང་དུ་ཆུད་ཚེ། མི་ཚེའི་བཀྲག་མདངས་མངོན་པའི་གར་སྟེགས་ཤིག་འོང་ཐུབ་པ་མ་ཟད། ངལ་རྩོལ་ཁྲོད་གུ་ཡངས་པའི་གནམ་ས་ཞིག་བརྩོན་ཐུབ་ལ་ངལ་རྩོལ་ཁྲོད་རིན་ཐང་མཚོན་པ་དང་། ཉམས་འགྱུར་མངོན་པ། སྤྲོ་སྣང་འཕེལ་བ་བཅས་ཀྱང་འོང་ཐུབ།
ང་ཚོས་ངལ་རྩོལ་ལ་བརྟེན་ནས་དུས་རབས་གསར་པའི་ལེའུ་བརྩམས་ཏེ་གསར་གཏོད་ཁྲོད་མཛེས་སྡུག་ལྡན་པའི་འབྱུང་འགྱུར་གཏོད་དགོས། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཚིག་མཛོད་ནང“ལས་སླ་པོ”ཞེས་པའི་ཐ་སྙད་དེ་མེད། སྒྱུར་བཅོས་དཀའ་ཚེགས་ཆེ་བའི་དུས་སུ་ཐག་གཅོད་དཀའ་བའི་གནད་དོན་སེལ་བ་དང་ཁེ་ཕན་གྱི་འབྲེལ་བ་ཟབ་པའི་འཆིང་རྒྱ་ལས་བསྒྲལ་ཏེ་སྒྱུར་བཅོས་མཐའ་འཁྱོལ་ཇི་ལྟར་བྱེད་དགོས་པ་དང་། “གོ་ལ་ཅན་དུ་འགྱུར་བ་ལས་ལྡོག་པའི”བསམ་བློའི་རླབས་རྒྱུན་ངན་པ་མཆེད་པ་དང་ཉོ་ཚོང་སྲུང་སྐྱོང་རིང་ལུགས་ཀྱི་མགོ་བོ་འབུས་པའི་སྐབས་རང་བརྟེན་གྱི་ཞིབ་འཇུག་གསར་སྤེལ་དང་གསར་གཏོད་ཀྱི་འཇོན་ཐང་མཐོ་རུ་ཇི་ལྟར་གཏོང་དགོས་པ། ཆ་འཕྲིན་ཅན་གསར་བརྗེའི་རླབས་རྒྱུན་ཆེན་པོའི་ཁྲོད་ལོ་རྒྱུས་ཀྱི་གོ་སྐབས་དམ་དུ་བཟུང་ནས་མཆོང་སྐྱོད་ལྟ་བུའི་འཕེལ་རྒྱས་ཇི་ལྟར་ཡོང་བར་བྱེད་དགོས་པ་བཅས་ཀྱི་སྐབས་སུ། གསར་གཏོད་རྣམ་པའི་ངལ་རྩོལ་དང་གསར་སྐྲུན་རྣམ་པའི་ངལ་རྩོལ་དར་སྤེལ་སྔར་བས་གཏོང་དགོས་པ་མ་ཟད། ངལ་རྩོལ་བས་འཐབ་ས་མདུན་མའི་ལག་རྩལ་སློབ་སྦྱོང་དང་ཚད་བརྒལ་གྱི་རྩལ་ནུས་ཁོང་དུ་ཆུད་པར་བྱས་ཏེ་ཤེས་བྱའི་རྣམ་པ་དང་། རྩལ་ནུས་ཀྱི་རྣམ་པ། གསར་གཏོད་རྣམ་པ་བཅས་ཀྱི་ངལ་རྩོལ་བའི་དཔུང་ཁག་ཆེན་པོ་ཞིག་བཏོད་དེ“ཀྲུང་གོའི་ཤེས་རིག་གིས་བཟོས་པ”དང་ཀྲུང་གོའི་གསར་གཏོད་བྱ་བར་ཡིད་ཆེས་དང་གསོན་ཤུགས་གསར་པ་སྣོན་རྒྱུའི་ལྕག་སྐུལ་གཏོང་དགོས། ངལ་རྩོལ་བར་ཕན་པ་ཐོབ་པ་དང་གཟི་བརྗིད་ལོངས་སུ་སྤྱོད་རྒྱུ་ཡོང་བར་བྱ་རྒྱུ་ནི་ངལ་རྩོལ་གསར་གཏོད་ཀྱི་འཇོན་ཐང་འདོན་རྒྱུར་སྐྱོད་དགོས་ངེས་ཀྱི་ལམ་བུ་ཞིག་རེད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“ངལ་རྩོལ་བར་ངོ་སོ་ཐོན་པའི་ངལ་རྩོལ་དང་ཕྱོགས་ཡོངས་ནས་འཕེལ་རྒྱས་ཡོང་གང་ཐུབ་བྱེད་དགོས”པའི་ནན་བཤད་གནང་ཡོད། འདས་པའི་ལོ་གཅིག་རིང་། 《དུས་རབས་གསར་པའི་ཐོན་ལས་བཟོ་པའི་དཔུང་ཁག་འཛུགས་སྐྱོང་དང་སྒྱུར་བཅོས་ཀྱི་ཇུས་གཞི》འཆར་འགོད་བྱས་པ་ནས《ལག་རྩལ་བཟོ་པའི་ཐོབ་ཐང་མཐོ་རུ་གཏོང་རྒྱུའི་སྐོར་གྱི་བསམ་འཆར》བཏོན་ཏེ་ཁེ་སྤོགས་སྤྲོད་པའི་བར་ངལ་རྩོལ་བར་འགན་ལེན་དང་བརྩི་མཐོང་སྔར་བས་ཐོབ་པ་བྱས་ཡོད། ངལ་རྩོལ་དཔེ་བཟང་བའི་སྙིང་སྟོབས་དང་བཟོ་བོའི་སྙིང་སྟོབས་དར་སྤེལ་ཤུགས་ཆེན་བཏང་སྟེ་ངལ་རྩོལ་བའི་བསམ་བློའི་འཁྱེར་སོ་དང་རང་གཤིས་བཟང་པོ་སྐྱོང་སྤེལ་བྱས་ཏེ་སྤྱི་ཚོགས་ཡོངས་སུ་ངལ་རྩོལ་བྱས་ན་གཟི་བརྗིད་དང་། ཤེས་བྱར་བརྩི་མཐོང་། ཤེས་ལྡན་པར་གཙིགས་ཆེན། རླབས་ཆེན་གཏོད་པ་བཅས་ཀྱི་རྣམ་པ་ཞིག་ཆགས་པར་བྱས་ཚེ། གཞི་ནས་གསོན་ཤུགས་མཐའ་དག་ཕན་ཚུན་འགྲན་པ་ལྟར་འཕེལ་བ་དང་སྐྱེ་སྟོབས་ཀྱི་དཔལ་རྒྱས་ཏེ་མི་དམངས་དུང་ཕྱུར་དུ་མའི་ངལ་རྩོལ་གསར་གཏོད་ཀྱི་སྟོབས་ཤུགས་ཆེན་པོ་གཅིག་ཏུ་འགྲིལ་ཐུབ།
ཨེ་མ། ཀྲུང་གོའི་ཕུགས་འདུན། ཨ་ཧོ་ངལ་རྩོལ་བ། སྒྱུར་བཅོས་གསར་པའི་རླབས་རྒྱུན་མཐོན་པོར་འཕྱུར་བ་དང་བརྗིད་ཆེའི་ཕུགས་འདུན་བཟང་པོའི་དམིགས་ཚད་རིང་མིན་མངོན་འགྱུར་ཡོང་བའི་སྐབས། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱས་ཏེ་དཀའ་སྤྱད་ངལ་རྩོལ་དང་འབད་འཐབ་ལྷོད་མེད་ངང་དུས་རབས་གསར་པའི་འོད་སྟོང་འཕྲོ་བའི་མཛེས་རིས་ཤིག་བྲིས་ནས་མི་རིགས་བསྐྱར་དར་གྱི་བརྗིད་ཆེའི་ལེའུ་གསར་པ་ཞིག་རྩོམ་དགོས།


text:
བོན་རྒན་འདིས་སྙན་ངག་ཡག་པོ་བྲིས་འདུག
གངས་རིའི་ཕྱི་རོལ་གྱི་བོན་པོ་ཕལ་ཆེ་ངའི་གྲོགས་པོ་ཡིན། ང་ཚོ་མཇལ་འཛོམས་བྱུང་མ་མྱོང་ཡང་རུང་། ང་ཚོ་ལ་མི་མངོན་མི་གསལ་བའི་མཛའ་བརྩེའི་ཐག་པ་ཞིག་འདུག ང་དང་ཨ་ཁུ་དགེ་ལེགས་ཉི་མའང་ཐག་པ་དེས་སྦྲེལ་ཞིང་བསྡམས་པའི་གྲོགས་པོ་ཡིན། ངེད་གཉིས་མཇལ་མྱོང་མེད་པ་མ་ཟད་དྲ་ལམ་ནས་ཀྱང་ལན་རེ་ལས་ཁ་བརྡ་བྱེད་ཀྱིན་མེད་མོད། ངེད་གཉིས་དྲ་འབྲེལ་བྱུང་མ་ཐག་ནས་ནང་གྲོགས་ལ་གྱུར་ཅིང་། ཁ་སང་ཁོང་གིས་སྙན་དེབ་འདིའི་གླེང་བརྗོད་འབྲི་དགོས་རབས་བཤད་སྐབས་ཀྱང་།“རང་གི་མྱི་ཞིག་གིས་བྲིས་ན་ངའི་སྙན་ངག་ལ་རྒྱུས་ཡོད་རེད་”ཅེས་དང་། “སང་ཉིན་བར་ཏུ་ངེས་པར་འཚག་ཆུགས། ད་དུང་ཞོར་ནས་ཞུས་དག་ཀྱང་ཐོངས་”སོགས་བཀའ་བཀའ་བརྒྱ་མ་ཤ་སྟག་ཆར་བའི་ཚུལ་དུ་ང་ཡི་མགོ་ལ་ཕབ། བཙན་དྲག་ཆེན་པོས་དུས་ཚོད་ཀྱང་གཏན་འབེབ་བྱས་སོང་། ཁས་མི་ལེན་པའི་རང་དབང་མེད་ནའང་དུས་ཚོད་རིང་ཙམ་ཡོད་ན་ཅི་མ་རུང་སྙམ་མོད་བོན་པོའི་བཀའ་ལ་གྱེན་ལྡོག་མེད་པ་འདྲ་བས། ལེགས་སོའི་སྣེ་མོར་ལེགས་སོ་མཐུད་པ་ཡིན།
སྙན་དེབ་འདི་མ་བཀླགས་སྔོན་ལ་ངས་ཅི་ཞིག་འབྲི་ཨང་སྙམ་ནས་སེམས་ཁྲལ་སྐྱེས་མོད། བཀླགས་ནས་མར་སོང་གིན་སོང་གིན་ང་ལ་སྤོབས་པ་ཞིག་བསྩལ་བ་སྟེ། སྙན་དེབ་འདི་ལས་ངས་བོན་པོ་གཞུང་ལུགས་སྨྲ་བ་ཞིག་མཐོང་བ་མ་ཟད། བོན་པོ་ཞིག་གི་ལོ་རྒྱུས་ཀྱི་དྲན་པ་དང་། དད་མོས། གཞུང་ལུགས་ཀྱི་ཟབ་སར་ཞུགས་པའི་སྣང་བརྙན་བཅས་མིག་ལ་མངོན།
ངས་སྙན་ངག་གི་ཟབ་ཚད་ལ་གཞིགས་ནས་ཆེད་དུ་སྦྱར་བའི་བརྡ་ཆད། འབེལ་རྩོམ་སྟེ། རིགས་པའི་རྣམ་གྲངས་མཐའ་ཡས་པའི་གཅུན་པས་སྒྱུ་རྩལ་རྩོམ་རིགས་མང་དག་ཅིག་དེབ་འདིར་མཇལ་བ་དེ་རེད། ངས་རྣམ་ཀུན་སྙན་ངག་ནི་ཚིག་རྒྱན་རྐྱང་བས་སྤྲས་པ་སྟེ། ཚིག་གི་ཤོམ་ཙམ་རྩལ་འདོན་དུ་བྱེད་པའང་མཐའ་གཅིག་དང་། ཚོར་བ་རྐྱང་བ་ཙམ་གང་འདོད་དུ་སྤྲོ་བའང་མཐའ་གཅིག་སྟེ་མཐའ་དེ་གཉིས་ཆིག་རྐྱང་གི་ངོ་བོར་གྱུར་བའི་སྙན་ངག་ནི་ཚིག་ག་ཝུ་བ་དང་། ཚོར་བའི་ཁ་རླངས་འབའ་ཞིག་ལས་སྙན་ངག་ལ་ཟབ་ཞུགས་ཐུབ་མེད་པ་དང་། ཡང་གཅིག་བཤད་ན་དེ་གཉིས་ནི། སྙན་ངག་གི་ལྷན་ཅིག་བྱེད་པའི་རྐྱེན་ལས་ངོ་བོ་ཅན་དུ་བསྐྱེད་པའི་སྙན་ངག་གི་རྒྱུའམ་སྙན་ངག་གི་ཉེར་ལེན་དུ་མི་འོས་པའི་བསམ་ཚུལ་ཞིག་ཡོད་ལ། ཨ་ཁུ་དགེ་ལེགས་ཉི་མས་ཀྱང་དེ་ལྟར་གཟིགས་ཡོད་ཚོད་དེ། དགག་སྒྲུབ་དང་སུན་འབྱིན། གཉུག་མའི་ཆོས་ཉིད་བཅས་པ་འདོན་ཐབས་སུ་ཤ་ཐང་གིས་འབད་དེ་བྲིས་པའི་སྣང་ཚུལ་ཞིག་སྙན་དེབ་འདིའི་མགོ་ནས་མཇུག་བར་ཏུ་མཐོང་གི་འདུག
ད་དུང་སྙན་དེབ་འདི་མགོ་ནས་མར་ཅུང་ཙམ་བཀླགས་པ་ན།བར་ཐག་གངས་རིས་ཆོད་པའི་ཁོང་གི་དགེ་རྒན་རྣམས་དང་།དགོངས་པ་བོན་དབྱིངས་སུ་བསྡུས་པའི་བླ་མ་ཆེན་པོ་འགའ་དང་རྩོམ་པ་པོའི་དབར་གྱི་དད་པ་དང་དམ་ཚིག་གཙང་མའི་གསེར་གྱི་ཐག་སྣེ་ཞིག་མཐོང་བ་དེ་རེད། ཐག་སྣེ་དེ་འགུལ་ཙམ་གཡོ་ཙམ་གྱི་རྗེས་སུ་སྙན་ངག་པའི་སེམས་ཀྱི་འཕྱོ་འཇགས་ཀྱང་འགྲོ་ལྡོག་བྱེད་པ་སྟེ། ཚད་མ་རིག་པའི་བརྡ་སྐད་ཀྱིས་བཤད་ན། ལྡོག་བྱེད་ཀྱི་རྒྱུ་ཁྱད་པར་བའི་འགྲོ་ལྡོག་ཅིག་བྱེད་ཀྱིན་འདུག འདི་ནི་ཆོས་པ་ཚད་ལྡན་ཞིག་གི་བླ་མ་བསྟེན་སྟངས་རེད་ལ། དད་འདུན་དང་མི་གཞིའང་རེད་སྙམ། ལྷག་པར་ནང་བ་སངས་རྒྱས་པ་དང་ནང་པ་གཤེན་རབ་པའི་གཞུང་གཉིས་ཀར། བླ་མ་ངོས་འཛིན་ཐད་ཚིག་རིས་ཚུན་ཆད་ཕལ་ཆེར་འདྲ་བའི་ཤོ་ལོ་ཀ་ཞིག་ཡོད་པ་སྟེ། བོན་གྱི་རིག་འཛིན་འདུས་པ་ཐབས་ཆེན་མཁའ་ཡི་རྒྱུད་ལས།
བླ་མ་མེད་པའི་གོང་རོལ་ནས།།
སངས་རྒྱས་བྱ་བའི་མིང་ཡང་མེད།།
བསྐལ་པ་སྟོང་གི་སངས་རྒྱས་ཀྱང་།།
བླ་མའི་གཟུགས་སུ་བསྟེན་ཏེ་བྱོན།།
དེ་ཕྱིར་བླ་མ་གཙོ་རུ་ཆེ།། ཞེས་གསུངས་པ་བཞིན་ལེགས་ཚོགས་སྐྱིད་སྡུག་མ་ལུས་པའི་སྣ་ཐག་བླ་མར་ཕུལ་བའི་ངང་ཚུལ་གྱི་སྙན་ངག་འདི་དག་ནི་ཆོས་པའི་སྙན་ངག་དང་། དེ་ལྟར་རིགས་ལམ་བརྒྱ་ཕྲག་གི་ལམ་ནས་མངོན་པར་མི་གསལ་བའི་སྒྱུ་རྩལ་གྱི་རྣམ་པ་ཞིག་གིས་འབྲི་རྩོམ་གནང་བ་འདིར་མཚན་ཉིད་རིག་པའི་སྙན་ངག་ཡང་ན་འབེལ་རྩོམ་ཞེས་ཀྱང་འབོད་པར་འདོད། ཁོང་གི་སྙན་ངག་རེ་རེ་བཞིན་བོན་གྱི་གཞུང་ལུགས་ཀྱི་བརྡ་སྐད་ཀྱིས་མེར་བ། ཆོས་པ་ཞིག་གིས་ཆེས་མཐོ་བའི་དམིགས་འབེན་ལ་རེ་བ་དང་ཆེས་གཉོམ་ཆུང་བའི་གུས་ཆུང་གི་རྣམ་ཅན་དུ་འཚོ་བ་ཚུན་ཆད་ཏིལ་ལ་ཏིལ་མར་གྱིས་ཚུལ་དུ་ཡོད་པ་ནི་དེབ་ཆུང་འདིའི་ཧ་ཅང་ཉམས་དགའ་བའི་རྣམ་པ་ཡིན་པ་མ་ཟད། བོན་རྒན་འདིའི་མི་གཞིའི་མཛེས་སྡུག་ཀྱང་ཡིན་ཏེ། དཔེར་ན། ཁོང་ཆུང་དུས་ནས་བསྐྱངས་པའི་དགེ་རྒན་ལ་ཕུལ་བའི་སྙན་ངག་ཅིག་ནང་། སྒོ་བཞི་མཛོད་ལྔ་རྒྱ་མཚོའི་ཕ་མཐའ་ལ། །
ལེགས་པར་རྐྱལ་བའི་རྩལ་ཤུགས་རྫོགས་མིན་ཡང་། །
དཔལ་ལྡན་སྨན་རིའི་མཁན་སློབ་གསེར་ཞལ་མཆོག །
མཇལ་བའི་སྐལ་བཟང་ཆུད་ཟོས་མ་སོང་ཙམ། །ཞེས་པ་ལྟ་བུའི་ཟབ་བརླིང་དོན་འདྲིལ་གྱི་སྙན་ཚིག་ཤ་སྟག་གིས་དེབ་འདིའི་ལྷུ་ལག་གྲུབ་ཡོད་པས་སོ། །
བརྗོད་བྱ་ཤེས་རབ་དང་བསམ་བློའི་ཉིང་བཅུད་ཡིན་པ་ཙམ་གྱིས་སྙན་ངག་མཆོག་ཏུ་གྱུར་བ་མ་ཡིན་ཏེ། སྙན་ངག་གི་དྲན་པའམ་སྙན་ངག་གི་བླ་ནི་ཚད་མེད་པའི་དྲི་བ་དང་འཕྲོ་འདུ་སྟོང་ཕྲག་འགྱུ་བའི་ཐབས་རྩལ་ལམ་སྒྱུ་རྩལ་འགུག་གཞུག་ཞུ་རྒྱུ་ཉིན་ཡིན་པས། བརྗོད་བྱ་ཆིག་རྐྱང་བ་གཅིག་མིང་བཟུང་དོན་བཟུང་གིས་བྲིས་ན། སྒྱུ་རྩལ་གྱི་ཀློང་ཁམས་ཡངས་པོར་ཞུགས་མི་ཐུབ་ལ།བརྗོད་པ་རྩལ་འདོན་གྱིས་ཡུལ་གཅིག་ཇི་ལྟར་གླེང་ཡང་དཔྱད་རྩོམ་ཡག་པོ་ཞིག་ལས་བརྒལ་མི་ཐུབ་པར་འདོད། དེ་ཡང་ཡིན་ཏེ། བརྗོད་གཞི་གཅིག་གི་སྟེང་དུ་བརྗོད་བྱ་སྣ་མང་སྤུངས་མི་ཐུབ་པས་བརྗོད་བྱ་ཁྱབ་ཆུང་བ་དང་ལྷག་པར་རིགས་ལམ་གྱི་འཕྲོ་འདུ་ཇི་ལྟར་བྱས་ཀྱང་ཆོས་ཅན་གཅིག་ལས་བརྒལ་མི་ཐུབ་པས་རྣམ་རྟོག་གི་ཁམས་གུ་དོགས་པར་བྱས་པས་སོ། །ཚིག་གི་བཅད་རྒྱ་དང་ཤད་རྒྱ་ཙམ་གྱིས་ཀྱང་རྣམ་རྟོག་གི་འཕྲོ་བ་རང་དབང་བར་འགོག་པར་སྨྲ་བས་ན་བརྗོད་བྱའི་རྒྱ་ནི་རྣམ་རྟོག་གི་རྒྱ་ཆེ་ཤོས་དེ་ཅི་ལ་མིན།
ཡིན་ནའང་། བཙུན་པ་ཁོང་རིགས་ལམ་མཐའ་ཡས་པས་བརྗོད་བྱ་གཅིག་ཤ་འཐག་རུས་འཐག་བྱེད་པའི་བོད་ཀྱི་རིགས་པ་སྨྲ་བ་སྤྱི་ཡི་བྱེད་ལུགས་ལས་ཀྱང་ཐོད་བརྒལ་བྱས་ཡོད་དེ། ཁོང་གི་སྙན་ངག་ >དང་ >ལྟ་བུས་རྣམ་རྟོག་དང་དྲན་རིག་མཐའ་མེད་དུ་འཕྱོ་བའི་དྲི་རྟགས་ཀྱི་ཀློང་ཆེན་པོ་ཞིག་ནས་ང་ཚོ་ལ་འཛིན་བཟུང་ཅི་ཡང་མེད་པའི་སྟོང་བའི་དེ་ཉིད་ཅིག་སྟོན་པས་སོ། །
ཁོང་ནི་འདུས་བྱས་སོ་ན་མེད་པ་དང་འཁོར་བར་སྙིང་བོ་མེད་པའི་ཆོས་ལུགས་ཀྱི་ལྟ་བ་ཆིག་རྐྱང་བ་ཅན་ཞིག་ཀྱང་མིན་པར་འདོད་དེ། ཁོང་གི་སྙན་ངག་མང་དག་ཅིག་ལོ་རྒྱུས་ཀྱི་དྲན་པ་དང་སྦྲེལ་ཞིང་། དེ་ཡང་ཕྱོགས་གཅིག་ལ་ཟགས་པའི་ལོ་རྒྱུས་ཀྱི་སྡུག་སྨྲེ་ལས་རིང་དུ་འདས་པ་སྟེ། བོད་ཁ་བ་ཅན་གྱི་སྣོད་བཅུད་དར་རྒུད་ལས་བསླངས་པའི་ལོ་རྒྱུས་ཀྱི་དྲན་པ་དང་ད་ལྟའི་ཤེས་རབ། མ་འོངས་པར་ཡིད་ཆེས་པར་གསལ་བའི་སྙན་ཚིག་ >དང་ > >སོགས་དང་། ལོ་རྒྱུས་ཀྱི་དྲན་པ་སྲོང་བོར་སྨྲ་བ་སྲོག་ཏུ་བྱས་ཏེ་འཆར་ཡན་གྱི་གཤོག་ཟུང་རིང་དུ་བརྐྱངས་པའི་སྙན་ཚིག་ >དང་ >སོགས་དང་། ཚུར་སྣང་མཛེས་སྡུག་གི་ཆོ་འཕྲུལ་ལ་ཡ་ལན་མ་ཐུབ་པའི་སྙན་ཚིག་ >སོགས་ཀྱིས་ཆོས་པའི་རྒྱ་དང་རིགས་ལམ་གྱི་རྒྱ་མ་ལུས་ཚལ་བར་གཏོར་བའི་སྟག་ཤར་ར་ཞིག་སྣང་བ་འདིའང་མཐར་དེད་ན་བླ་མ་ལ་སྣ་ཐག་སྣ་གཅུ་མཉམ་དུ་ཕུལ་བའི་བོན་རྒན་དེ་ཉིད་ཡིན་ནོ། །
སྙན་ངག་ནི་རྣམ་རྟོག་གི་འཆར་སྒོ་དང་བསྟུན་ནས་ཚིག་གི་སྡེབ་སྦྱོར་ལེགས་པོ་སྤེལ་ཏེ། ཚོར་བའི་འཕར་འགྲོས་ལྟར་དབྱངས་སུ་གྱེར་ཆོག་པ་ཞིག་ཀྱང་ཡིན་དགོས་མོད། ཁོང་གི་སྙན་ཚིག་དག་ཀྱང་དབྱངས་ཚིག་གཉིས་ཀ་མཉམ་དུ་གཏུབ་པའི་བོད་ཀྱི་ཚིགས་བཅད་སྤྱི་ལྟར་དབྱངས་བཅད་ཀྱི་ཚེར་རྒྱ་ཆེན་པོའི་འགག་སྒོ་ལས་ཐར་མི་འདུག རྒྱུ་རྐྱེན་དེའི་ཕྱིར་ན། ཁོང་གི་སྙན་ངག་དག་ཀྱང་རྔ་སྦུབ་མཉམ་དུ་འདོན་པ་དང་ཨ་ལ་རོགས་ལོ་ཞེས་ལེན་རྒྱུ་མིན་ཕྱིར། གྱེར་ཞེས་པའི་ཐ་སྙད་འདིའི་འཇུག་ཡུལ་དུ་མི་འོས་པ་འདྲ།
ད་དུང་བོད་ཀྱི་སྲོལ་རྒྱུན་སྙན་ངག་སྤྱི་ཡི་ཐབས་རྩལ་བརྗོད་པ་གཙོར་འདོན་ཅན་ཏེ། གནས་ལུགས་བརྗོད་པ་དང་། སྒྲོ་བཏགས་ནས་བརྗོད་པ། འཆར་ཡན་སྤྲོས་ནས་བརྗོད་པ། དཔེ་བཀོད་ནས་བརྗོད་པ་ཅན་ལས་ཚིག་ངོས་ནས་མཚོན་པ་ཅན་གྱི་ཐབས་རྩལ་དང་འཆར་ཡན་དང་དངོས་ཚུལ་ངོ་བོ་དབྱེར་མེད་རོ་གཅིག་པའི་སྣང་ཚུལ་དུ་བྲིས་པ་ཞིག་མཐོང་ཡུལ་དུ་མ་མངོན་པས། ངོས་འདི་ནི་སྙན་དེབ་འདིའི་སྟོང་ཆར་གྱུར་པའི་ངོས་དེའང་ཨེ་ཡིན་སྙམ།
མཐར་གླེང་བརྗོད་ཀྱི་ཚུགས་ཀ་འདིའང་གྲོགས་པོ་ཁོང་གི་དུས་བཅད་བཀའ་རྒྱ་བཞིན་མ་འགྲུབ་པ་ལ་དགོངས་གསོལ་དང་ལྷན།སློབ་གཉེར་བ་ཁོང་གི་ལེགས་ཚོགས་རྣམ་དཀར་གྱི་བྱ་བ་འཕེལ་ཞིང་སྒྱུ་རྩལ་སྙན་ཚིག་གི་རླབས་ཕྲེང་དགུང་དུ་སྐྱོམ་པའི་སྨོན་འདུན་སྙིང་ནས་ཞུ།
བོན་རྒྱ་བསྟན་འཛིན་རབ་རྒྱས་སམ་ཤེད་བུས་སྤྱི་ལོ་ ༢༠༡༧ ཟླ་༡༠ ཚེས་༢༤ ཉིན། ཧྥ་རན་སི་ནས།
912 total views, 2 views today


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཉེ་སྔོན། ཞིང་ཆེན་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཚོགས་ཀྱིས། ་རྒྱལ་ཡོངས་འཐུས་མི་ཚོགས་ཆེན་གྱི་ཧྲིན་ཀྲིན་གསོ་སྦྱོང་རྟེན་གཞི་ནས་ཞིང་ཆེན་མི་དམངས་འཐུས་མི་ཚོགས་ཆེན་སྐབས་བཅུ་གསུམ་པའི་འཐུས་མིའི་གསོ་སྦྱོང་ཐེངས་དང་པོ་བསྡུས་པ་རེད། ཞིང་ཆེན་དམངས་འཐུས་ཚོགས་ཆེན་གྱི་ཏང་ཙུའུ་ཧྲུའུ་ཅི་གཞོན་པ་དང་ཀྲུའུ་རེན་གཞོན་པ་མཱ་བེ་གསོ་སྦྱོང་ནང་ཞུགས་པ་དང་། ཞིང་ཆེན་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཚོགས་ཀྱི་ཏང་ཙུའུ་ཧྲུའུ་ཅི་གཞོན་པ་དང་། ཀྲུའུ་རེན་གཞོན་པ་ཀའོ་ཧྭ་གསོ་སྦྱོང་ཁྲོད་ཞུགས་པ་མ་ཟད་གཏམ་བཤད་གནང་། ཞིང་ཆེན་དམངས་འཐུས་ཚོགས་ཆེན་གྱི་འཐུས་མི100ལྷག་གསོ་སྦྱོང་ནང་ཞུགས་པ་རེད།
འཐུས་མི་རྣམས་ཀྱིས་མཐའ་གཅིག་ཏུ་བསམ་པར། ཐེངས་འདིའི་གསོ་སྦྱོང་གི་གཞི་ཁྱོན་ཆེ་ལ། ནང་དོན་ཟབ་པ། རྣམ་པ་བཟང་བ། དགེ་རྒན་བཟང་བ། སྒྲིག་ཁྲིམས་ནན་མོ་ཡིན་པ། སློབ་མའི་རྣམ་འགྱུར་བཟང་བ། གླེང་མོལ་གཏིང་ཟབ་པ། གྲུབ་འབྲས་ཧ་ཅང་ཆེན་པོ་ཐོབ་པས། གཅིག་རྗེས་གཉིས་མཐུད་ངང་བཤད་རྒྱུར། ཆབ་སྲིད་གཞུང་ལུགས་དང་། རྩ་ཁྲིམས་དང་བཅའ་ཁྲིམས། དེ་བཞིན་འཐུས་མིའི་ལས་སྒོའི་ཤེས་བྱའི་སློབ་སྦྱོང་སོགས་ལ་ཤུགས་བསྣན་ཏེ། འཐུས་མིའི་འདུ་ཤེས་ཇེ་ཟབ་ཏུ་གཏོང་བ་དང་། འགན་འཁྲིའི་ནུས་པ་མཐོར་འདེགས་སུ་གཏོང་བ། འཐུས་མིའི་ནུས་པ་གཙོ་བོ་འདོན་པ་དང་། ཁྱོན་ཡོངས་ལ་ཞབས་འདེགས་བྱེད་པ། རང་རྟོགས་ངང་ལས་དོན་ཁག་བསྒྲུབ་སྟེ། དུས་རབས་གསར་པའི་མཚོ་སྔོན་གསར་པ་བསྐྲུན་པའི་གོམ་སྟབས་སྙེག་ཅི་ཐུབ་བྱ་རྒྱུ།
ཀའོ་ཧྭ་ཡིས་འགོ་ཚུགས་མཛད་སྒོའི་སྟེང་བསྟན་དོན། དམངས་འཐུས་ཚོགས་ཆེན་གྱི་འཐུས་མིའི་ལས་འགན་ནི་གཟི་བརྗིད་ལྡན་པ་དང་།འགན་འཁྲི་ཧ་ཅང་ལྗིད་པོ་ཡོད། བློ་མཐུན་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློའི་ཁྲིད་སྟོན་འོག “འདུ་ཤེས་བཞི”བརྟན་པོ་འཛུགས་པ་དང་། “ཡིད་ཆེས་བཞི”ལ་རྐང་བཙུགས་ཏེ། རྩ་ཁྲིམས་དང་བཅའ་ཁྲིམས་ཁྲིམས་སྲོལ་ལ་སློབ་སྦྱོང་ཡག་པོ་བྱེད་པ་དང་། རྩ་ཁྲིམས་ལག་བསྟར་ནན་མོ་བྱས་ནས། ཁྲིམས་ལྟར་འགན་འཁྲི་བསྒྲུབ་པའི་ནུས་པ་དང་ཆུ་ཚད་མཐོར་འདེགས་སུ་བཏང་སྟེ། ལས་འགན་ཁག་ནན་གྱིས་བསྒྲུབ་རྒྱུ་ཟེར།
ཀའོ་ཧྭ་ཡིས་ནན་གྱིས་བསྟན་དོན། ཞིང་ཆེན་ཡོངས་ཀྱི་ལས་དོན་ཁྱོན་ཡོངས་ལ་གཞིགས་ཏེ། ཞིང་ཆེན་ཏང་ཨུའི་འཐབ་ཇུས་བཀོད་སྒྲིག་ལག་བསྟར་གཏིང་ཟབ་བྱེད་པ་དང་། ལས་དོན་ཁག་ནན་གྱིས་བསྒྲུབ་ནས། འབྱོར་ཕྱུག་དཔལ་ཡོན་དར་ཞིང་ཞི་མཐུན་མཛེས་སྡུག་ལྡན་པའི་མཚོ་སྔོན་གསར་པ་བསྐྲུན་པར་བྱས་རྗེས་གསར་པ་འཇོག་དགོས་ཟེར།
ལོ་ཙཱ་བ། ཀླུ་མོ།


text: ཧོང་ཀོང་གི་དམངས་གཙོ་དོན་གཉེར་བ་རྣམས་ཀྱིས། གཞུང་ལ་ངོ་རྒོལ་ སྐད་འབོད་ཀྱི་ལས་འགུལ་སྤེལ་ཏེ་ཟླ་བ་གཉིས་ཀྱི་མཇུག་ཏུ། ངོ་རྒོལ་གྱི་ལས་ འགུལ་དེ་དག་མཚམས་འཇོག་བྱེད་དགོས་པའི་གཞུང་གི་བཀའ་བཀོད་ལ་བརྩི་ མེད་བྱས་ཏེ། གཞུང་གི་དབུས་ལས་ཁུངས་ཁག་གི་མཐའ་བཞི་བསྐོར་ཐབས་ཀྱི་ འབད་བརྩོན་བྱེད་པའི་སྐབས་སུ། དམངས་གཙོ་དོན་དུ་གཉེར་མཁན་ངོ་རྒོལ་བ་ རྣམས་དང་ཉེན་རྟོག་པ་འཁྲུག་འཛིངས་བྱུང་བ་དང་། མི་ཚོགས་ཀྱིས། “གཞུང་གི་དབུས་ལས་ཁུངས་ཀྱི་མཐའ་བཞི་བསྐོར་ཏེ། འགྲོ་ལམ་སྒོ་ཕྱེས་” ཞེས་པའི་འབོད་ཚིག་སྒྲོག་བཞིན་པའི་སྐབས། མི་བརྒྱ་ ཕྲག་མང་པོས། འཛམ་གླིང་གི་ནང་ནས་ས་ཁང་གི་རིན་གོང་ཆེ་ཤོས་ཡིན་པའི་ ཧོང་ཀོང་གྲོང་ཁྱེར་གྱི་ཚོང་འབྲེལ་ལྟེ་གནས་ཀྱི་ཉེ་འགྲམ་ Admiralty ས་གནས་སུ་་ཡོད་པའི་གཞུང་གི་ལས་ཁུངས་ཁག་གི་ཕྱོགས་སུ་བསྐྱོད་ཐབས་བྱེད་པའི་སྐབས། ཉེན་རྟོག་པས་མིག་ཚ་བྱེད་ཀྱི་ཆུ་གཏོར་ཏེ། ངོ་རྒོལ་བ་རྣམས་འཐོར་ ཞིག་ཏུ་འགྲོ་ཐབས་བྱས་པ་མ་ཟད། ངོ་རྒོལ་བ་གཉིས་ཀྱི་ལག་པ་འགྱིག་ ཐག་གིས་བསྡམས་ཏེ་འཛིན་བཟུང་བྱས་པ་དེའི་གོང་དུ། ཁོང་གཉིས། ཉེན་རྟོག་པས་ས་ལ་འདྲུད་པ་སོགས་བྱས་པའི་རྐྱེན་གྱིས་ཕན་ཚུན་འཁྲུག་ འཛིངས་ཤོར་ཡོད་པ་རེད།


text:
བྱང་ཀོ་རི་ཡའི་ནང་དབང་པོ་སྐྱོན་ཅན་གྱི་ཕྲུ་གུ་སྐྱེས་མ་ཐག་ཕ་མས་གསོད་པའམ་ཡང་ན་སྲིད་གཞུང་གིས་གསང་བའི་སྨན་ཁང་ཞིག་ཏུ་འཁྱེར་ཕྱིན་ཏེ་ཚོད་ལྟ་བྱེད་སྤྱད་དུ་བེད་སྤྱོད་གཏོང་བཞིན་ཡོད་འདུག
དེ་རིང་ཏ་ཇི་ཡན་རྒྱ་ཡིག་དྲ་བའི་ཐོག་གནས་ཚུལ་ཐོན་པ་ལྟར་ན། བྱང་ཀོ་རི་ཡའི་འགྲོ་བ་མིའི་ཐོབ་ཐང་གི་གནས་སྟངས་རྟོག་ཞིབ་ལྟེ་གནས་(Database Centre for North Korean Human Rights,NKDB)ཀྱིས། བྱང་ཀོ་རི་ཡ་ནས་ཕྱི་རྒྱལ་དུ་བྲོས་བྱོལ་ཕྱིན་པའི་མི་ ༡༠༠ ལ་ཆེད་དམིགས་བཅར་འདྲི་བྱས་ཏེ་སྙན་ཐོ་ཞིག་བཏོན་ཡོད་པའི་ནང་། བྱང་ཀོ་རི་ཡའི་ནང་སྐྱེས་པའི་དབང་པོ་སྐྱོན་ཅན་གྱི་ཕྲུ་གུ་མང་ཆེ་བ་ཞིག་སྲིད་གཞུང་གིས་བཙན་འཕྲོག་བྱས་ཏེ། ༼གྱ་གསུམ་སྨན་ཁང༽ཞེས་པའི་གསང་བའི་སྨན་ཁང་ཞིག་ཏུ་འཁྱེར་ཕྱིན་ཏེ་ཚོད་ལྟའི་དངོས་པོ་ཞིག་ཏུ་བེད་སྤྱོད་གཏོང་བཞིན་ཡོད་སྐོར་བསྒྲགས་འདུག
ཆེད་དམིགས་བཅར་འདྲི་བྱེད་སའི་མི་ཞིག་གིས། ཕྱི་ལོ་ ༢༠༡༢ ལོར་བྱང་ཀོ་རི་ཡའི་སྨན་ཁང་ཞིག་གི་ལས་མིར་བུ་མཚེ་མ་ཞིག་སྐྱེས་ཡོད་པ་དང་། བུ་གཉིས་སྐྱེས་དུས་ནས་ངོ་གདོང་རྒྱུན་ལྡན་མིན་པ་དང་། ཕ་མ་གཉིས་ལ་ཕྲུ་གུ་གཉིས་གསོ་སྐྱོང་བྱེད་པའི་རེ་འདོད་ཡོད་ཀྱང་། མཐའ་མར་ཕྲུ་གུ་གཉིས་མིའི་ལུས་ཁམས་ཚོད་ལྟ་ཁང་ཞིག་ཏུ་བསྐྱལ་ཡོད་སྐོར་བརྗོད་ཡོད་པ་རེད།
གནས་ཚུལ་དེའི་ནང་བརྗོད་པ་ལྟར་ན། དབང་པོ་སྐྱོན་ཅན་ཡིན་པའི་ཕྲུ་གུ་རྣམས་སྐྱེས་མ་ཐག་སྤྱི་བཏང་གི་ཚོད་ལྟ་ཁང་དང་། ཡང་ན་གྱ་གསུམ་སྨན་ཁང་ཟེར་བའི་གསང་བའི་སྨན་ཁང་དེའི་ནང་འཁྱེར་ཕྱིན་ཏེ་ཚོད་ལྟ་རུ་བེད་སྤྱོད་གཏོང་བཞིན་ཡོད་པ་དང་། གྱ་གསུམ་སྨན་ཁང་ཞེས་པ་དེ་ནི་མི་ལུས་འདྲ་མིན་ལ་ཆེད་དུ་ཚོད་ལྟ་བྱེད་ས་ཞིག་ཡིན་ཞིང་། གྱ་གསུམ་སྨན་ཁང་ཟེར་བའི་མིང་དེ་བྱང་ཀོ་རི་ཡའི་མི་མང་ཆེ་བས་གོ་ཐོས་བྱུང་ཡོད་ཀྱང་། ས་གནས་གང་ཞིག་ཏུ་ཡོད་མེད་སུ་གཅིག་གིས་ཀྱང་ཤེས་ཀྱི་མེད་པ་རེད།
ཡང་འགྲོ་བ་མིའི་ཐོབ་ཐང་རྟོག་ཞིབ་ལྟེ་གནས་དེས། བྱང་ཀོ་རི་ཡའི་ནང་དབང་པོ་སྐྱོན་ཅན་གྱི་ཕྲུ་གུ་སྐྱེས་ན་ཕ་མས་གསོད་པ་དེའང་རྒྱུན་ལྡན་གྱི་སྣང་ཚུལ་ཞིག་ཏུ་གྱུར་ཡོད་པ་དང་། ཕ་མ་ཚོས་རང་གི་བྱིས་པ་གསོད་ཀྱི་ཡོད་པའི་ཡ་ང་བའི་གནས་ཚུལ་དེའི་འབྱུང་རྩ་ནི། དྲག་པོའི་དབང་ཆ་གཅིག་སྡུད་པ་ཁེམ་ཇོང་ཨན་གཞུང་གིས་འཛམ་གླིང་མི་མང་ལ་བྱང་ཀོ་རི་ཡ་མཐོང་དུ་འཇུག་འདོད་མེད་པ་དང་། ལྷག་པར་དུ་རྒྱལ་ས་ཕིང་ཡཱང་ (Pyongyang) ཁུལ་ནས་དབང་པོ་སྐྱོན་ཅན་མཐོང་དུ་འཇུག་འདོད་མེད་པའི་རྐྱེན་གྱིས་ཡིན་སྐོར་དང་། ཁེམ་ཇོང་ཨན་གྱི་དྲག་པོའི་དབང་བསྒྱུར་འོག་དབང་པོ་སྐྱོན་ཅན་རྣམས་ལ་འཚོ་གནས་ཀྱི་གོ་སྐབས་ཧ་ལམ་ཡོད་མི་སྲིད་པ་དང་། ཁོང་ཚོ་སྐྱེས་མ་ཐག་ནས་གསོད་པའམ་ཡང་ན་གསང་བའི་སྨན་ཁང་དུ་འཁྱེར་ཕྱིན་ནས་འཇིག་རྟེན་གྱི་འཚོ་བ་དང་ཁ་བྲལ་ཤིང་། ཉིན་མོའི་འོད་སྣང་མཐོང་དུ་མེད་པར་གསོ་རིག་གི་ཚོད་ལྟའི་དངོས་པོ་ཞིག་ཏུ་འགྱུར་གྱི་ཡོད་སྐོར་བསྒྲགས་འདུག
ཕྱི་ལོ་ ༢༠༠༩ ལོར་འཛམ་གླིང་མཉམ་འབྲེལ་རྒྱལ་ཚོགས་ཀྱིས་བྱང་ཀོ་རི་ཡའི་འགྲོ་བ་མིའི་ཐོབ་ཐང་སྐོར་ལ་ཞིབ་འཇུག་སྙན་ཐོ་བཏོན་པ་དང་སྦྲགས། བྱང་ཀོ་རི་ཡའི་རྩ་ཁྲིམས་དོན་ཚན་ ༡༦༧ པའི་འགྲོ་བ་མིའི་ཐོབ་ཐང་གི་གནས་སྟངས་སྐོར་ལེགས་བཅོས་དགོས་པའི་རེ་འདུན་བཏོན་ཡོད་ཀྱང་། བྱང་ཀོ་རི་ཡའི་འགྲོ་བ་མིའི་ཐོབ་ཐང་རྟོག་ཞིབ་ལྟེ་གནས་དེས་མཉམ་འབྲེལ་རྒྱལ་ཚོགས་ཀྱི་སྙན་ཐོ་དང་རེ་འདུན་གྱིས་རྒྱལ་ཁབ་དེའི་ནང་གི་འགྲོ་བ་མིའི་ཐོབ་ཐང་ལེགས་བཅོས་ལ་སྐུལ་འདེད་ཀྱི་ནུས་པ་ཐོན་མེད་སྐོར་བརྗོད་ཡོད་པ་རེད།
ཡང་ཕྱི་ལོ་ ༢༠༠༤ ལོར་མཉམ་འབྲེལ་རྒྱལ་ནས་བྱང་ཀོ་རི་ཡའི་ནང་གི་འགྲོ་བ་མིའི་ཐོབ་ཐང་སྐོར་ལ་དམིགས་བསལ་རྟོག་ཞིབ་པ་ཞིག་ཆེད་གཏོང་བྱ་རྒྱུ་གཏན་འབེབས་བྱུང་ཡོད་ཀྱང་། བྱང་ཀོ་རི་ཡ་གཞུང་གིས་རྒྱལ་ནང་དུ་རྟོག་ཞིབ་མི་སྣ་འཛུལ་བར་ཆོག་མཆན་སྤྲད་མེད་པ་རེད། འདི་ལོའི་ཕྱི་ཟླ་ ༥ པའི་ནང་ཐོག་དང་པོར་ཆོག་མཆན་ཐོབ་ཏེ་ཟླ་དེའི་ཚེས་ ༣ ནས་ ༨ བར་འཛམ་གླིང་མཉམ་འབྲེལ་རྒྱལ་ཚོགས་དབང་པོ་སྐྱོན་ཅན་རྟོག་ཞིབ་ཆེད་གཏོང་མི་སྣ་ལྕམ་ཨཱ་ཆི་ནཱ་ལགས་བྱང་ཀོ་རི་ཡའི་ནང་དངོས་སུ་ཕེབས་ཏེ། ཡུལ་དེའི་དབང་པོ་སྐྱོན་ཅན་གྱི་འགྲོ་བ་མིའི་ཐོབ་ཐང་གི་གནས་སྟངས་སྐོར་ལ་ཞིབ་འཇུག་གནང་ཡོད་འདུག
ཕྱི་ལོ་ ༢༠༡༤ ལོར་མཉམ་འབྲེལ་རྒྱལ་ཚོགས་འགྲོ་བ་མིའི་ཐོབ་ཐང་ལྷན་ཚོགས་ནས་གནོད་འཚེ་ཐེབས་མཁན་དང་དཔང་མི་བཅས་ཀྱི་སྐད་ཆ་གཞིར་བཞག་གིས་སྙན་ཐོ་ཞིག་བཏོན་ཏེ། བྱང་ཀོ་རི་ཡ་གཞུང་གི་གདུག་རྩུབ་ཆེ་བའི་སྲིད་བྱུས་འོག་ཉེས་མེད་མི་མང་དམར་གསོད་དང་བྲན་གཡོག་ཏུ་བཀོལ་བ། བཀག་སྡོམ་མནར་གཅོད་གཏོང་བ། བཙན་གཡེམ་དང་བཙན་དབང་མངལ་འདེད་སོགས་ཀྱི་གནད་དོན་རིགས་ཐེར་འདོན་བྱས་ཡོད་པ་དང་བསྟུན། རྒྱལ་ཚོགས་ཀྱི་ཚོགས་ཞུགས་རྒྱལ་ཁབ་ཁག་ནས་གྲོས་ཆོད་ཅིག་བཞག་སྟེ། བྱང་ཀོ་རི་ཡའི་མགོ་འཁྲིད་ཁེམ་ཇོང་ཨན་དང་མཐོ་རིམ་མགོ་འཁྲིད་ཚོའི་འགྲོ་བ་མིའི་རིགས་དམར་གསོད་མནར་གཅོད་ཀྱི་ནག་ཉེས་རྒྱལ་སྤྱིའི་ཉེས་དོན་ཁྲིམས་ཁང་དུ་ཞུ་གཏུག་བྱས་ཏེ་ཁྲིམས་བཤེར་བྱེད་དུ་འཇུག་དགོས་པའི་སྐུལ་མ་བྱས་ཡོད་ཀྱང་། བྱང་ཀོ་རི་ཡ་གཞུང་ནས་ཞིབ་འཇུག་གི་གྲུབ་དོན་དེར་དགག་པ་ཤུགས་ཆེན་བརྒྱབ་པ་མ་ཟད། བྱང་ཀོ་རི་ཡའི་མཐུན་གྲོགས་རྒྱལ་ཁབ་རྒྱ་ནག་དང་ཨུ་རུ་སུས་ཐོག་མཐའ་བར་གསུམ་དུ་བྱང་ཀོ་རི་ཡའི་མགོ་འཁྲིད་རྒྱལ་སྤྱིའི་ཉེས་དོན་ཁྲིམས་ཁང་དུ་སྐྱེལ་རྒྱུར་བཀག་འགོག་བྱེད་བཞིན་ཡོད་འདུག
གསར་འགོད་པ། པདྨ་མཚོ།


text:
འཕྲིན་གསར་སྡེ་ཚན།
ཕྱི་ལོ་ ༢༠༡༠ ཟླ་ ༩ ཚེས་ ༢ ཉིན་རྒྱ་གར་ལྷོ་ཕྱོགས་སྦེལ་ཀོབ་སེར་བྱེས་མཁས་སྙན་གྲྭ་ཚང་གི་ཆོས་རའི་མདུན་ཐང་དུ་བཙན་བྱོལ་བོད་མིའི་མང་གཙོ་དབུ་བརྙེས་ནས་མི་ལོ་ཧྲིལ་པོ་ ༥༠ འཁོར་བའི་དུས་ཆེན་མཛད་སྒོ་གཟབ་རྒྱས་ངང་སྲུང་བརྩི་ཞུས་ཡོད། དེ་ཉིན་གྱི་སྔ་དྲོ་ཆུ་ཚོད་ ༨ ཐོག་བཙན་
།སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་འདི་ལོ་འཛམ་གླིང་ས་ཕྱོགས་གང་སར་ཆུ་ལོག་དང་རང་བྱུང་གི་གོད་ཆགས་བྱུང་བ་རྣམས་ལ་སེམས་གསོའི་གསུང་འཕྲིན་སྩལ་བ། རྒྱ་གར་དང་པ་ཀི་སི་ཐན་ནང་ཆུ་ལོག་གི་རྐྱེན་པས་མི་རྒྱུ་གཉིས་ལ་གྱོང་
རྒྱ་ནག་གི་རྩོམ་པ་པོ་གྲགས་ཅན་སྐུ་ཞབས་ཝང་ལི་ཞུང་བརྒྱུད་རྒྱ་རིགས་མི་གྲངས་ ༡༥༥༨ ཀྱིས་ྋགོང་ས་མཆོག་ལ་དྲི་བ་ ༣༡༧ ཕུལ་ཡོད། དྲི་བ་དེ་དག་ལ་འདེམ་ཤོག་བླུགས་མཁན་མི་གྲངས་ ༡༡༧༠༥ བྱུང་འདུག་པ་དང་། དེ་དག་གི་ནང་ནས་དོ་སྣང་ཆེ་ཤོས་བྱེད་པའི་གལ་གནད་ཅན་གྱི་དྲི་བ་བཅུ་ལ་ཕྱི་ཟླ་
འདི་ཟླའི་ཚེས་ ༢༡ ཉིན་ལ་དྭགས་ནུབ་རའི་བསམ་དགོན་བྱམས་བརྩེ་ཐོས་བསམ་གླིང་དགོན་པར་དགའ་ལྡན་ཁྲི་རིན་པོ་ཆེས་ཕེབས་བསུའི་མཛད་སྒོ་གཟབ་རྒྱས་ཞུས་ཏེ་ྋགོང་ས་ྋསྐྱབས་མགོན་ཆེན་པོ་མཆོག་དགོན་པའི་ཚོགས་ཁང་གི་བཞུགས་ཁྲི་རིན་པོ་ཆེར་ྋཞབས་སོར་འཁོད་པ་དང་།
ཕྱི་ལོ་ ༢༠༡༡ ཟླ་ ༧ ཚེས་ ༡༦ རེས་གཟའ་སྤེན་པ། ཝ་ཤིན་ཊོན་གྱི་སྔ་དྲོའི་ཆུ་ཚོད་ ༡༡ སྐར་ ༣༥ སྟེང༌ཨ་རིའི་སྲིད་འཛིན་སྐུ་ཞབས་བྷ་རཀ་ཨོ་བྷ་མ་མཆོག་གིས་ྋགོང་ས་ྋསྐྱབས་མགོན་ཆེན་པོ་མཆོག་ཕོ་བྲང་དཀར་པོར་གདན་ཞུ་གནང་སྟེ་མཇལ་འཕྲད་དུས་ཡུན་སྐར་མ་ ༤༥ ཙམ་གནང་བ་དེ་སྐབས་སྲིད་འཛིན་
ཕྱི་ལོ་ ༢༠༡༠ ཟླ་ ༦ ཚེས་ ༡༥ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ལ་རྡ་ས་ཐེག་ཆེན་ཆོས་གླིང་གཙུག་ལག་ཁང་གསུང་ཆོས་རར་བོད་ཧིན་མཛའ་འབྲེལ་ཚོགས་པས་གཙོས་ས་གནས་ཡུལ་མིའི་ཚོང་འབྲེལ་སྡེ་ཁག་དྲུག་གིས་གོ་སྒྲིག་ཞུས་ཏེ་ཧིན་རྡུའི་རིག་བྱེད་ཆོས་ལུགས་ཀྱི་སྦྱིན་སྲེག་ཆོ་ག་
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ལ་ཉི་ཧོང་གི་གྲོང་ཁྱེར་ན་ག་ནོར་ (NaganoCity) ཡོད་པའི་ཛེན་ཀོ་ཇི་ (Zenkoji) ཞེས་དུས་རབས་བདུན་པའི་ནང་བསྐྲུན་པའི་ནང་པའི་དགོན་པ་གྲགས་ཅན་གྱི་དབུ་བླ་མཁན་པོ་སོགས་ནས་ཇི་ལྟར་གདན་ཞུའི་
དེ་རིང་སྔ་དྲོ་ཆུ་ཚོད་ ༨ པའི་ཐོག་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ། ཉེ་ཆར་ཕྱི་ཟླ་ ༤ ཚེས་ ༡༤ ཉིན་བོད་མདོ་ཁམས་སྐྱེ་རྒུ་མདོར་ས་འགུལ་གོད་ཆགས་ཁྲོད་མི་མང་པོ་རྐྱེན་ལམ་དུ་ཕྱིན་ཏེ་ཉིན་ཞག་ཞེ་དགུ་ཚང་བའི་བསྔོ་སྨོན་མཆོད་འབུལ་རྒྱ་ཆེ་ཞིག་གནང་ཡོད་ལ། མཆོད་འབུལ་
ཕྱི་ལོ་ ༢༠༡༠ ཟླ་ ༥ ཚེས་༢༡ ཉིན་གྱི་སྔ་དྲོ་ཆུ་ཚོད་ ༨ ཙམ་གྱི་ཐོག་ྋགོང་ས་ྋསྐྱབས་མགོན་ཆེན་པོ་མཆོག་གིས་འཕྲུལ་སྒྲ་ (Twitter) དྲྭ་གནས་བརྒྱུད་རྒྱ་ནག་སྐམ་སའི་རྒྱ་རིགས་མི་མང་ཁྲི་ཚོ་རྒལ་བས་ཆེད་དོན་བཀའ་འདྲི་ཞུས་པར་བཀའ་ལན་སྩལ།
ཕྱི་ལོ་ ༢༠༡༠ ཟླ་ ༥ ཚེས་ ༥ ཉིན་རྡ་སྟེང་བོད་ཁྱིམ་སློབ་གྲྭར་འདི་ག་ཡིག་ཚང་གིས་གོ་སྒྲིག་ཞུས་པ་བཞིན་བཟོད་བསྲན་གྱི་དཔའ་བོ་ངོ་སྤྲོད་ཅེས་པའི་ཚོགས་འདུའི་ཚོགས་མགོན་དུ་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ཆིབས་སྒྱུར་བསྐྱངས་ཡོད་པ་དང་།
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་དབུ་བཞུགས་ཀྱིས་སྐྱེ་རྒུ་མདོའི་གོད་ཆགས་ཁྲོད་འདས་གྲོངས་སུ་སོང་བ་རྣམས་ཀྱི་ཆེད་བདུན་ཚིགས་གསུམ་པ་སྲུང་བརྩི་དང༌། མཆོད་འབུལ་སྨོན་ལམ་རྒྱ་ཆེ་གནང་ཡོད། དེ་རིང་ཞོགས་པའི་ཆུ་ཚོད་༧དང་སྐར་མ་༤༩ཐོག་བཞུགས་སྒར་ཐེག་
ལྷར་བཅས་སྲིད་ཞིའི་གཙུག་རྒྱན་ྋགོང་ས་སྐྱབས་མགོན་རྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག སྐྱེ་འགྲོ་སྤྱི་དང་བྱེ་བྲག་བོད་གངས་ཅན་པ་རྣམས་ཀྱི་མགོན་དཔུང་དམ་པར་སྐུ་ཚེ་ྋཞབས་པད་སྐལ་བརྒྱར་བརྟན་ཅིང་མཛད་འཕྲིན་གོང་ནས་གོང་དུ་འཕེལ་བ་དང༌།


text:
མཆོད་རྟེན་དཀར་པོ་དགོན།
དགོན་པ་འདི་པེ་ཅིན་ཧྥི་ཕྲེང་སྒོ་མོ་ཆེའི་ནང་དུ་ཆགས། ལེའོ་རྒྱལ་རབས་ཀྱི་ཧྲའུ་ཁྲང་ཁྲི་ལོ་གཉིར་པར(སྤྱི་ལོ༡༠༩༦ལོ)བཞེངས། ཡོན་རྒྱལ་རབས་ཀྲི་ཡོན་ཁྲི་ལོ་བརྒྱད་པར(སྤྱི་ལོ༡༢༧༡ལོ)ཉམས་གསོ་བྱས། ཁྲི་ལོ་བཅུ་དྲུག་ལ་དགོན་མིང་ཏ་ཧྲེན་ཧྲའུ་དབན་ཨན་དགོན་ཞེས་བཏགས། མིང་རྒྱལ་རབས་ཐན་ཧྲུན་ཁྲི་ལོ་དང་པོར(སྤྱི་ལོ༡༤༥༧ལོ)སྨེའོ་དབྱིང་ཞེས་དགོན་མིང་བསྒྱུར། དགོན་ནང་མཆོད་རྟེན་དཀར་པོ་ཞིག་ཡོད་པས་སྤྱིར་མཆོད་རྟེན་དཀར་པོ་དགོན་ཏེ། བེ་ཐའ་ཧྲེ་ཞེས་འབོད།
མཆོད་རྟེན་དཀར་པོ་དགོན་གྱི་མཆོད་རྟེན་དཀར་པོ་དེ་ནི། རྒྱལ་སར་བཞེངས་པའི་བོད་ལུགས་མཆོད་རྟེན་སྔ་ཤོས་དེ་ཡིན། དེའི་བཟོ་དབྱིབས་བོད་ལུགས་མཆོད་རྟེན་ལ་དཔེ་བླངས་པ་ཙམ་མ་ཟད། དངོས་སུ་བསྐྲུན་པའི་བྱ་ལས་ཀྱང་བོད་དང་འབྲེལ་བ་ཡོད། ཨར་སྐྲུན་ལས་རིགས་ཀྱི་ཞིབ་འཇུག་མི་སྣ་འགའ་ཞིག་གིས། བོད་ལུགས་མཆོད་རྟེན་ཟེར་བ་ནང་སར་ཁྱབ་དར་བྱུང་བའི་ཐད། མཆོད་རྟེན་དཀར་པོ་དགོན་གྱི་མཆོད་རྟེན་བཞེངས་སྟངས་དེ་གལ་གནད་ཆེ་བའི་མཚོན་རྟགས་ཞིག་ཡིན་པར་ངོས་འཛིན་བྱེད་ཅིང་། དོན་དུ་ནི་མཆོད་རྟེན་དེ་རིགས་ཧའུ་ཆིང་རྒྱལ་རབས་སྐབས་ཏུན་ཧྭོང་དུ་བྱུང་མྱོང་བ་ལྟར་སྣང་། རི་པིན་གྱི་དཔེ་ཆ《དར་སྲིའི་ལམ་བུ》ཞེས་པའི་དེབ་གཉིས་པར་ཧའུ་ཆིང་དུས་ཀྱི་དགེ་སློང་གྲགས་ཅན་ཅིའུ་སྨི་ལོ་ཧྲི(སྤྱི་ལོ༣༣༤ལོ་ནས༤༡༣ལོའི་བར)ཞེས་པ་ཁྲང་ཨན་ལ་ཕེབས། ལམ་ཧྲའ་ཀྲའུ་ཟེར་བར་སླེབས་དུས་རྟ་ཤི། ས་དེ་རང་ལ་སྦས། དྲན་རྟེན་དུ་མཆོད་རྟེན་བཏབ་པར་རྟ་དཀར་མཆོད་རྟེན་དུ་གྲགས་ཞེས་འཁོད། དེབ་དེའི་ཤོག་གྲངས༡༩༤པར་གནའ་བོའི་ཧྲའ་ཀྲའུ་གྲོང་གི་རྟ་དཀར་མཆོད་རྟེན་གྱི་འདྲ་པར་ཞིག་ཀྱང་བཀོད་འདུག་པས། དེའི་བཟོ་དབྱིབས་མཆོད་རྟེན་དཀར་པོ་དགོན་གྱི་མཆོད་རྟེན་དང་ཧ་ཅང་འདྲ་ཆེ། དེའི་ཕྱིར་མཆོད་རྟེན་འདི་རིགས་ནང་སར་བཞེངས་པའི་འགོ་ཡང་དེ་ནས་ཚུགས་པ་མིན་ནམ་སྙམས། འོན་ཀྱང་པེ་ཅིན་ལ་མཆོད་རྟེན་བཟོ་དབྱིབས་འདི་འདྲ་དར་ནི་འགྲོ་མགོན་ཆོས་འཕགས་པེ་ཅིན་ལ་ཕེབས་སྐབས་སུ་གཞི་ནས་འགོ་བརྩམས།
མཆོད་རྟེན་དཀར་པོ་དགོན་བསྐྲུན་པ་དེ་ཆོས་རྒྱལ་འཕགས་པ་དང་འབྲེལ་བ་ཡོད། བལ་ཡུལ་བ་ཨ་ཎི་མགོ་ཞེས་མཆོད་རྟེན་དཀར་པོ་དེ་བཟོ་སྐྲུན་གྱི་ལས་སུ་ཞུགས་མཁན་དེ་ཆོས་འཕགས་མཆོག་གིས་པེ་ཅིན་དུ་ཁྲིད་གནང་མཛད། 《ཡོན་རྒྱལ་རབས་ཀྱི་ལོ་རྒྱུས》སུ། ཆོས་འཕགས་མཆོག་གི་བལ་ཡུལ་གྱི་བཟོ་པ་བོད་དུ་མཆོད་རྟེན་བཞེངས་པར(ཀྲུང་ཐུང་ཁྲི་ལོ་དང་པོར)འབོད་མྱོང་བ་མ་ཟད། “ལས་ཀའི་ལྟ་ཞིབ”ཏུ་ཨ་ཎི་མགོ་བཀོད་ཅིང་། ཕྱི་ལོར་མཆོད་རྟེན་བསྒྲུབས། འོན་ཏང་ཨ་ཎི་མགོས“རང་ཡུལ་དུ་ལོག་རྒྱུའི་རེ་བ་གསོལ་བར་ཏི་ཤྲིས(མཆན། ཆོས་འཕགས་ལ་ཟེར)གོང་མ་མཇལ་བར་འགྲོ་དགོས་པའི་བསྐུལ་མ་མཛད་ནས་སྐྲ་ཕུད་བཞེས་ཏེ། སློབ་མར་རྗེས་སུ་བཟུང་། དེ་ནས་ཏི་ཤྲིའི་རྗེས་འབྲངས་གོང་མ་མཇལ་བར་བསྐྱོད”ཅེས་གསལ། ཨ་ཎི་མགོ་ནི་འགྲོ་མགོན་ཆོས་འཕགས་ཀྱི་སློབ་མའི་ཚུལ་དུ་ཏ་ཏུའུ(པེ་ཅིན)ལ་སླེབས། དོན་དུ་ཆོས་འཕགས་མཆོག་ལྷ་སར་བཞུགས་སྐབས་ཨ་ཎི་མགོའི་མཆོད་རྟེན་བཞེངས་པའི་འཇེམ་ཐང་ལ་མཐོང་ཆེན་གནང་། དོན་དེ་ཡོན་རྒྱལ་རབས་ཀྱི་ལོ་རྒྱུས་ཐོག་འཁོད་པ་ཕུད། ཏཱ་ལའི་སྐུ་ཕྲེང་ལྔ་པའི《ལྷ་ལྡན་སྤྲུལ་པའི་གཙུག་ལག་ཁང་གི་དཀར་ཆག་ཤེལ་དཀར་མེ་ལོང》ནང་དུའང་འཁོད་འདུག་པར། སྐབས་དེའི་ས་སྐྱའི་དཔོན་ཆེན་དང་པོ་ཤཱཀྱ་བཟང་པོས་བལ་ཡུལ་པ་ཨ་ཎི་མགོ་ཀུ་ལི་ཀུང་ཞེས་བྱ་བ་མཆོད་རྟེན་བཞེངས་པའི་བྱ་ལས་སུ་གདན་དྲངས། གཞན་ཡང་ཆོས་འཕགས་ཀྱིས་རིན་ཆེན་མུ་ཏིག་ལ་སོགས་པ་ཞལ་འདེབས་སུ་ཕུལ་བའི་སྐོར་སོགས་ཀྱང་གསལ།
མཆོད་རྟེན་དཀར་པོ་དགོན་གྱི་ལྡེབས་རིས།
མཆོད་རྟེན་དཀར་པོ་བསྐྲུན་རྗེས་མཆོད་རྟེན་དཀར་པོ་དགོན་གྱི་སྙན་གྲགས་རིང་དུ་འཕེལ་ཏེ། སྐབས་དེའི་རྒྱལ་ས་ཏ་ཏུའུ་ཡི་དགོན་ཆེན་ཨང་དང་པོར་གྱུར་ཅིང་། གོང་མ་སྟེང་ཞལ་ཡང་ཐེངས་མང་ཕེབས། མ་ཟད་འདིར“དཔོན་རིགས་རྣམས་མཛད་སྒོའི་སྲོལ་ལུགས་སྦྱོང་ས”ཆགས། ཆོས་རྒྱལ་འཕགས་པ་འདས་རྗེས་ཡོན་གོང་མས་ཏི་ཤྲིའི་དབུ་གནས་དེ་འདས་པོའི“གཅུང་པོ་ཡི་ལིང་ཀྲེན་ལ་ཕུལ་གནང་མཛད”ཡི་ལིང་ཀྲེན་ཞེས་པ《དེབ་དམར》ནང་རིན་ཆེན་རྒྱལ་མཚན་ཞེས་གསལ། རིན་ཆེན་རྒྱལ་མཚན་ནས་མཆོད་རྟེན་དཀར་པོ་དགོན་གྱི་བཟོ་སྐྲུན་དང་། ནང་རྟེན་སྒྲིག་འཇོག་སོགས་ཀྱི་ཐད་དགོངས་གཞི་གསར་དུ་འདོན་པ་གནང་བས། དགོན་པ་དེར་ནང་དོན་འཕར་མ་བྱུང་ཞིང་། དེའི་སྐོར་ལྕང་སྐྱ་ཧོ་ཐོག་ཐུས་བརྩམས་པའི《པེ་ཅིན་ནུབ་སྒོའི་མཆོད་རྟེན་དཀར་པོའི་ལོ་རྒྱུས》ཞེས་པའི་ནང“ཡོན་གོང་མ་ཆེན་པོའི་དུས་སུ་བོད་ནས་དགེ་སློང་ཨ་ཏོ་ལི་ཞེས་པ་ཞིག་མིང་ནོར་ནས་ཡི་ལིན་ཅེ་ཅག་ཅེས་གྲགས་པ་དེ་འོངས་ཤིང……ཨ་ཏོ་ལིས་དགོན་པའི་མཆོད་ཡོན་སྦྱིན་བདག་དང་གྲོས་བྱས། རིང་བསྲེལ་མཆོད་རྟེན་སྔར་བས་མཛེས་ཆ་མངོན་པར་དོད་ཅིང་དཔང་མཐོ་ལ་རྒྱ་ཆེ་བར་རྒྱས་བསྐྲུན་ཐོག ཆོས་ཕར་ཕྱིན་འགྲེལ་པ་བཞི་སྦྲགས་མ་སོགས་སྔ་རྟིང་རིམ་པ་བཞིན་ཤིང་ལ་བརྐོས་པ་རྣམས་དང་། མདོ་སྔགས་ཀྱི་དཔེ་ཆ་གྲངས་མེད་བསགས་པ་རྣམས་མཆོད་རྟེན་ཆེན་པོའི་ནང་དུ་རྩ་ཆེར་བཟུང་ནས་སྦས། ནོར་བུའི་རིག་རྫས་དང་། རིང་བསྲེལ་བཅས་ཀྱིས་ཁོག་པ་གཏམས། གཡང་ཊི་དཀར་པོ་ལས་གྲུབ་པའི་དེ་བཞིན་གཤེགས་པའི་སྐུ་ཁྲི་ཕྲག་ལྔས་ཕྱོགས་བརྒྱད་ལ་མཛེས་པར་བརྒྱན། ཁྲོ་བོ་དང་ཁྲོ་མོའི་སྣང་བསྙན་མང་པོས་མཐའ་ཡོངས་སུ་བསྐོར་བར་བྱས……”ཞེས་སོགས་འཁོད(དུམ་བུ་དེ་ཧོའོ་དབྱིང་མན་ཧུའེ་ཡིས་བསྒྱུར་བའི་རྒྱ་ཡིག་ལས་དྲངས།)
གོང་གསལ་ལོ་རྒྱུས་དཔྱད་གཞི་དེ་དག་གི་ཐོག་ནས། ཡོན་རྒྱལ་རབས་སུ་མཆོད་རྟེན་དཀར་པོ་དགོན་གསང་སྐྲུན་དང་། ཉམས་གསོ་བྱས་པ་ཚང་མར་བོད་རིགས་ཀྱིས་ལེགས་སྐྱེས་ཕུལ་ཡོད་པ་གསལ་པོར་མཚོན་ཞིང་། དགོན་པ་དེའི་སྐོར་གོ་ཤྲི་ལྕང་སྐྱ་མཆོག་གིས་མཛད་པའི་ཆེད་རྩོམ་ནི་མིག་སྔར་དགོན་པ་དེའི་ལོ་རྒྱུས་ལ་ཞིབ་འཇུག་བྱེད་རྒྱུའི་ཐད་གཞིར་བཟུང་ས་གལ་ཆེའི་གྲས་ཤིག་ཆགས། གཞན་ཡང་། ཡོན་རྒྱལ་རབས་ཀྲེ་ཡོན་ཁྲི་ལོ་དགུ་པར(སྤྱི་ལོ༡༢༧༢ལོ)རིན་ཆེན་རྒྱལ་མཚན་སོགས་ཀྱི་མཆོད་རྟེན་དཀར་པོའི་བཟོ་སྐྲུན་ལས་གྲ་བསྒྲུབས“ཁྲི་ལོ་བཅུ་དྲུག་པར(སྤྱི་ལོ༡༢༧༩ལོ)ཏི་ཤྲི་རིན་ཆེན་རྒྱལ་མཚན་དགོངས་པ་རྫོགས་པས། གོང་མའི་བཀའ་བཞིན་རྒྱལ་ཁབ་ཀྱི་ཆོས་དཔོན་ཆེན་མོ་དང་། སྒོམ་ཆེན་པ་བརྒྱ་དང་བརྒྱད་ཙམ་ཏ་ཏུའུ་ཡི་དབན་ཨན་དགོན་དུ་གསོལ་ཚོགས་འཚོགས་ཏེ། དགོངས་རྫོགས་མཆོད་འབུལ་དང་། གོས་བཟང་བསྒྲོན་པའི་མཛད་སྒོ་རྒྱས་པར་གནང”(གོང་མ་ཡོན་ཧྲེ་ཛུའུ་ཡི་མཛད་རྣམ་ལ་གསལ།)
མན་ཇུ་ཆན་ལུང་ཁྲི་ལོ་བཅུ་གཉིས་སྐབས(སྤྱི་ལོ༡༧༥༣ལོ)མཆོད་རྟེན་དཀར་པོ་དགོན་ལ་ཉམས་གསོ་བྱས། མཆོད་རྟེན་ནང་བོད་ཡིག་ཆོས་དཔེ་སོགས་རྟེན་དངོས་ཁག་ཅིག་དཔེར་ན《རྣམ་རྒྱལ་མའི་གཟུངས》ལྟ་བུ་དང་། ཚེ་དཔག་མེད་ཀྱི་གསེར་སྐུ་སྦྱངས་བརྡུངས་མ(མཆན། དེའི་གསེར་གྱི་ཕྱི་སྒྲོམ་གྱི་མཐའ་བཞིར་སྔགས་ཡིག་དང་། མ་ཎི་ཡིག་དྲུག ད་དུང“མ་ལུས་དགེ་ཚོགས་དོན་གྲུབ་པ། ། རང་སེམས་འདུལ་བ་ཉིད་ལ་བརྟེན། ། ”ཞེས་པའི་ཚིག་ཀྱང་འཁོད)ཞིག་བཅས་བཞག་ཡོད། དང་ཐོག་ད་དུང་མན་ཇུ་དང་སོག རྒྱ། བོད་བཅས་ཡིག་རིགས་བཞི་ལས་བྲིས་པའི་གཟུངས་བསྡུས་ཆ་ཚང་དང་། བོད་ཡིག་གི《འཕགས་པ་དཔའ་བར་འགྲོ་བའི་ཏིང་ངེ་འཛིན་གྱི་ཐེག་པ་ཆེན་པོའི་མདོ》བཅས་ཀྱང་བཞུགས་འདུག གཞན་ཡང་ཤིང་ཙན་དན་དཀར་པོ་ལ་བརྐོས་པའི་སྤྱན་རས་གཟིགས་ཀྱི་སྐུ་ཆ་ཚང་ཞིག་ཡོད་པའི་རྒྱབ་མདུན་གཉིས་སུ་ཆན་ལུང་གོང་མས་མ་ཎི་ཡིག་དྲུག་གི་མཚལ་ཡིག་བསྟར་མ་བཀོད་པ་ཞིག་ཀྱང་ཡོད་འདུག
མཆོད་རྟེན་དཀར་པོ་དགོན་པར་དེ་སྔ་མན་ཇུ་རྒྱལ་རབས་དུས་ཀྱི་བོད་ཡིག་རྡོ་རིང་ཞིག་ཡོད་པ་དེའི་མིང་ལ《གོང་མ་ཧྲེན་ཛུའུ་ཡིས་བསྩལ་བའི་རྡོ་རིང》ཞེས་འབོད་པ་དེ། ཆན་ལུང་ཁྲི་ལོ་བཅོ་བརྒྱད(སྤྱི་ལོ༡༧༥༣ལོ)ལ་བཞེངས། དེ་ད་ལྟ་མེད་པར་སོང་ཡང་བླངས་པའི་པར་གཞི་མཐོང་རྒྱུ་ཡོད། དེ་ནི་ཡིག་རིགས་བཞི་ལས་བྲིས་པའི་རྡོ་རིང་ཡིག་བརྐོས་མ་ཞིག་ཡིན་འདུག་པ་ཞིབ་ཕྲ་པེ་ཅིན་དཔེ་མཛོད་ཁང་གི་རྡོ་ཡིག་པར་བླངས་མ་དཔེར་གཟིགས། མཆོད་རྟེན་དཀར་པོ་དགོན་གྱི་གནས་ཚུལ་སྐོར་ད་དུང《རྒྱལ་ས་པེ་ཅིན་གྱི་མཐོང་ཐོས་རྙིང་པར་དཔྱད་པ》ཞེས་པར་གཟིགས་ཞིབ་གནང་འོས་འདུག


text:
༄༅། །ཕྱི་ལོ་ ༢༠༡༧ ཟླ་ ༡༡ ཚེས་ ༢༤ ནས་ ༢༦ བར་ཉིན་གྲངས་ ༣ རིང་རྒྱ་གར་བྱང་ཤར་ཨ་རུ་ན་ཅཱལ་མངའ་སྡེའི་ཏི་ཛུ་དར་རྒྱས་གླིང་བོད་མིའི་གཞིས་ཆགས་ཁོངས་ཆགས་པའི་ལྷ་དགོན་བྱང་ཆུབ་ཆོས་གླིང་གཙུག་ལག་ཁང་རྟེན་དང་བརྟེན་པར་བཅས་པ་གསར་བཞེངས་ལེགས་པར་གྲུབ་པའི་བཀྲ་ཤིས་དབུ་འབྱེད་ཀྱི་རབ་གནས་དང་། ལྷ་འབྲང་མཆོག་སྤྲུལ་རིན་པོ་ཆེའི་ཁྲི་སྟོན་མཛད་སྒོ་ཞིག་ཚོགས་གནང་ཡོད།
མཛད་སྒོའི་སྐབས་རྣམ་གྲོལ་གླིང་དགོན་པའི་དབུ་འཛིན་མཆོག་སྤྲུལ་གྱང་ཁང་རིན་པོ་ཆེ་མཆོག་དང་། ལྷ་འབྲང་མཆོག་སྤྲུལ་རིན་པོ་ཆེ་མཆོག།རྫོགས་ཆེན་དགའ་ནོར་རིན་པོ་ཆེ་མཆོག མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་མཆོག དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག མངའ་སྡེའི་སྤྱི་ཁྱབ་བློན་ཆེན་གཞོན་པ་སྐུ་ཞབས་ (Shri.Chowna Mein) མཆོག མངའ་སྡེའི་ནང་སྲིད་བློན་ཆེན་མཆོག མངའ་སྡེའི་སྒོ་ཕྱུགས་སེམས་ཅན་དང་། རིག་གཞུང་བློན་ཆེན་སྐུ་ཞབས་མོ་ཧི་ཤཱ་ཆའི་ (Shri.Mohesh Chai) མཆོག བོད་མི་མང་རྙིང་མའི་སྤྱི་འཐུས་མཁན་པོ་འཇམ་དཔལ་བསྟན་འཛིན་ལགས། གཞན་ཡང་མངའ་སྡེའི་གྲོས་ཚོགས་འཐུས་མི་ཁག་ཅིག མངའ་སྡེའི་ (BJP) ཆབ་སྲིད་ཚོགས་པའི་ཚོགས་གཙོ། ས་གནས་བོད་རིགས་མི་མང་བརྒྱ་ཕྲག་བརྒལ་བ་འདུ་འཛོམས་གནང་ཡོད་འདུག
ཕྱི་ཚེས་ ༢༤ མཛད་སྒོའི་ཉིན་དང་པོར་སྐུ་མགྲོན་གཙོ་བོ་མཆོག་སྤྲུལ་གྱང་ཁང་རིན་པོ་ཆེ་མཆོག་དང་། དམིགས་བསལ་སྐུ་མགྲོན་དཔལ་ལྡན་ཚོགས་གཙོ་མཆོག་རྣམ་གཉིས་ནས་གཙུག་ལག་ཁང་དབུ་འབྱེད་ཀྱི་དར་མཚོན་གཅོད་འབྲེག་གནང་བ་དང་འབྲེལ། སྣང་གསལ་ཞལ་ཕྱེ་དང་རྟེན་གཙོར་སྙན་དར་སྒྲོན་གནང་ཡོད། དེ་རྗེས་ལྷ་འབྲང་མཆོག་སྤྲུལ་རིན་པོ་ཆེའི་ཡང་སྲིད་ཁྲི་སྟོན་མཛད་སྒོ་ཚོགས་གནང་བ་སོགས་ཆོས་ཕྱོགས་ཀྱི་མཛད་རིམ་ཁག་དང་། ཉིན་རྒྱབ་རྩ་འཆམ་གསེར་སྐྱེམས་དང་གཞས་སྣ་གཟིགས་འབུལ་ཞུས་གནང་ཡོད།
ཕྱི་ཚེས་ ༢༥ ཉིན་གྱི་སྔ་དྲོར་རིག་འཛིན་བྱིན་འབེབས་དང་ཚེ་སྒྲུབ་གསང་འདུས་ཀྱི་སྒོ་ནས་རྫོགས་ཆེན་དགའ་ནོར་རིན་པོ་ཆེ་མཆོག་ལ་བྱང་ཆུབ་ཆོས་གླིང་འདུས་སྤྱི་ནས་བཀའ་དྲིན་རྗེས་དྲན་གྱི་བརྟན་ཞུགས་ཕུལ་གནང་བ་སོགས་ཆོས་ཕྱོགས་ཀྱི་མཛད་སྒོ་ཁག་དང་། ཉིན་རྒྱབ་གུ་རུ་མཚན་བརྒྱད་ཀྱི་འཆམ་དང་གཞས་སྣ་ཁག་གཟིགས་འབུལ་ཞུས་གནང་ཡོད།
ཕྱི་ཚེས་ ༢༦ ཉིན་གྱི་སྔ་དྲོར་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་མཆོག་ཆེད་ཕེབས་ཀྱིས་འོད་དཔག་མེད་ཀྱི་ལྷ་ཁང་དང་། སྒྲོལ་མའི་ལྷ་ཁང་དབུ་འབྱེད་གནང་བ་དང་། གཙུག་ལག་ཁང་དུ་སྣང་གསལ་མར་མེ་ཞལ་ཕྱེ་སོགས་ཆོས་ཕྱོགས་ཀྱི་མཛད་རིམ་ཁག་དང་།
དེ་ནས་མི་མང་ལྷན་འཛོམས་ཀྱི་མཛད་སྒོར་ཏི་ཛུ་ས་གནས་འགོ་འཛིན་སྐུ་ངོ་དོན་གྲུབ་བཟང་པོ་ལགས་ཀྱིས་འཚམས་འདྲིའི་གསུང་བཤད་གནང་རྗེས། རྫོགས་ཆེན་དགའ་ནོར་རིན་པོ་ཆེ་མཆོག་གིས་མངའ་སྡེའི་སྤྱི་ཁྱབ་བློན་ཆེན་པདྨ་མཁའ་འགྲོ་མཆོག་གིས་དབུས་པའི་བློན་ཆེན་གཞན་རྣམས་དང་། དཔལ་ལྡན་ཚོགས་གཙོ་བཅས་ལ་མཛད་སྒོར་ཕེབས་པར་ཐུགས་རྗེ་ཆེ་ཞུའི་ལེགས་གསོའི་ཕྱག་རྟགས་ཕུལ་གནང་ཡོད། དེ་ནས་བླ་མ་བློ་བཟང་དཔལ་འབྱོར་ལགས་དང་། སྨན་པ་པདྨ་ཚེ་མཚོ་རྣམ་གཉིས་ནས་བོད་ཨིན་གཉིས་ཀྱི་ཐོག་མཛད་སྒོ་ངོ་སྤྲོད་གནང་གྲུབ་མཚམས།
དཔལ་ལྡན་ཚོགས་གཙོ་མཆོག་གིས་གསུང་བཤད་གནང་དོན། ལྷ་དགོན་བྱང་ཆུབ་ཆོས་གླིང་གཙུག་ལག་ཁང་རྟེན་དང་བརྟེན་པར་བཅས་པ་གསར་བཞེངས་ལེགས་གྲུབ་ཀྱིས་དེ་རིང་དབུ་འབྱེད་གནང་ཐུབ་པར་འཚམས་འདྲི་ཞུ་རྒྱུ་དང་། རྫོགས་ཆེན་དགའ་ནོར་རིན་པོ་ཆེ་མཆོག་གིས་ལོ་མང་འབད་བརྩོན་ཆེར་བཞེས་ཀྱིས་དེ་རིང་ལྷ་དགོན་བྱང་ཆུབ་གླིང་རྟེན་དང་བརྟེན་པར་བཅས་པ་གསར་བཞེངས་ལེགས་གྲུབ་བྱུང་བ་ཞིག་ཡིན་པ་དང་། དེ་བཞིན་དགོན་པའི་སྦྱིན་བདག་དང་། རྒྱབ་སྐྱོར་གནང་མཁན་ཡོངས་ལ་ངས་ཐུགས་རྗེ་ཆེ་ཞུ་རྒྱུ་ཡིན་པ་མ་ཟད། དེ་རིང་འདིར་མངའ་སྡེའི་སྤྱི་ཁྱབ་བློན་ཆེན་མཆོག་གིས་གཙོས་བློན་ཆེན་མང་པོ་ཞིག་ཕེབས་གནང་བར་ང་རང་ཧ་ཅང་དགའ་ཚོར་ཆེན་པོ་བྱུང་ཞེས་དང་། སྤྱི་ཁྱབ་བློན་ཆེན་པདྨ་མཁའ་འགྲོ་ཡི་ཡབ་དམ་པ་རྡོ་རྗེ་མཁའ་འགྲོ་མཆོག་ལྟ་བུར་མཚོན་ན། བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་དད་འདུན་ཆེན་པོ་ཡོད་པ་ཞིག་དང་། བོད་མི་མང་ལ་ཤིན་ཏུ་ནས་བློ་ཉེ་པོ་གནང་མཁན་ཞིག་ཡིན། སྤྱི་ཁྱབ་བློན་ཆེན་མཆོག་ནས་ཡབ་ཀྱི་རྗེས་འཇུག་གནང་བཞིན་ཡོད་པ་མ་ཟད། མངའ་སྡེའི་ནང་ཆགས་པའི་བོད་མིའི་གཞིས་ཆགས་དང་། ཁ་འཐོར་ཁག་ལ་གནས་པའི་བོད་མི་རྣམས་ལ་མཐུན་འགྱུར་རོགས་རམ་གང་ལེགས་གནང་བཞིན་པར་ཐུགས་རྗེ་ཆེ་ཞུ་རྒྱུ་ཡིན།
ཕྱོགས་མཚུངས་བོད་མི་ཚོར་གསུང་དོན། བོད་རིགས་ཚོས་རང་གི་ཕ་མེས་ནས་དར་བའི་ཆོས་དང་། རིག་གཞུང་། སྐད་ཡིག་སོགས་ལ་བདག་གཉེར་གྱིས་མི་ཉམས་གོང་སྤེལ་གནང་དགོས་པ་དང་། ༸གོང་ས་མཆོག་གི་བཀའ་དགོངས་དང་། བོད་མིིའི་སྒྲིག་འཛུགས་ཀྱི་ལམ་སྟོན་གང་གནང་བ་བཞིན་བསྒྲུབ་དགོས་པ། བོད་མིའི་ཐུན་མོང་མ་ཡིན་པའི་ཡ་རབས་བཟང་སྤྱོད་དང་། བྱམས་བརྩེ་གཙོ་བོར་གྱུར་བའི་ང་ཚོའི་གོམས་གཤིས་བཟང་པོ་རྣམས་ཉམས་ལེན་གནང་ཐུབ་ན། རང་རེའི་སྤྱི་ཚོགས་ཙམ་མ་ཟད་སྤྱི་ཚོགས་གཞན་ལའང་ཕན་པ་རྒྱ་ཆེ་བསྐྲུན་ཐུབ་ཀྱི་རེད། ཉིན་གཅིག་གཞིས་བྱེས་མཉམ་འཛོམས་ཏན་ཏན་ཡོང་རྒྱུ་ཡིན་པས། བོད་མི་ཚོས་རང་གི་འཐབ་རྩོད་ཐོག་སེམས་ཤུགས་མ་ཆགས་པར་མུ་མཐུད་འབད་བརྩོན་ཧུར་བསྐྱེད་གནང་དགོས་ཀྱི་ཡོད་ཅེས་སོགས་ཀྱི་གསུང་བཤད་གནང་གྲུབ་མཚམས། ཨ་རུ་ན་ཅཱལ་མངའ་སྡེའི་སྒོ་ཕྱུགས་སེམས་ཅན་དང་། རིག་གཞུང་བློན་ཆེན་སྐུ་ཞབས་མོ་ཧི་ཤཱ་ཆའི་ (Shri.Mohesh Chai) མཆོག་གིས་གསུང་བཤད་གནང་བ་དང་། དེ་བཞིན་མངའ་སྡེའི་སྤྱི་ཁྱབ་བློན་ཆེན་གཞོན་པ་ (Shri.Chowna Mein) མཆོག་དང་། མངའ་སྡེའི་སྤྱི་ཁྱབ་བློན་ཆེན་སྐུ་ཞབས་པདྨ་མཁའ་འགྲོ་མཆོག་ནས་གསུང་བཤད་གནང་སྐབས། རྫོགས་ཆེན་དགའ་ནོར་རིན་པོ་ཆེ་མཆོག་གིས་ཏི་ཛུ་ས་གནས་སུ་གཙུག་ལག་ཁང་འདི་ལྟ་བུ་གསར་བཞེངས་ལེགས་གྲུབ་གནང་བར་བསྔགས་བརྗོད་དང་། མུ་མཐུད་ཨ་རུ་ན་ཅཱལ་ནང་ཡོད་པའི་བོད་མི་ཚོར་སྔར་རྒྱུན་བཞིན་མཐུན་འགྱུར་རོགས་རམ་གནང་རྒྱུའི་ཆོད་སེམས་བརྟན་པོ་ཡོད་པ་སོགས་ཀྱི་གསུང་བཤད་གནང་རྗེས། ཏི་ཛུ་ས་གནས་ཚོགས་གཙོ་འཆི་མེད་ཚེ་རིང་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་ཡོད། ཉིན་རྒྱབ་བཀྲ་ཤིས་རོལ་འཆམ་དང་། ཏི་ཛུ་ས་གནས་གཞིས་ཆགས་ཀྱི་མི་མང་ནས་འཁྲབ་གཞས་གཟིགས་འབུལ་ཞུས་གནང་ཡོད་པ་བཅས་ཉིན་གསུམ་གྱི་མཛད་སྒོ་གཟབ་རྒྱས་ངང་ལེགས་གྲུབ་བྱུང་ཡོད་འདུག
ཕྱི་ཚེས་ ༢༧ ཉིན་གྱི་སྔ་དྲོར་དཔལ་ལྡན་ཚོགས་གཙོ་མཆོག་ནས་གཞིས་ཆགས་ཀྱི་སྡེ་ཚན་ཁག་ནང་གཟིགས་བསྐོར་དང་། སམ་བྷོ་ཊའི་སློབ་གྲྭའི་ནང་ཆེད་ཕེབས་ཀྱིས་གསུང་བཤད་གནང་གྲུབ་མཚམས། ཏི་ཛུ་གཞིས་ཆགས་ནས་ཕེབས་ཐོན་གནང་བ་དང་། ཕྱི་ཚེས་ ༢༨ ཉིན་གྱི་སྔ་དྲོར་རྡ་སར་ཕེབས་འབྱོར་གནང་ཡོད་པ་བཅས་ཀྱི་གནས་ཚུལ་དུ། །


text:
ཉེ་བའི་ལོ་ཤས་སུ། ལག་མཐིལ་ཙམ་ལས་མེད་པའི་གླིང་ཚོམ་གྱིས་གྲུབ་པའི་ཧོང་ཀོང་དུ་ངོ་རྒོལ་གྱི་ལས་འགུལ་རྒྱུན་ཆད་མེད་པར་བྱུང་ཡོད་ལ། ངོ་རྒོལ་བ་ཚོས་རྒྱལ་ཁབ་བདེ་འཇགས་ཐད་ཀྱི་ཁྲིམས་སྲོལ་དང་། ཡང་ན་འདེམས་བསྐོའི་བྱ་རིམ་སོགས་གང་ཡིན་ཡང་རྒྱ་ནག་དེང་གཞུང་གིས་བཙན་པོ་དབང་ཡོད་བྱས་ནས་ཕྱེད་རང་སྐྱོང་གི་ངོ་བོར་གནས་པའི་ཧོང་ཀོང་ལ་གཏན་འབེབས་བྱས་པའི་སྲིད་ཇུས་གསར་བའི་རིགས་ལ་མ་མོས་མ་དགའ་བའི་རྣམ་འགྱུར་ཤེད་ཀྱིས་བསྟན་ཡོད།
སྤྱི་ཚེས ༡༢ ཉིན། ངོ་རྒོལ་ལས་འགུལ་བྱེད་ཡུལ་དེ་ཕྱིའི་སྲང་མགོ་ལམ་སྣེ་ནས་ཧོང་ཀོང་གི་གྲོས་ཚོགས་ནང་དུ་བསླེབས། གསར་དུ་བདམས་པའི་གྲོས་ཚོགས་འཐུས་མི་ཚོས་ཐོག་མའི་ཚོགས་འདུ་བསྐོངས་ནས་ལས་འཁུར་དམ་འབུལ་གྱི་མཛད་སྒོ་སྤེལ་ཡོད་པ་དང་།
པེ་ཅིང་གི་བཀའ་བཀོད་ལ་མི་ཉན་པ་དང་། གཞོན་སྐྱེས་ཁག་ཅིག་གི་ཧོང་ཀོང་རང་བཙན་གྱི་འབོད་སྒྲ་དེ་ཁ་བ་བུ་ཡུག་གི་འཚུབ་ཆ་རྒོད་པའི་གྲོས་ཚོགས་གསར་བ་ཞིག་དབུ་བརྙེས་པའི་སྔ་ལྟས་ཡིན་པ་དང་ཀུན་ནས་མཚུངས།
ད་ལོའི་སྤྱི་ཟླ ༩ པའི་ནང་གསར་དུ་བདམས་པའི་གྲོས་ཚོགས་འཐུས་མི་སྐུ་ཞབས་ལཱང་སོང་ཧེན་གྱིས་དམ་འབུལ་སྐབས། “ཧོང་ཀོང་རྒྱ་ནག་མ་རེད”ཅེས་བྲིས་པའི་འཕྲད་དར་ཞིག་ཕྲག་ཏུ་ཁུར་ཞིང་། དམ་འབུལ་ཁྲོད“ཧོང་ཀོང་རྒྱལ་དམངས”ལ་སྲི་ཞུ་སྒྲུབ་རྒྱུ་ལས། “ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཧོང་ཀོང་དམིགས་བལ་ས་ཁུལ་ལ་སྲི་ཞུ་མི་སྒྲུབ”ཅེས་བསྒྲགས་པ་མ་ཟད། ཁྲིམས་སྲོལ་ལྟར་དབྱིན་སྐད་ཀྱིས་གཞུང་གིས་གཏན་འབེབས་བྱས་པའི་དམ་ཚིག་སྒྲོག་སྦྱང་སྐབས། ཟུར་ཟའི་ནང་དོན་ཅན་གྱི་ཀྲི་ནཱ(支那Cina) ཞེས་བཀླགས་པ་ལས། ད་ལྟ་ཡོངས་ཁྱབ་ཏུ་བཀོལ་བཞིན་པའི་རྒྱ་ནག(Chins)ཅེས་ཀློག་མེད་པ་རེད།
སྐུ་ཞབས་ལཱང་སོང་ཧེན་ནི་ད་ལོ་དགུང་ལོ ༣༠ ཡིན་ཞིང་། ཆབ་སྲིད་ཚོགས་པ “གཞོན་ནུ་སྲིད་གསར”ཞེས་པ་ཕྱག་འཛུགས་གནང་མཁན་གྱི་གྲས་ཡིན། མིང་ལ “གཞོན་ནུ་སྲིད་གསར” ཟེར་བའི་ཆབ་སྲིད་ཚོགས་པ་དེས་དེ་སྔ་དབྱིན་ཇིའི་མི་སེར་སྤེལ་ཡུལ་ཡིན་པའི་ཧོང་ཀོང་དེ་རང་བཙན་བྱ་རྒྱུའི་ལྟ་བ་དང་དམིགས་ཡུལ་བཟུང་ཡོད་པ་རེད།
ཁོང་གི“གཞོན་ནུ་སྲིད་གསར”གྱི་མནའ་གྲོགས། ལོ་ན ༢༥ ཡིན་པའི་ཡུག་ཀྲིན་ཧུ་ཡིས་དམ་འབུལ་སྐབས། “ཀྲུང་ཧྭ་མི་དམངས་སྤྱི་མཐུན་རྒྱལ་ཁབ”ཅེས་པའི་ཆེད་དོན་ཐ་སྙད་དེའི་བར་དུ་སྐད་ཆ་བཙོག་པོ་བསྲེས་ནས་སྒྲོག་སྦྱང་གནང་པ་རེད། (People’s Refucking of Shee-na).
གོང་ཞུས་འཐུས་མི་གསར་པ་དེ་གཉིས་ཐེ་བའི་ན་གཞོན་དྲུག་སྤྱི་ཟླ ༩ བར་སྤེལ་པའི་གྲོས་ཚོགས་འཐུས་མི་འདེམས་བསྐོ་སྐབས་གྲོས་ཚོགས་འཐུས་མིར་བདམས་ཡོད། འདེམས་བསྐོ་དེ་ནི ༢༠༡༤ ལོར “ཆར་གདུགས་ལས་འགུལ”ཞེས་པའི་དམངས་གཙོ་དགོས་འདུན་དུ་བཏོན་པའི་ངོ་རྒོལ་ལས་འགུལ་དེ་ལངས་པའི་རྗེས་སུ་སྤེལ་བའི་འདེམས་བསྐོ་ཐོག་མ་དེ་ཡིན། རྒྱ་ནག་གཞུང་གིས་བསམ་ཤེས་ཀྱི་གཟུར་བཤོལ་སོར་གང་ཡང་མ་བྱས་སྟབས། ཧོང་ཀོང་མི་དམངས་ཀྱིས་བཏོན་པའི ༢༠༡༧ ལོའི་ཧོང་ཀོང་དམིགས་བསལ་སྤྱི་ཁྱབ་འདེམས་བསྐོ་སྐབས་མི་སེར་ཚོར་ནང་ཞུགས་ཀྱི་དབང་ཆ་མང་ཙམ་དགོས་པའི་རེ་འདུན་དེ་འགྲུབ་མེད། ངོ་རྒོལ་ལས་འགུལ་རབ་དང་རིམ་པ་བྱུང་བ་ལས་ཆབ་སྲིད་སྟོབས་ཤུགས་གསར་བ་འགའ་ལ་གཉོམ་ལག་རྒྱས་ཡོད་ལ། མི་སྐོར་ཞིག་གིས་རྒྱ་ནག་པེ་ཅིང་གཞུང་གིས་ཧོང་ཀོང་ལ་རང་སྐྱོང་གི་དབང་ཆ་ད་ལྟ་ལས་ཀྱང་ཆེ་བ་གནང་དགོས་པའི་དགོས་འདུན་བཏོན་ཡོད། ཡང་ལ་ལ་ཞིག་གིས་ཐད་ཀར་ཧོང་ཀོང་རང་བཙན་བྱ་རྒྱུའི་ལྟ་བ་དང་དགོས་འདུན་བཏོན་འདུག
གོང་ཞུས་འཐུས་མི་དེ་གཉིས་ཀྱི་ལས་འཁུར་དམ་འབུལ་སྐབས་པེ་ཅིང་གི་བཀའ་བཀོད་ལ་མི་ཉན་པའི་རྣམ་འགྱུར་དེས་པེ་ཅིང་གི་སྙིང་ལ་ན་ཟུག་བསླངས་ཡོད་ལ། དབུས་གཞུང་གི་ཧོང་ཀོང་གི་སྐུ་ཚབ་དང་པོས་ཧོང་ཀོང་རང་བཙན་གྱི་ལྟ་བ་ལངས་ཕྱོགས་ཅན་རྣམས་གྲོས་ཚོགས་འཐུས་མིའི་གདན་ཁྲིར་བསླེབས་པ་དེ “གནོན་སྐྱོན”ཞིག་ཡིན་ཞེས་ཉེན་བརྡ་བཏང་འདུག
སྤྱི་ཚེས ༡༢ ཉིན། མི་གཞན་དག་ཚོས་ཀྱང་ཟློས་གར་རང་བཞིན་གྱི་ངོ་རྒོལ་ལས་འགུལ་འཁྲབ་སྟོན་བྱས་ཡོད་པར་གཞིགས་ན། ༢༠༡༤ ལོའི་ངོ་རྒོལ་ལས་འགུལ་གྱི་རྗེས་སུ། མ་མོས་མ་དགའ་པའི་བློ་ཁ་ད་དུང་ཡང་སེལ་ཐུབ་མེད་པ་གསལ་བོ་ཡིན་པ་མ་ཟད། འབྱུང་འགྱུར་གྲོས་ཚོགས་ནང་ཁུལ་དུ་འགལ་ཟླ་བསྟུད་མར་བྱུང་རྒྱུའི་སྔོན་བརྡ་བཏང་ཡོད་པ་རེད།
༢༠༡༤ ལོའི་ངོ་རྒོལ་ལས་འགུལ་གྱི་དབུ་ཁྲིད་གྲས་ལོའུ་གོན་ཚོང་གིས། “ངས་དུས་ནམ་ཡིན་ཡང་རང་གི་མི་དམངས་དམར་གསོད་གཏོང་མཁན་གྱི་གཞུང་ཞིག་ལ་སྲི་ཞུ་སྒྲུབ་མི་སྲིད”ཅེས་དམ་འབུལ་སྔོན་གསུངས་འདུག ཁོང་གིས་ཀོང་ཏུང་གི་སྐད་གདངས་ཀྱིས་དམ་ཚིག་ཁ་ཚང་སྒྲོག་སྦྱང་གནང་ཡང་། སྒྲོག་སྦྱང་སྐབས་ཀོང་ཏུང་གི་རྣ་བར་ཟུག་པའི་སྐད་གདངས་ཀྱིས “ཀྲུང་ཀོ”ཞེས་པའི་མིང་གི་ཡིག་འབྲི་གཉིས་པ་དེ་བཀླགས་ཡོད་པ་རེད།༼ ཁོང་གིས་བསམ་བཞིན་དུ་ཀོ་དེ་རྒྱའི་སྐད་ཀྱི་ཁྱི 狗 ཡི་སྒྲ་ལྟར་བཀླགས་པ་མིན་ནམ་བསམ་བྱུང་། རྒྱའི་སྐད་གདངས་སུ国དང狗གྱི་གདངས་ཉེ་བོ་རེད༽ ལོ་ན ༢༣ ཡིན་པའི་ལོའུ་གོན་ཚོང་དང “ཆར་གདུགས་ལས་འགུལ”གྱི་དབུ་ཁྲིད་གཞན་ཞིག་སྟེ་ཧོང་ཀྲི་ཧྥིང་གཉིས་མཉམ་འབྲེལ་གྱིས “ཧོང་ཀོང་དམངས་འདུན”(香港衆志Demosisito) ཚོགས་པ་ཞེས་པ་གསར་འཛུགས་གནང་ཞིང་། ཧོང་ཀོང་མི་དམངས་ཀྱི་འདུན་པ་ལྟར་མིང་དོན་མཚུངས་པའི་རང་སྐྱོང་ངོ་མ་ཞིག་ཐོབ་ཐབས་སུ་རྩོད་ལེན་བྱ་རྒྱུ་ནི་ཚོགས་པ་དེའི་མཐའ་མཇུག་གི་དམིགས་འདུན་དུ་བཞག་འདུག
ལོའུ་གོན་ཚོང་ནི་ཧོང་ཀོང་ལོ་རྒྱུས་སུ་ལོ་ན་ཆུང་ཤོས་ཀྱི་གྲོས་ཚོགས་འཐུས་མི་ཡིན།
སློབ་ཆེན་འཆད་འཁྲིད་དགེ་རྒན་ཧྲོ་ཇ་ཀྲིན ༢༠༡༤ ལོའི་དཀྱིལ་ཁུལ་བཙན་འཛིན་ངོ་རྒོལ་ལས་འགུལ་ནང་ཞུགས་ཡོད་ཅིང་། ཁོང་གིས་སྤྱི་ཚོགས་ཁེ་ཕན་ལས་རིགས་ཀྱི་འཐུས་ཚབ་ཀྱི་ངོ་བོས་དམ་འབུལ་གནང་ཡོད་པ་དང་། དམ་ཚིག་སྒྲོག་སྦྱང་སྐབས་ཁོང་གིས “ང་ཚོ་ཕྱིར་བསླེངས་སོང”ཞེས་བརྗོད་འདུག
ལིའུ་ཞོ་ལེ་ཡིས་ཆར་གདུགས་ལས་འགུལ་སྐབས་དམངས་གཙོའི་འགུལ་སྐྱོད་འཛིན་གྲྭའི་དགེ་རྒན་གྱི་འགན་ཁུར་པ་དང་། ཁོང་མོས་ཧ་ཅང་ཧ་ཅང་དལ་བའི་ངང་དམ་ཚིག་གཅིག་གཅིག་གཉིས་གཉིས་ཀྱིས་བཀླགས་པ་དང་། དབྱིན་ཇིའི་ཡིག་འབྲི ༨༠ ལས་མེད་པའི་དམ་ཚིག་དེ་དུས་ཡུན་ཆུ་ཚོད་སྐར ༡༠ ལ་བཀླགས་འདུག
དུས་ཡུན་རིང་པོར་དམངས་གཙོ་དར་སྲོལ་བཏོད་པའི་སྐུ་ཞབས་ལཱང་ཀོའུ་ཞོང་གི་མཚང་མིང་ལ “སྐྲ་རིང”ཟེར་ཞིང་། ཁོང་གིས་དམ་བཅའ་འབུལ་དུས་ཆར་གདུགས་སེར་པོ་ཞིག་དགར་ནས་ཡོང་ཞིང་། ཆར་གདུགས་སེར་པོ་ནི ༢༠༡༤ལོའི་ངོ་རྒོལ་ལས་འགུལ་གྱིས་མཚོན་རྟགས་ཡིན་པས། ལས་འགུལ་དེའི་མིང་ལ “ཆར་གདུགས་ལས་འགུལ”ཐོགས་པ་རེད།
ཁྲིམས་བཟོ་ལྷན་ཁང་གི་དྲུང་ཡིག་གིས་གྲོས་ཚོགས་འཐུས་མི ༧༠འི་ནང་ནས་འཐུས་མི་གསུམ་གྱི་དམ་འབུལ་རྩིས་མེད་དུ་བཏང་ཡོད་པ་དང་། ཁོང་རྣམས་ནི “གཞོན་ནུ་སྲིད་གསར”གྱི་ལཱང་སོང་ཧེན་དང་། ཡུག་ཧས་ཀྲིན། དེ་མིན་དམངས་གཙོ་ཕྱོགས་པའི་འཐུས་མི་ཡོ་སོང་ཡན་བཅས་རེད། རྩིས་མེད་དུ་གཏོང་དོན་ནི། ཁོང་ཚོའི་དམ་ཚིག་གཏན་འབེབས་བྱས་ཟིན་པའི་གཞུང་འབྲེལ་དམ་ཚིག་དང་ཐལ་ཆ་ཤོར་བ་དང་། དམ་འབུལ་སྐབས་འཕྲད་དར་འཕྱར་བ་སོགས་ཀྱིས་རེད།
སྐབས་སྔོན་མའི ༢༠༡༢ ལོའི་གྲོས་ཚོགས་ཚོགས་དུས་དང་པོའི་སྐབས། འཐུས་མི་ཞིག་གིས་དམ་འབུལ་སྐབས་གློ་བརྒྱབས་པར་རྐྱེན་བྱས་ནས་ཡང་བསྐྱར་དམ་འབུལ་བྱེད་དགོས་པར་ཐུག་པ་རེད།
དེ་འདྲ་ཡིན་མོད་ཀྱང་། དམ་འབུལ་བ་ཚང་མས་རྒྱ་ནག་གི་ཁ་ངོར་བལྟས་མེད་པ་མིན།
ཁྲིམས་བཟོ་ལྷན་ཁང་གི་འཐུས་མི་ཅང་ལེ་ཡུང་ནི་པེ་ཅིང་ལ་ཕྱོགས་པའི་ཧོང་ཀོང་འཛུགས་སྐྲུན་མཐུན་ཚོགས་ཀྱི་འཐུས་མི་ཡིན་ཞིང་། ཁོང་མོས་སྤྱིར་བཏང་ལས་བརྒལ་བའི་ཉམས་འགྱུར་བཏོན་ཡོད་ལ། རྒྱ་ནག་སྐམ་ས་ཆེན་མོའི་གཞུང་འབྲེལ་སྤྱི་སྐད(普通话)ཀྱིས་དམ་ཚིག་སྒྲོག་སྦྱང་བྱས་པ་ལས། ཚད་ལྡན་ཀོང་ཏུང་སྐད་ཀྱིས་ཀློག་མེད།